MTCC Recreation Club Kobaa | MTCC's Blog\nMTCC Recreation Club Kobaa\n01 މާރިޗު 2009 13 ޚިޔާލުތައް\nby emptycc in Complains, Thoughts Tags: commitment, dicipline, employees, employment, entertainment, recreation\nއެމްޓީސީސީ ރިކްރިއެޝަން ކްލަބް ކޮބާބާ؟\nމީގެ އަހަރުތަކެއްކުރިން އެމްޓީސީސީގެ ސޯމިލަކީ މުނިފޫހިފިލުވުމުގެ ޚާއްސަ މަރުކަޒަކެވެ. ތަފާތު އެކުއެކި މުބާރާތްތައް ބޭއްވޭ މައިމަރުކަޒެވެ. ކޯޗިން ކޭމްޕްތަކާއި ކުޅިވަރު ތަމްރީނުތައް ބޭއްވޭ ސްޓޭޑިއަމެކެވެ. ނަމަވެސް ވޭތުވެދިޔަ އަހަރަކީ އެމްޓީސީސީގެ މުނިފޫހިފިލުވުމާއި ކުޅިވަރުގެ ދާއިރާއަށްއައި އެންމެ ބަނަދުވަސްތަކޭ ދެންނެވުންވެސް ގޯހަކަށް ނުވާނެކަންނޭގެއެވެ. (އިތުރަށް ވިދާލުވުމަށް)\nއަދި ހަމަ މިއަހަރުވެސް މިދަނީ އެކަހަލަގޮތަކަށެވެ. މިދިޔަ އަހަރު އެމްޓީސީސީގައި ގިނައިން ބޭއްވިފައިވަނީ ވަކިވަކި މުއައްޒަފުން އިސްނަގައިގެން ބޭއްވުނު ކުޅިވަރުތަކެކެވެ. އެގޮތުން ބިލިއަޑްސް މުބާރާތަކާއި، ފުޓްސަލް3އޮން3މުބާރާތެއް ބޭއްވުނެވެ. މިމުބާރާތްތަކަކީ ރެކްރިއޭޝަން ކްލަބު ތަމްސީލުކުރެވުނު މުބާރާތްތަކެއްނޫނެވެ. އަދި މިއަހަރު އެމްޓީސީސީގައި އަލަށް ފުޓްސަލް މުބާރާތެއް ބޭއްވުނެވެ. އެމްޓީސީސީގެ ހީވާގި މަދު މުއައްޒަފުން ކޮޅެއްގެ އެހީގައެވެ. ރެކްރިއޭޝަން ކްލަބް ތަމްސީލު ކުރިނަމަވެސް މިމުބާރާތުގައިވެސް ރެކްރިއޭޝަން ކްލަބުގެ ހިންގާ ކޮމިޓީގެ އެއްބާރުލުން ވަރަށް ކުޑައެވެ. ހިންގާކޮމިޓީގެ2މެމްބަރަކު ފިޔަވައި އެހެން މެމްބަރަކުގެ އެހީ ނުލިބެއޭވެސް ދެންނެވިދާނެއެވެ. މާޒީއަށް އަޅުގަނޑުމެން ބަލާލިނަމަ ފެންނަނީ މިއަށްވުރެ ތަންކޮޅެއް ހިންގުންތެރި މާޒީއެކެވެ. އިސްނެގުންތެރި ހަރަކާތްތެރި ރެކްރިއޭޝަން ކްލަބެކެވެ. އަޅުގަނޑުގެ ހިތުގައި އުފެދޭ ސްވާލަކީ މިއީ ކީއްވެގެންބާވައެވެ؟ އަޅުގަނޑޫގެ ހިތުގައި އުފެދޭ ބައެއް ސްވާލުތައް ހިއްސާކޮށްލާނަމެވެ.\nއެމްޓީސީސީގެ ސީނިއަރ މުއައްޒަފުން މިކަމަށް ސަޕޯރޓް ނުދެނީބާވައެވެ؟ އެހެނީ އެންމެފަހުން ނިމުނު ފުޓްސަލް މުބާރާތުގައިވެސް މެނޭޖިން ޑިރެކްޓަރ އެއް ނުފެނެއެވެ. އެހެންނަމަވެސް ސީނިއަރ މަދު މުއައްޒަފުންކޮޅެއް މުބާރާތުގެތެރޭ ފެނިފައިވެއެވެ.\nދެވަނަ އަށް އަޅުގަނޑުގެ ހިތުގައި އުފެދޭ ސްވާލަކީ އެމްޓީސީސީގެ ސީނިއަރ މެނެޖްމަންޓްން މިފަދަ ހަރަކާތްތަކުގައި ބައިވެރިވާ، ހިންގާ ފަރާތްތަކުގެ އަގު ވަޒަންނުކުރެވެނީބާވައެވެ. އަޅުގަނޑު މިހެން މިދެންނެވީ ސެޓްފިކެޓެއްހާ މިންވަރުންވެސް އެ ފަދަ މުއައްޒަފުންނަށް ފޯރުކޮށް ދެވިފައިނުވާތީއެވެ.\nތިންވަނަ ސްވާލަކީ އެކަށީގެންނުވާ ކޮމިޓީއެއް ހޮވުނީބާވައެވެ. ސަބަބަކީ ކޮމިޓީގެ ދެތިން މުއައްޒަފުން ބުރަކޮށް ހަރަކާތްތެރިވާއިރުވެސް ދެންތިބި މުއައްޒަފުންނަށް މިކަންނުވެސް އެގެއެވެ. ބަލަންވެސް ބޭނުމެއްނޫނެވެ. އެހެންނަމަވެސް އަޅުގަނޑު ފާހަގަކޮށްލަން ބޭނުންވަނީ ހުރިހާ މެމްބަރުންނަކީވެސް އަމިއްލައަށް ކުރިމަތިލައިގެން ކެމްޕޭން ކޮށްގެން (ވޯޓުން)ހޮވިފައިތިބިބައެއްކަމެވެ. އެހެންކަމުން، އެފަދަ މެމްބަރުންގެ ބައިވެރިވުން ނުލިބުމަކީ ލަދުގަނެ ހިތާމަކުރަން ޖެހޭނެކަމެކެވެ.\nހަތަރުވަނަ ސްވާލަކީ ކޮމިޓީގެ މުއްދަތު ހަމަވީބާވައެވެ؟ އާންމު ގޮތެއްގައި މީގެ ކުރިން ކޮމިޓީތައް އައްޔަންކުރަނީ އެއްއަހަރުދުވަހަށެވެ. މިހާރު 2އަހަރަށްވުރެ ގިނަދުވަސްވެއްޖެއެވެ. އެހެންނަމަވެސް އެއިގެ އެންމެ ރަގަޅުގޮތެއްކަމަށް އަޅުގަނޑު ދެކެނީ، މުއްދަތު ހަމަވެއްޖެނަމަ މިހާރުގެ ކޮމިޓީއިން މިކަން މެނޭޖިން ޑިރެކްޓަރ އަށް ހުށަހެޅުމެވެ.\nމިހާރުގެ ރެކްރިއޭޝަން ކްލަބު ހިންގާ ކޮމިޓީ މިހާރަށްވުރެ ހަރުދަނާވާންވެއްޖެއެވެ. ނުހިންގެންޏާ އިސްތިއުފާ ދިނުން ބުއްދިވެރިއެވެ. މިކަން އެމްޓީސީސީގެ ސީނިއަރ މެނޭޖްމަންޓަށް ހުށަހަޅާ ކޮންމެވެސް ގޮތެއް ނިމެންދެން (ނޫނީ އާ ކޮމިޓީއެއް ހޮވެންދެން) މިހާރު އޮތް ކޮމިޓީ މަސައްކަތްކުރަން ޖެހޭނެކަމަށް އަޅުގަނޑު ދެކެމެވެ. އަދި ސީނިއަރ މެނޭޖްމަންޓަށް ވެސް ރިކޮމެންޑް ކުރަނީ މިފަދަ ކޮމިޓީތަކުގައްޔާއި ކޮމިޓީން ބޭރުން ހަރަކާތްތެރިވާ ފަރާތްތަކުގެ އަގު ވަޒަންކޮށް މިކަމަށް ހިތްވަރު ދިނުމުގެ ގޮތުން ކޮންމެވެސް ގޮތަކުން އެކަންތައްތައް ފާހަގަކުރުމެވެ. މެނޭޖިން ޑިރެކްޓަރ އަށްވެސް ގޮވާލަނީ ކޮންމެވެސް ވަރަކަށް އެފަދަ ހަރަކާތްތަކުގައި ބައިވެރިވުމެވެ. އެހެންނޫނީ ބައެއް ސީނިއަރ މުއައްޒަފުންނާއި ޖޫނިއަރ މުއައްޒަފުން އެފަދަ ކަންތައްތަކުގައި ނޫޅޭނެއެވެ. އަދި ހަމަ މިފުރުސަތުގައި މިހާރު އޮތް ކޮމިޓީއަށާއި މެނޭޖްމަންޓަށް އާ ހިންގާ ކޮމިޓީއެއް އެކުލަވާލުމަށް ހުށަހަޅަމެވެ.\nPrevious Bafayaa3Next Are we falling behind?\nމާރިޗު 05, 2009 @ 15:27:27\nMEEHUNGE VAAHAKA DHEHKUMAKI MAA RANGALHUKAMEH NOONKANNEYGE.CLUB ONNANI KANKAN RAAVAA INGUMAH,EVENT THAH KURIYAH GENDHIUMUGAI EMMENGE EHBAARULUNVES BEYNUNVANE.EKAM V MADHU BAEH NOONI MIKAN KAMUGA NULHEY.MEE V DHERAKAMEH.MIKANKAN RANGALHU KUREVEYNI EMMEN EKATHI GADAKAH VEGEN.EKAKU ANEKAKAH RESPECT KOHGEN,EKAKU ANEKAKI HATHUNNAH NUVE, MOONUMATHIN HINITHUNVUN FENIGEN,EMMEN 1 VAANEHGAI WORK KOHGEN..ALHUGAUMEN MIKIYAA TEAM WORK VARUGADHA KOHGEN.EHEN NOONI DHUVAHAKUVES MIKANTHAKEH ISLAAHEH NUVANE.MIKAMA VISNALAMA HINGA\nމާރިޗު 04, 2009 @ 12:47:39\nBatmam could you be kind enough to expalin this “Adhi kobaa Umr men ge haalakee. Hee vanee dhen thimaa ahh thimanna varehh nethey”…\nAharenanh igeh gothuga komme eventteh nooneee Club ravaign bevvi meeting thaku recording balalun ranglahuvaanne…adhi balalaana rangalhu vaane Public ga inna club forlder…mee ves kohfahuri kanthah..kuri kameh kuree kulhivarah hunna loabeh ge sababun..VC ge maabodu zinmaa thakeh noave…\nThedheh club higagotha medhu hinhamaeh nujehe. adhi mikan varan ginain club meeting thaku dhekkin…mifahak aisa clubeh nethey bunnas ranglhu vaane…kommes meeheggefahathun dhuvvai gatheema meeting neh ves call kuranee…varah dhera mikamuga thereah boaglhalevuneema. umeedhu kuri MTCC ge staffunah ranlghu hidhumatheh dhevey tho…Kommeves MAahefunmen beyvvi faharu Company is muaziffunge visnun egunu, muaziffunah vureh ehen farathehge ruhun hoadhan ulhun…\nމާރިޗު 04, 2009 @ 08:15:48\nއެހެންނޫވާނީ ހުރިހާކަމެށް އެށްކަލަ ޒަކީއަށް މީނާއަކީ ލާރިފޮއްޗެށް ލިބިށްޖިޔާ މޮޔަވާމީހެށް


Haaziree nikamethi memberun Majileehah hovaathee Nasheed faaduvidhaalhuvejje | Mihaaru\nރައްޔިތުންގެ މަޖިލީހުގެ ރައީސް މުހައްމަދު ނަޝީދު، މަޖިލީހުގެ ޖަލްސާއެއްގެ ރިޔާސަތު ބަލަހައްޓަވަނީ. ހާޒިރީ ދަށް މެމްބަރުން ހޮވާނީ އެމަނިކުފާނު ފާޑުވިދާޅުވި. ފޮޓޯ: ރައްޔިތުންގެ މަޖިލިސް\n23 ފެބުރުއަރީ 2021 - 20:49\n19 ކޮމެންޓް, 11 ރިއެކްޝަންސް\nހާމަނުކުރުމަކީ ޚިޔާނާތް ފޮރުވުން އެކަމަށް އެހީތެރިވެދިނުން\nއަބަދުވެސް ދެއްކުންތެރިކަމާއި ނޫސްތަކުގެ ފަލަ ސުރުހީއަށް އަރަށް އުޅޭ މީހުން މަޖިލިސްއަށް ހޮވާތީ ހަމަ ހައިރާންވޭ.\nލާދީނީ މީހުންވެސް ހޮވުން ހުއްޓުވަންޖެހޭ\nމާނައަށް ބަލާއިރު އެވިދާޅުވީ ރަނގަޅު ވާހަކައެކެވެ. އެކަމަކު ހަގީގަތަކީ ތަފާތު އެއްޗެކެވެ. މަގާމަށް ހޮވެނީ ފައިސާއާއި ބާރުވެރި ކަމުގެތެރެއިން ކަމަށްވެ ދައުލަތުގެ މާލިއްޔާއިން އެބައިހޯދޭ ކަހަލަ ގޮތަކަށް ކަމަށްހެން ހީވެއެވެ.\nއަސާސީތައުލީމުނެތް މެމްބަރުން ނޯ؟\nތިޔަ މަޖިލީހަކީ ބޭކާރު ތަނެއް. ތިޔައީ ރަށްޔިތުން ނަށް ފައިދާ އަކަށް އުޅޭ ބައެއް ނޫން.\nވެރިކަމަށް ކުރިމަތިލާ މީހަކީވެސް އެމީހެއްގެ ތަޢުލީމީ ފންވަރު ވަކިވަރަކަށް ހުންނަން ޖެހޭ މީހެއްކަމަށް ނިންމީމަ ރަނގަޅުވާނެ މިގައުމުގަ ސިޔާސީ ޮތުން އޮއްޓަު ހުރިއްޔާ އެނިމުނީ ހެޔޮ އުޑެއް ބުޑެއް ރައްބިއެއް ރަސޫލެއް ނޭނގުނަސް މުސްލިމް ގައުމެއްގެ ވެރިމީހާއަށް އެގެންޖެހޭނެ ކުޑަމިނުން ރައްޔިތުން ގޮވައިގެން ނަމާދެއް ކޮއްލަންވެސް އެކަން މިވަރުވެސް އެނގުނީ ކިތަށް ވެރިންނަށްތޯ؟ މައުމޫން ފިޔަވާ މިވަރުވެސް ކޮށްލެވުނު ވެރިޔަކު ނެތް\nގުރުއާން ކިޔަވާ އަޑު އަހާލަންނުކެރޭ މީހުންވެސް މަޖިލީހަށް ހޮވާކަން ނުވާނެ\nމުސާރައިން ކަނޑާބަލަ..ކީއްވެތަ ނުކެނޑެނީ..\nމަޖުލީހަށް ގޮސް ވަކި ކީއްކުރާނީ، ނަސީދު ތަޅާ ބޭކާރު އަގަ އަޑުއަހަން އިންނަންވީތަ؟


(27 މާރިޗު 2018 އާ ގުޅޭ) -- "ސޮރީ..." ނިމްރާ ދެއަތްޖޯޑުކޮއްލަމުން އަވަސް އަވަހަށް ތަކުރާރުކޮށް ބުނެލިއެވެ. ދެން ވެސް އަރްސަލް ހުރީ ހައިރާންވެފައެވެ. ނިމްރާ ކުއްލިއަކަށް މަޢާފަށް އެދެން ފެށީމައެވެ. އެ އަންހެންކުއްޖާއަށް ވީގޮތެއް ނޭނގެއެވެ. އެހެންނަމަވެސް އޭނާގެ ސިކުނޑި ކޮންމެވެސް ގޮތަކުން ނިމްރާގެ ހަރަކާތްތައް މާނަކުރިއެވެ. އަރްސަލް ނުރުހޭކަމެއް ކުރެވުނީމާ އެކަމަށް އަވަހަށް މަޢާފަށް އެދުނީކަމުގައި އަރްސަލް ހީކުރީ އެއީ ޤަބޫލުކުރަން އެންމެ ފަސޭހަކަންތައްވީމައެވެ. ކުޑަކޮށް ތުންފަތުގެ ދެ ފަރާތު ކަން މައްޗަށް ދެމިލިއެވެ. އެހެންނަމަވެސް ނިމްރާއަށް ފުރަގަސްދެމުން އަރްސަލް އައިސް ސޯފާގައި އިށީނެވެ. އެއާއެކު އަނެއްކާ ވެސް ފޯނަށް ބަލަން ފެށިއެވެ.\n"ރާދު! ކޮންއިރަކުން އަންނަނީ؟" އަރްސަލް ފޯނުން މެސެޖު ލިޔެފައި ފޮނުވާލިއެވެ.\n"އަހަރެން ގެއަށް ނުގޮސްގެން ނުނިދިފަތަ؟ ސުވީޓް ގާލްފްރެންޑް... ނުވެސް ކަން ދޯ އަދި... ޑޯންޓް ވޮރީ ބޭބީ. އައި ވެސް ވަރަށް މިސްވޭ ކުޑަ ހިނދުކޮޅަށް ވެސް ޔޫ އާ ދުރުގައި ހުންނަންވެއްޖެނަމަ" ރާދިންގެ މެސެޖު އައިގޮތުން އަރްސަލް ގާތަށް ހިނިއައެވެ.\n"ޔޯ ސްކިނީ އޭ*... އެނގިއްޖެތަ؟ އަހަންނަށް ހީވަނީ ކަލޭ ބޯސަކަރާތްވަނީހެން. އަވަހަށް އަންހެނަކު ހޯދާ. އަހަރެން ބޭނުމެއްނޫން ކަލޭ ފިރިހެނުންނަށް ހިތްކިޔާކަށް" އަރްސަލް ވަގުތުން ރައްދު ދިނެވެ. ރާދިން ނުކުމެގެން ދިޔައީ ހިތްހަމަނުޖެހިފައި ހުރެކަން އަރްސަލްއަށް އެނގެއެވެ. އެހެންނަމަވެސް އޭނާގެ އެންމެ ކަމުދާ ސިފައަކީ އެއީއެވެ. ރުޅި އަޔަސް އެކަން ނިކަން ފަސޭހައިން ފިލައިގެން ދާނެއެވެ. ނޫނީ އަރްސަލްއަށް ރުޅި މޫނު ދައްކައިގެން ހުންނަން ރާދިން ބޭނުންނުވަނީ ކަންނޭނގެއެވެ. އެކަމާ އަރްސަލް އަޖައިބު ވެސް ވެއެވެ. އޭނާއަކީ ރާދިންއާ ދިމާ އިދިކޮޅު މީހެކެވެ. ކަމެއްދިމާވެއްޖެނަމަ އެކަން ހިތުގައި އަޅައިގެން ނުރުހުންވެފައި ކިތަންމެ ދުވަހެއްވާންދެން ވެސް އަރްސަލް ހުރެދާނެއެވެ.\n"ހެ ހެ ހެ... އަހަރެން ނެތިސް އަހަރެންގެ ޑާލިންގއަށް ގޮތެއްނުހަދައްޗޭ. އުޑުމަތި ބަނަކޮށް އޮތްކަން އެނގޭތަ. ހީވަނީ ވާރޭ ވެހޭނެހެން މިރޭ. ޑާލިންގއަށް ހަނދާންކޮއްދެއްޗޭ ހުރިހާ ދޮރުތައް ލައްޕަން. ބައި ދި ވޭ... ބައްޕަގެ ހާލު ނޭހިޔަސް އަހަރެން ބުނާނަން. މިހާރު ބައްޕަ ކުޑަކޮށް އޯކޭ. ޝުގާއެންޑް ބީޕީ ތަންކޮޅެއް މަތީގަ ހުރީ... އެނގޭތަ... އާނާއާ ދިމާވި. އަރްސަލް ވެސް ހުރި ނަމައޭ ހިތަށް އެރި. ހެނދުނުން ބައްޕަ ޗެކަޕްއަށް ހޮސްޕިޓަލަށް ގެންދާނެ. ހަލަފް... ހީ އިޒް އީޓިން މީ އަލައިވް... ހެ ހެ ހެ. ހީ މިސްޑް ޔޫ އަރްސަލް. އަހަރެން މިރޭ މިކޮޅުގައި މަޑުކުރަނީ. ހެނދުނުން ބައްޕަގެ ކަންތައްތައް ނިންމާފައި ގެއަށް ދާނަން... މައި ރިގާޑްސް ޓު ކީފާ. ޔޫ ގާއީޒް އިންޖޮއި އިނގޭ. ބާއި" ރާދިން ޓެލެގްރާމްކޮއްލިއެވެ. އެ މެސެޖަށް ބަލަން އަރްސަލް އިންދާ ވައިބަރ މެސެޖެއް އައުމުން ހުޅުވާލިއެވެ. ވައިބާއިން އައީ ޕޮޓޯއެކެވެ. ރާދިންގެ ކަރުގައި "ނެކްލޮކް" އަޅުވައިގެން ހެވިފައި ހަލަފް ހުއްޓެވެ. ހަލަފްގެ ބޮލާއި ރާދިންގެ ބޯ ކައިރިން ޝިހާނާގެ ތުން އޫކޮށްލެވިފައިވާ މޫނުފެންނަން ހުއްޓެވެ. ފުރަތަމަ ފެނިފައި ހިނިއައި ނަމަވެސް މަޑުމަޑުން އެ ހިނިތުންވުން އަރްސަލްގެ މޫނުމަތިން ފިލައިގެން ދިޔައެވެ. ފުންވިސްނުމަކަށް އޭނާ ދިޔައީ ހަޔާތުގެ ކުރީކޮޅު އޭނާގެ ދިރިއުޅުން ހޭދަކުރި ގޮތް ހިތަށް އަރާފައެވެ.\nއުމުރުން އެންމެ އަށް އަހަރުގެ އަރްސަލް ބަދިގޭގެ ކައުންޓަރު ދޮށުގައި އިނދެފައި އުސް ގޮނޑިން ފުންމާލީ އަތުގައި އޮތް ކުރެހުން މަންމައަށް ދައްކާށެވެ. އޭރު ބިލާލު ތަށިތަކަށް ކާއެއްޗެހި އަޅަން ހުއްޓެވެ. އޭނާގެ މޫނުމަތިން ފެންނަނީ ނުތަނަވަސްކަމެވެ. ބަސްމަދުވެފައި ހުއްޓެއްކަމަކު އަރްސަލް ބަދިގެއިން ބޭރަށް ނުކުންނަން ދުއްވައިގަތުމުން ތަންކޮޅެއް ބާރަށް ގޮވާލިއެވެ. ބިލާލުގެ ކައިރިކޮއްލެވިފައި ހުރި ދެބުމައާއި ނިތަށް ގިނަވެފައި ހުރި ރޫތަކާއެކު އެ ދެ ލޯ ވެސް ހުރީ ވަރަށް ބޮޑަށް ރަތްވެފައެވެ. ބައްޕަގެ ނުރުހުމާ ކުރިމަތިލާން ބޭނުންނުވާތީ ތުންފިއްތާލާފައި އަރްސަލް އެނބުރި އައިސް ގޮނޑީގައި އިށީނެވެ. ކަންތައް ކުރެވުނީ ރަނގަޅަށް ނޫންހެން ހީވެ ބިލާލު އައިސް ކައުންޓަރުގެ އަނެއްފަރާތުން ދަރިފުޅާ ކުރިމަތިލިއެވެ.\n"އާރޯ... ދަރިފުޅޫ!... ދެރަވީތަ؟ ބައްޕަ ރުޅިއައިސްގެންނެއްނޫނޭ ބާރަށް ގޮވާލެވުނީ... އެހާ ވަގުތެއްނެތެއްނު ދޯ... ސްކޫލަށް ދިއުމުގެ ކުރީން ސައިބޯންވާނޭ ބައްޕަ ބުނަމެއްނު. ބައްޕަ ވެސް އޮފީހަށް ދަނީ ސައިބޮއެގެންނު. ދައްކަބަލަ ތި ގަނޑު... ކޯއްޗެއްތަ އެހާ ވަރުން ތި ކުރެހީ. ބައްޕަ ހީކުރީ ނިންމާފައި ބައްޕައަށް ދައްކާނޭކަމަށް" އަރްސަލްގެ އެއްފަރާތަށް ފުނާއަޅާފައިވާ އިސްތަށިގަނޑު ބިލާލު ރީތިކޮއްލަމުން ހިނިތުންވެލިއެވެ.\n"ސޮރީ ބައްޕާ! އެކަމަކު އެންމެ ފުރަތަމަ ޑްރޯއިންގ ދައްކާނީ މަންމައަށް. ބައްޕައަށް ފެންނާނެއެއްނު އަޅުގަނޑު ސްކޫލަށް ގެންދާ ގަޑީގައި. މިއަދު މީ ސްޕެޝަލް ދުވަހެއްނު... ބައްޕަ ވެސް މަންމަ މަތީން ހަނދާންނައްތާލީނު" އަރްސަލްގެ ވާހަކައިން ބިލާލުގެ މޫނުމަތީން ފެންނަން ހުރި ހިނިތުންވުން ފިލައިގެން ދިޔައެވެ. އެކަން އަރްސަލްއަށް ފާހަގަވިއެވެ. އޭނާގެ މަންމައާއި ބައްޕަގެ ދެމެދުގައި ކޮންމެވެސް ކަމެއްވެގެން އުޅޭކަން އޭނާއަށް އެނގެއެވެ. އެހެންވިޔަސް ވީ ކީއްކަމެއް ނޭނގެއެވެ. އޭނާގެ ކުރިމަތީގައި އެ ދެމީހުން އެއްޗެކޭ ނުބުނެއެވެ. އެހެންނަމަވެސް އެ ދެމެދުގައި އޮންނަ ގާތްކަން ދުރުވެފައިވާކަން އަރްސަލްއަށް ފާހަގަވެއެވެ. ބިލާލަށް ބަދަލުތަކެއް އަންނަނީކަން އަށް އަހަރުގެ އަރްސަލްއަށް ނަގައިގަންނަން އުނދަގުލެއްނުވިއެވެ.\nމަންމަގެ ހިނިތުންވުން ފެންނަ ކޮންމެ ފަހަރަކު އަރްސަލް އުދުހިފައި އައިސް އެ އުނގަށްވަދެއެވެ. ބިލާލު އޮފީސް ނިންމާފައި ގެއަށް އަންނަ ގޮތަށް އޭނާގެ އަނބިމީހާގެ މޫނުގައި ބޮސްދީ އުރާލާއިރު އެ މަންޒަރު ގާތުން ބަލަން އަރްސަލް ހުރެއެވެ. ބައްޕައާއި މަންމަގެ މެދުގައި އޭނާގެ ހަށިގަނޑު ފިއްތާލާ ލޯބިކޮއްލާ ގޮތް އަރްސަލްގެ ހިތުގައި ބިންވަޅުނެގިފައި ވިއެވެ. ކޮންމެ ހަފްތާއަކު އަރްސަލްއާއި އޭނާގެ މަންމަ ގޮވައިގެން ކޮންމެވެސް ތަނަކަށް ބިލާލު ދާނެއެވެ. ކިތަންމެ ބުރަކޮށް އުޅުނަސް އެއްދުވަސް އެއްކޮށް އަރްސަލްއާއި އޭނާގެ މަންމައާއެކު ބިލާލު ހޭދަކުރެއެވެ. އެއިން ކޮންމެ ފަހަރަކު ބިލާލުގެ ފަރާތުން އޭނާގެ އަނބިމީހާއަށް ހަދިޔާއެއް ދޭނެއެވެ. އެ ހަދިޔާތަކުން އަރްސަލްގެ މަންމަގެ މޫނުމަތިން ފެންނަ އުފާވެރިކަމާއި ހިނިތުންވުން އަގުނުކުރެވޭނެއެވެ. ކުޑަކުޑަ އުފާވެރި ޢާއިލާއެވެ. އެހެންނަމަވެސް މަޑުމަޑުން އެ އުފާވެރިކަމަށް ބަދަލުއައީ ކީއްވެކަމެއް އަރްސަލްގެ ޅަ ސިކުނޑިއަކަށް އެއްގޮތަކަށް ވެސް ނުވިސްނެއެވެ. އަރްސަލްއަށް އެއްވެސް ކަމެއް އުނި ނުވިޔަސް އޭނާއަށް އޭނާގެ މަންމައާއި ބައްޕަގެ ދެމެދުގައި އޮތް ލޯތްބެއް ނުފެނެއެވެ. އެ ދެމީހުން އެކަކު އަނެކަކު ގައިގާ ބީހި ލޯބީގެ ސަމާސާ ކުރާތަނެއް ނުފެނެއެވެ. ހަދިޔާ ބަދަލުކުރާތަނެއް ނުފެނެއެވެ. ޢާއިލާއާއެކު ވަގުތު ހޭދަކުރުމަށްވުރެ ބިލާލު ފެންނަނީ މަސައްކަތުގައި ބޮޑަށް މަސްއޫލުވެގެން އުޅޭ ތަނެވެ. އަރްސަލްގެ ކުރިމަތީ ހުރިހާ ކަމެއް ފޫބައްދަން މަންމަ ކުރާ މަސައްކަތް އޭރު ވެސް އަރްސަލްއަށް ފާހަގަވިއެވެ.\n"އެކަމަކު މިއަދު މީ މަންމަގެ ބާތްޑޭއެއް ވެސް ނޫން" ބިލާލު ބުނެލިއެވެ. އެއާއެކު އަރްސަލް ކުޑަކޮށް ހީނލިއެވެ.\n"މިއަދު މީ ހުރިހާ ގާލް ކުދީންގެ ދުވަސް. ވުމެންސް ޑޭ... މަންމައަކީ ވެސް ގާލްކުއްޖެއްނު. ބައްޕާ! އަޅުގަނޑު ސްކޫލް ނިންމާފައި މަންމައަށް ގިފްޓެއް ހޯދަން ދާންވާނެއެއްނު. ބައްޕަ ވެސް މިއަދު މަންމައަށް ގިފްޓެއް ދެއްޗޭ. އޭރުން މަންމަ ވަރަށް އުފާވާނެ. މަންމަ ސަޕްރައިޒްވާނެ ބޮޑަކަށް" ވަރަށް ހިނިއައިސްފައި އިނދެ އަރްސަލް ބުނެލިއެވެ.\n"އޯކޭ މައި ބޯއީ... އިހަށް ދަރިފުޅު ސައިބޮއެ. ރޭގައި މަންމަ ނިދީ ވަރަށް ލަހުން. އަދި ނުތެދުވާނެ... ތި ކުރެހުން ގިފްޓާއެކު ދޭން ފޮރުވާފަ ބާއްވާ. އަހަރެމެން އަންނަންވާއިރު މަންމަ އުޅޭނެ ހޭލާ" ދަރިފުޅާ އެއްބައިވެލަމުން ބިލާލު ބުނެލިއެވެ. އަރްސަލް އަވަސް އަވަހަށް ބޯޖަހާލީއެވެ.\n"ބައްޕަ އަންނާނަން ހެދުން ބަދަލުކޮއްގެން ދަރިފުޅުގެ ދަބަސް ހިފައިގެން. ކިރުތަށި އެއްކޮށް ހުސްކުރާތި އިނގޭ" އަޅައިގެން ހުރި އޭޕްރަން ގަޔާ ވަކިކޮއްލާފައި ބިލާލު އެތެރެއަށް ހިނގައިގަތީއެވެ.\nސައިބޮއެ ނިމިގެން އިންނަތާ އިރުގަޑެއް ވީއިރު ވެސް ބިލާލު އެނބުރި ނައެވެ. އަރްސަލް ގޮނޑިން ފުންމައިލައިގެން ބޮޑުކޮޓަރިއަށް ނުކުމެ ސޯފާގައި އިރުކޮޅަކު މަޑުކޮއްލިއެވެ. އެހެން އިންދާ ކުއްލިއަކަށް ބޮޑުކޮޓަރީގެ ދޮރުން ވަދެގެން އައި މުއްޠަލިބު ފެނުނެވެ. އޭނާގެ މޫނުމަތީގައިވާ ހާސްކަން އަރްސަލްގެ ހިތް ވެސް ބިރުގަންނަވާލިއެވެ. ދެ ފަންގިފިލާއަކަށް ނަގާފައި ހުރި އެ ގޭގެ ސިޑިން ދުވަމުން މުއްޠަލިބު އެރީ ފުރަތަމަ ފަންގިފިލާއަށެވެ. އޭނާގެ ފަހަތުން އަރްސަލް ވެސް އައެވެ. ބިލާލުއާއި އޭނާގެ އަނބިމީހާގެ ކޮޓަރިއަށް ހަލުވިކޮށް އައި މުއްޠަލިބު ވަނެވެ. އެ ކޮޓަރިއާ ކައިރިވިއިރު މުއްޠަލިބާއި ބިލާލު ވާހަކަދައްކާއަޑުއިވެއެވެ. އަރްސަލް ސިއްރުން އައިސް ކުޑަކޮށް ހުޅުވިފައިވާ ދޮރު ކައިރީ މަޑުކޮއްލިއެވެ. އެހިނދު އޭނާގެ ދެ ލޯ ބޮޑުވެ އެ ކުޑަ ހަށިގަނޑު ގަނޑުވިއެވެ. ފަންކާގައި އެލިފައި ހުރި އަރްސަލްގެ މަންމަގެ ހަށިގަނޑުގެ ފައިކޮޅުގައި ބިލާލު ހިފަހައްޓައިގެން ހުއްޓެވެ. މުއްޠަލިބުގެ އެހީގައި ހަށިގަނޑު ތިރިކުރަން އުޅުނު ބިލާލުގެ ލޯ ދޮރުމަތީ ހުރި އަރްސަލްއަށް ހުއްޓުނެވެ. އެހިނދު އޭނާގެ އަނބިމީހާގެ ފައިކޮޅުން ދޫކޮއްލާ ދުވެފައި އައިސް ދަރިފުޅު އުރާލާ އޭނާގެ މޭގައި އަރްސަލް ފޮރުވާލީއެވެ.\nއެޕާޓްމެންޓުގެ ބެލް އަޅާލި އަޑާއެކު ސިއްސައިގެން ދިޔަ އަރްސަލްގެ އަތުން ފޯނު ދޫވެގެން ވެއްޓުނެވެ. އޭނާއަށް ވީ ގޮތް އެތާ ކައިރީ މަޑުކޮށްލައިގެން ހުރި ނިމްރާއަށް ފެނުނެވެ. އެހެންނަމަވެސް އަރްސަލް އިސްއުފުލާލަން ވާއިރަށް އަވަސްއަވަހަށް ނިމްރާގެ ނަޒަރު އެހެން ދިމާއަކަށް ހުއްޓާލިއެވެ. މޫނާއި ކަނދުރާގައި އަތް ހިންގާލާފައި އަރްސަލް ތެދުވީ ވެއްޓުނު ފޯނު ނަގަމުންނެވެ.\nއެޕާޓްމެންޓުގެ ދޮރުން ކީފާ ވަން ގޮތަށް އަރްސަލްގެ ގައިގާ ކުޑަކޮށް ބައްދާލިއެވެ. ހަމައެހާ އަވަހަށް އޭނާގެ ނަޒަރު ނިމްރާއަށް ދަތުރުކޮއްލިއެވެ. ބޮލުން ފެށިގެން ފަޔާ ހަމައަށް ބަލާލާފައި އަރްސަލްއާ ނިކަން ފުޅާ ހިނިތުންވުމެއް ބަދަލުކޮއްލިއެވެ.\n"ބާބެކިއުތަ؟" ހިނިއައިސްފައި ހުރެ ކީފާ އަހާލިއެވެ.\n"ރާދުއެއްނެތް... ފެމެލީ އެމަޖެންސީއެއް ދިމާވެގެން ދިޔައީ. އަހަރެން ގަސްދުކޮއްގެން ހުރީ އެއްޗަކަށް އޯޑަރު ކުރާނީއޭ. ކީފާގެ ޗޮއިސް ބުނެބަލަ" ކީފާއާއެކު ސޯފާތަކާ ދިމާއަށް އައި އަރްސަލް ބުނެލިއެވެ. އޭރު ވެސް ސިޓިންރޫމާވީ ފަޅީގައި ހުރި ފާރުކައިރީ ނިމްރާ މަޑުކޮށްލައިގެން ހުއްޓެވެ.\nއަރްސަލްއާއި ކީފާ ތިބީ އެއް ސޯފާއެއްގައެވެ. ކާން ގެންނާނޭ އެއްޗަކާ މެދު އެ ދެމީހުން މަޝްވަރާ ކުރަމުންދިޔައެވެ. ނިމްރާ އެ ދެމީހުންނަށް ވަކިވަކިން ބަލާލިއެވެ. މައްޗަށްވާގޮތަށް ފުނާ އަޅާފައި ހުންނަ އަރްސަލްގެ އިސްތަށިގަނޑު ހުރީ އޭނާ ގިނައިން އަތްފުނާ އެޅުމުގެ ސަބަބުން ކުޑަކޮށް ހޭވިފައެވެ. އަޅިއާއި މަޑުމަޑު ނޫކުލައަކާ އެއްވެފައި ހުރި ގަމީހެއް ލައިގެން އިންއިރު ކަރުގޮށުގެ ތިރިން ދެ ގޮއް ހުރީ ނައްޓާލާފައެވެ. އެކަމުގެ ސަބަބުން އޭނާގެ ތަނަވަސް މޭމަތިން ބައެއް ފެންނަން ހުއްޓެވެ. ގަމީހުގެ ދިގު އަތް އޮތީ ތަރުތީބެއްނެތް ގޮތަކަށް ބޮނޑިކޮއްލަމުން އުޅަންބޮއްޓާ ހަމައަށް އަރުވާލާފައެވެ. ނިމްރާގެ ނަޒަރު އަރްސަލްގެ ތުންފަތުން ކަރަށް ހުއްޓުނެވެ. އަރްސަލް ވާހަކަދައްކާއިރު އޭނާގެ ފާޅުކަން ބޮޑު ލަގޮނޑި ހަރަކާތްކުރާތަން ބަލަން ހުރެވުނީ ތަފާތު ޚިޔާލެއްގައެވެ. އަޅައިގަންނަ ފަދަ ރީތިކަމެއް އަރްސަލްގެ ހުރިކަން ނިމްރާގެ ހިތް ބުނެލިއެވެ. އޭނާގެ ހަރުކަށިކަމުގައި ގަޔާވާ ފަދަ ފިރިހެންވަންތަކަމެއް ހުރިކަމުގައި ހިތްބުނެލި ހިނދު ނިމްރާގެ ހިތުގެ ވިންދު އަވަސްވެލިއެވެ.\n"ވަޓް!... އޭނާއާ މެދު ކޮންކަހަލަ ޚިޔާލެއް މި ކުރެވެނީ... ނިމްރާ! ޔޫ ގޯން މޭޑް. ހީ ވިލް ބާން ޔޫ އަލައިވް. ހީޒް ދި ޑެވިލް. ހަނދާންނެތުނީތަ؟" އަވަސްއަވަހަށް ނިމްރާ އަމިއްލަ ނަފްސަށް ވިސްނައިދިނެވެ.\n"ލުކް އެޓް ހާ... ހީވަނީ އަރްސަލްގެ އުނގަށް އަރަންވެގެން އުޅޭހެން. ކީއްކުރަންތަ ތި އަތްލަނީ އަރްސަލްގެ ގައިގަ. ނޭނގޭތަ އޭނާ އެ އިނީ އުނދަގޫވެފަކަމެއް" އަރްސަލްގެ ގާތުގައި އިން ކީފާއަށް ބަލާލުމާއެކު ނިމްރާ ކަޅިއަޅާލިއެވެ. އެހެންނަމަވެސް އޭނާގެ ހިތުގައި ދެވަނަ ޚިޔާލެއް އުފެދުނެވެ.\n"އަރްސަލްއާއި ކީފާއާ ދެމެދުގައި ގުޅުމެއް އޮތީކަމަށް ވެދާނެ. ހަމައެކަނި ރަޙުމަތްތެރިކަމެއްނޫންކަންނޭނގެ... އަރްސަލް ވެސް ގަޔާވޭކަންނޭނގެ ކީފާ އެ އުޅޭ ގޮތުން. އެހެންނޫންނަމަ އެ އަންހެނާ ހުއްޓުވީހެންނު" ނިމްރާއަށް އޭނާގެ ނަޒަރު ކީފާއާ ވަކިކޮއްނުލެވުނެވެ. އޮޅަލިކުލައިގެ ހަންގަނޑާއި ފުރިހަމަ ބައްޓަމެއް ކީފާއަށް ލިބިފައިވެއެވެ. ފަންކޮއްފައި އޮތް އިސްތަށިގަނޑު ޕޯނީޓެއިލްއެއްހެން އޮމާންކޮއް ފަހަތަށް އައްސާލައިފައި އޮތެވެ. ފެޝަނަށް ލޯބިކުރާކަން އޭނާ އަޅައިގެން ހުރި ހެދުމުން ފާހަގަވެއެވެ. ކަކުލާ ހަމައިން ފަޅާލާފައި ފަލަމަސްގަނޑުން ދެތިން ދިމާއަކުން ފޫދާން ކައިރިވެފައި ހުރި މަޑުނޫކުލައިގެ ފޭދިފައިވާ ސްކްނީ ޖީންސުގެ މަތީން ކުޑަކުޑަ އަތްކޮޅެއްލާފައި ހުރި ކްރޮޕް ޓޮޕެއްގައި ކީފާ އިނީ އެއްފައި މައްޗަށް އަނެއްފައި އަރުވާލައިގެން އަރްސަލްއާ ދިމާއަށް އެނބުރިލައިގެންނެވެ. އޭނާގެ ފައި ދޭތެރެއަކުން އަރްސަލްގެ ފައިގާ ޖެހެއެވެ. ވާހަކަދައްކަމުން ދެއަތް ކުޑަކޮށް ހިއްލާލިއަސް އޭނާގެ ހިމަ އުނަގަނޑާއި ހިނދި ބަނޑުން ބައެއް ފެނެއެވެ. ނިމްރާގެ ތުންފަތައް ގޮތެއް ހަދާލެވުމާއެކު އެމީހުންނަށް ނުބަލަން އެނބުރިލިއެވެ.\n"އަހަރެން މިތާ ހުރުމުގެ ބޭނުމަކީ ކޮބާ؟ އަރްސަލް ފޫހިފިލުވާދޭނޭ އަންހެނެއްނު އޭނީ އައިސް" ނިމްރާ ކުދިކިޔާލިއެވެ. ހަމައެއާއެކު އޭނާގެ ޟަމީރު ސުވާލު ކުރިއެވެ. އެ ދެމީހުންގެ ސަބަބުން ނިމްރާ ހިތްހަމަނުޖެހޭންވީ ސަބަބެއް ޚުދު އޭނާއަކަށް ވެސް ނޭނގެއެވެ. އެހިނދު އޭނާގެ ހަނދާނަށް އަރްސަލްގެ މޭގައި ޖެހި ފިތިބާރުވެފައި ހުރި ގޮތް ސިފަކުރެވުނެވެ. ހިއްސުތަކުގެ ބާރު ކަނޑުވާލާ މަސްތުކަމެއް ނާރުތަކަށް ވެރިކުރުވާ ފަދަ އިހުސާސަކުން ހަށިގަނޑުގައިވާ ލޯލިތައް ކޮޅަށް ޖެހުނެވެ. ބޭއިޚްތިޔާރުގައި ކަނާތުގެ މުއްލައްދަނޑީގައި ވައަތްތިލަ ހިންގާލާ ފިރުމާލެވުނެވެ.\n"ކީއްވެތަ އޭނާ އެތާ އެ ހުންނަނީ؟ އޭނާ ކުރާނޭ ކަމެއްވެސް ނެތީތަ؟" ކީފާގެ އަޑު ނިމްރާއަށް އިވުނެވެ. އެހެންނަމަވެސް އެނބުރި އެ މީހުންނާ ދިމާއަށް ނިމްރާ ބަލައެއްނުލިއެވެ.\n"އަހަރެން ބުނީމަ" ފާރާ ކުޑަކޮށް ނިވާވެލާ ފުރަގަސްދީގެން ހުރި ނިމްރާއަށް އަރްސަލް ބަލާލަމުން ބުނެލިއެވެ.\n"އަރްސަލް... އޭނާ މިތާ ބެހެއްޓުމުގެ ބޭނުމަކީ ކޮބާ. ކަމެއްނެތިއްޔާ ފޮނުވާލަންވީނު" އަރްސަލްގެ ނަޒަރު ނިމްރާއަށް ހުއްޓިފައި ހުރި ގޮތް ފެނި ކީފާގެ ހިތަށް ނުބައިގޮތެއްވިއެވެ. މަޑުމަޑުން އަރްސަލްގެ މޫނުގައި ހިފާ އޭނާއާ ދިމާއަށް ކީފާ އަނބުރާލަމުން ހިނިތުންވެލިއެވެ. އަދި ލޯބިވެތި ގޮތަކަށް އަރްސަލްގެ އިސްތަށިގަނޑާ ކުޅެލިއެވެ.\n"އަހަރެން ގަސްދެއްނުކުރަން އަވަހަކަށް އޭނާ ފޮނުވާލަކަށް. އަދި އަހަރެންގެ ހިތެއްނުފުރޭ" އަރްސަލްގެ ޖަވާބު އިވިފައި ކީފާގެ މޫނުގެ ކުލަ ބަދަލުވިއެވެ.\n"އަރްސަލް... ބަދަލުހިފުމަކުން ތި ހިތެއް ނުފުރޭނެ. އޭނާ މިގެއަށް ގެނައުމަކީ އަރްސަލް ހެދި ވަރަށް ބޮޑު ގޯހެއް. އަހަރެން އެއްގޮތަކަށް ވެސް އެކަމަށް ސަޕޯޓްއެއް ނުދޭނަން. އަރްސަލް ގަސްދުކުރަނީ ކޮންކަމެއް؟ އޭނާއަށް އަނިޔާކުރަންތަ؟ ހީވޭތަ ގެއަށް ގެނެސްގެން އަންހެނަކަށް އަނިޔާކުރާއިރު އެކަން ނޭނގޭނެއޭ. އޭނާ އަރްސަލްއާ ދެކޮޅަށް މައްސަލައެއް ޖައްސައިފިއްޔާ ވާނޭގޮތް އެނގޭތަ. ޑޯންޓް ބީ ސްޓުޕިޑް އަރްސަލް. އައި ކެއާ ފޯ ޔޫ... ރިއަލީ ކެއާ ފޯ ޔޫ... ބަދަލުހިފިޔަސް މަރުވެފައިވާ މީހަކު އެނބުރި ގެނެވޭނެތަ؟ އޭނާ ލޫން މަރާލީކަމަށްވާނަމަ އެއީ އޭނާގެ ބޮލުގައި އެޅިފައި އޮތްކަމެއް. އަރްސަލް ކީއްކުރަން އިތުރުކަމެއް ބޮލުގައި އަޅަން ތި މަސައްކަތްކުރަނީ"\nނިމްރާ އެތެރެއަށް ދިޔަތަން ފެނުމާއެކު އަރްސަލް ތެދުވިއެވެ. އެހިނދު ކީފާގެ ވާހަކަތައް ހުއްޓުމަކަށް އައެވެ. އަރްސަލް އައިސް ސިޓިންރޫމާއި ބަދިގެއަށް ނުކުމެވެން ހުރި ދިމާގައި ހުއްޓިލިއިރު ނިމްރާ މަޑުމަޑުން ހިނގާފައި ގޮސް ބިއްދޮށުގައި ހުރި ބެލްކަންޏަށް ނުކުތެވެ.\n"ޔޫ!... ޔޫ ކެއާ އަބައުޓް ހާ!" އަރްސަލްގެ މޫނުގައިވި އަސަރުތައް ދެނަގަންނަން މަސައްކަތް ކުރަމުން ކީފާ ބުނެލިއެވެ. އޭރު އޭނާ ވެސް ހުރީ އަރްސަލްގެ ގާތަށް އައިހެވެ.\n"އޭނާގެ ވާހަކަ ނުދައްކަފާނަންތަ؟ މިރޭގެ މޫޑު ހަރާބު ތިކޮއްލަނީ ކީފާ އަމިއްލައަށް އިނގޭ" އަރްސަލް މޫނު ހަދާލަމުން ބުނެލިއެވެ.\n"ސޮރީ..." ކީފާ އިހުނަށްވުރެ ގާތްވެލުމާއެކު އަރްސަލްގެ މުލައްދަނޑީގައި ދެއަތުން ހިފާލާ މަޑުމަޑުން ބާރުކޮއްލިއެވެ. (ނުނިމޭ)


Dhiraaguge 905 million Rufiya ge saafu faidhaa ehkoh bahanee\nދިރާގު: މިދިޔަ އަހަރު ލިބުނު 905 މިލިއަނުގެ ފައިދާ އެއްކޮށް ހިއްސާދާރުންނަށް ބަހަން ބޯޑުން ވަނީ ނިންމާފައި.-- ފައިލް ފޮޓޯ\n10 ފެބްރުއަރީ 20192ކޮމެންޓް\nދިރާގުން 905 މިލިއަން ރުފިޔާގެ ސާފު ފައިދާ އެއްކޮށް ހިއްސާދާރުންނަށް ބަހަނީ\nރާއްޖޭގެ އެންމެ ބޮޑު ޓެލެކޮމް ކުންފުނި، ދިރާގަށް މިދިޔަ އަހަރު ލިބުނު 905 މިލިއަން ރުފިޔާގެ ސާފު ފައިދާ އެއްކޮށް ހިއްސާދާރުންނަށް ބަހަން އެ ކުންފުނީގެ ބޯޑުން ފާސްކޮށްފި އެވެ.\nދިރާގުގެ ޑިރެކްޓަރުންގެ ބޯޑުން ފާސްކޮށްފައިވާ ގޮތަށް މިދިޔަ އަހަރު ލިބުނު ފާސު ފައިދާ އެއްކޮށް ހިއްސާދާރުންނަށް ބަހަން، އަހަރީ އާންމު ޖަލްސާ އިން ފާސްވެއްޖެ ނަމަ ކޮންމެ ހިއްސާ އަކަށް 11.91ރ. ލިބޭނެ އެވެ.\nމިދިޔަ އަހަރު ދިރާގަށް ލިބުނު ސާފު ފައިދާ އެއްކޮށް ހިއްސާދާރުންނަށް ބަހަން ނިންމި އިރު އެއީ އޭގެ ކުރީ އަހަރު ހިއްސާދާރުންނަށް ބެހި 897.6 މިލިއަން ރުފިޔާ އަށް ވުރެ 7.5 މިިލިއަން ރުފިޔާ އިތުރު އަދަދެކެވެ.\nއެ އިތުރުވުމާ އެކު ބޯޑުން ހުށަހަޅާ ގޮތަށް ފާސްވެއްޖެ ނަމަ ހިއްސާ އަކަށް ޖެހޭ މިންވަރު މިދިޔަ އަހަރު ބެހި އިރު ހިއްސާ އަކަށް ޖެހުނު 11.81ރ. އަށް ވުރެ 10 ލާރި މިފަހަރު އިތުރެވެ.\nރާއްޖޭގެ އެންމެ ދުވަސްވީ ޓެލެކޮމް ކުންފުންޏަށް ފާއިތުވި ހަތް އަހަރު ވެސް ވަނީ ބޮޑު ފައިދާއެއް ވެފަ އެވެ. އަދި ދިރާގަކީ ދެމެހެއްޓެނިވި ގޮތެއްގައި ހިއްސާ ދާރުންނަށް ފައިދާ ބަހާމުން އަންނަ ކުންފުންޏެކެވެ.\nކޮންކަމަކާ ލައިގެންތަ މިދިޔަމަހު ވެސް ދެހާހަށް ވުރެ ގިނަ ރުފިޔާގެ ބިލެއް ދައްކަންޖެހުނީ. ލޫދައި ކާ ބާޒެއް ތިޔާ.


Coronavirus ge "handhaan" ha masdhuvahu hashigandugai hurey!\nކޮރޯނާވައިރަހުގެ "ހަނދާން" ހަ މަސްދުވަހު ހަށިގަނޑުގައި ހުރޭ\nކޮރޯނާވައިރަހުގެ ސަބަބުން ދުނިޔެއަށް ބޮޑު ބަލިމަޑުކަމެއް ފެތުރިފައި އޮންނަތާ އަހަރަކަށް ވުރެ ގިނަ ދުވަސް ވަނީ ވެފައި\nކޮވިޑް-19 ޖެހި ރަނގަޅުވާ މީހުންގެ ހަށިގަނޑުގައި ކޮރޯނާވައިރަސްގެ ހަނދާންތައް މަދުވެގެން ހަ މަސް ދުވަހު ހުންނަ ކަމަށް ސައިންސްވެރިން ބުނެފި އެވެ. މިއީ ބައެއް ސެލްތަކުގައިވާ ހަނދާން ކުރުމުގެ ބާރުގެ ސަބަބުން ވާ ކަމެކެވެ.\nއެމެރިކާ އާއި ސްވިޒަލެންޑްގެ ސައިންސްވެރިން ގުޅިގެން ކުރި މި ދިރާސާތަކުގެ ރިޕޯޓު މިދިޔަ ހޯމަ ދުވަހު ވަނީ ނެރެފަ އެވެ. މި ދިރާސާގައި ސައިންސްވެރިން ބެލީ ކޮވިޑްޖެހި ފަސޭހަވެފައި ތިބި އެތައް ޑަޒަން ބައެއްގެ އެތެރެހަށީގެ ހާލަތެވެ. މި ހޯދުމުން އެނގުނު ގޮތުގައި ބަލީގެ ދިފާއަށް ހަށީގަނޑުގައި އުފެދޭ އެންޓިބޮޑީޒްތައް މަދުވަމުން ހުސްވަމުން ދިޔަ ނަމަވެސް ބީ ސެލްސްގައި އެ ބަލީގެ ވަކި ކަހަލަ ހަނދާންތަކެއް ރައްކާ ކޮށްފައި ހުރެ އެވެ.\nމި ސެލްތަކުގައި ޕެތޯޖަން ހަނދާން ކުރުމުގެ ގާބިލްކަން ހުރެ އެވެ. އަލުން ކޮރޯނާވައިރަސް ހަށިގަނޑަށް ވަދެ އިންފެކްޝަނެއް ޖެހެން އުޅޭނަމަ އެކަން ހަށިގަނޑަށް އެނގި އަވަހަށް ބަލީގެ ދިފާއަށް އުފެދޭ އެންޓިބޮޑީޒް އުފައްދަން ފަށާނެ އެވެ.\nބަލީގެ ހަނދާންތައް ހަށިގަނޑުގައި ހުރުމުން ދެ ވަނަ ފަހަރަކަށް އިންފެކްޝަނެއް ކުރިމަތިވިޔަސް އަވަހަށް އެކަމަކުން ދިފާއުވެވެ އެވެ. އަދި މިއީ ވެކްސިންގެ ބަރާބަރުކަމަށް ވެސް މުހިއްމު ކަމެއް ކަމަށް ޖާނަލް ނޭޗާގައި ޝާއިއުކޮށްފައިވާ ރިޕޯޓުގައި ބުނެފައި ވެއެވެ.\nމި ދިރާސާއަށް ސައިންސްވެރިން ހޮވީ ބަލި ޖެހި ރަނގަޅުވެފައި ތިބި 87 މީހެކެވެ. މި މީހުންނަށް ބަލި ޖެހުނުތާ މަހެއްހާ ދުވަސް ފަހުން މި މީހުންގެ ހަށިގަނޑުގެ ހާލަތު ބެލުމަށް ފަހު ދެން ބެލީ އޭގެ ހަ މަސް ފަހުންނެވެ.\nމި ހޯދުމުން އެނގުނު ގޮތުގައި އެންޓިބޮޑީގެ ހަރަކާތްތައް ނިއުޓްރަލައިޒް ކުރުން އިންފެކްޝަނުން ފަސޭހަ ވާތާ ދުވަސްކޮޅެއް ފަހުން ދަށަށް ދާން ފެށިޔަސް މެމޮރީ ބީ ސެލްސް ހަމަ ހުންނަ ގޮތަށް މަދުނުވެ ހުރެ އެވެ.\nބަލި ޖެހޭ މީހުންނަށް އަލުން ބަލި ނުޖެހި ތިބެވެނީ ކިހާ ދުވަހަކަށްތޯ މިއީ ބަލި ނައްތާލަން މިހާރު ކުރާ މަސައްކަތުގައި ސައިންސްވެރިން މިހާރު ދެނެގަންނަން މަސައްކަތްކުރާ އެންމެ މުހިއްމު އެއް ކަމެވެ.\nމީގެ ކުރީގެ ދިރާސާތަކުން ހާމަވެފައިވަނީ ބަލި ޖެހި ރަނގަޅުވާތާ މާ ގިނަ ދުވަސްތަކެއް ނުވެ އެންޓިބޮޑީޒް މަދުވާން ފަށާ ކަމެވެ. ނަމަވެސް އޭގެ ފަހުން ކުރި ދިރާސާތަކުން ހާމަވެފައި ވަނީ އެންޓިބޮޑީޒް މަދުވިޔަސް ދިފާއީ ނިޒާމުގައި އެހެން ބައިތަކުގެ މަސައްކަތް ވެސް ބަލިން މީހާ ދިފާއުވެ ގިނަދުވަހު ހުރުމުގައި މުހިއްމު ދައުރެއް ކުޅޭ ކަމެވެ.\nޖާނަލް ސައިންސްގައި މިދިޔަ މަހު ޝާއިއުކޮށްފައިވާ ރިޕޯޓެއްގައިވާ ގޮތުން ދިފާއީ ނިޒާމުގައި ހިމެނޭ ހުރިހާ ބައިތަކަކަށް ވެސް ޕެތޯޖަން ދެނެގަނެވުމަށް ފަހު މަދުވެގެން އަށެއްކަ މަސް ވަންދެން އެ ޕެތޯޖަނެއްގެ ހަނދާން ހުރެ އެވެ. ވީމާ އަލުން ވައިރަސް އެރިޔަސް އެ ވައިރަހަކުން ދިފާއުވުމަށް ހަށިގަނޑު ހޭލައްވަން ވަރަށް އަވަހަށް މަސައްކަތް ފަށަ އެވެ.\nމި ދިރާސާ ބިނާ ކޮށްފައި ވަނީ ކޮވިޑް ޖެހި ފަސޭހަވި 188 މީހެއްގެ ލޭގެ ސާމްޕަލްތައް އެނަލައިޒް ކޮށްގެންނެވެ.\nކޮވިޑް-19 އިގެ ބަލާއާފާތް ކޮރޯނާ ވައިރަސް ކޮވިޑް-19


Enme fahun Hiya Flat dhiriulhun ithurah luxury kurumuge bodu viyafaarigandakah! - One Online\nއެންމެ ފަހުން ހިޔާ ފުލެޓް ދިރިއުޅުން "ލަގްޒަރީ" ކުރުމުގެ ބޮޑު ވިޔަފާރިގަނޑަކަށް!\n19 އޯގަސްޓް 2021، މާލެ: ހިޔާ މަޝްރޫއުގެ ދަށުން އިމާރާތް ކޮށްފައިވާ ބައެއް ފުލެޓްތައް --- ވަން ފޮޓޯ: ޔޫސުފް ސޮފްވާން\nބުނެވޭ ގޮތުގައި، ހިޔާ މަޝްރޫއުން ފުލެޓު ދީފައި ވަނީ ދިރިއުޅެވޭނެ އެއްވެސް ގޮތެއް ނެތް މީހުންނަށެވެ. ޓިވީތަކާއި ސޯޝަލް މީޑިއާ އަށް ދޫކޮށްލާފައިހުރި ވީޑިއޯތަކާއި ފޮޓޯތަކުން ހަމަ ހަގީގަތުގައިވެސް އެކަން ސާފުވެ އެވެ، އެމީހުންނަށް ހައްގު މިންވަރަކީ އަދި މި "ކޮތަރުކޮށި"ތައް ވެސް ނޫން ކަމަށް އެއް ބަޔަކު އަޑު އުފުލި އެވެ. އެފަދަ އެންމެނަށް ހިޔާ ފުލެޓުން ތަންކޮޅެއް ލިބުމަކީ ވަރަށް ގިނަ ބަޔަކު އަޑު އުފުލަމުން އައި ކަމެކެވެ.\nހައްގުވެރީންނަށް ކަމަށް ބުނާ މީހުންނަށް ފުލެޓުު ހަވާލު ކުރިތާ ދޮޅުމަސްވެސް އަދި މިއުޅެނީ ނުވެގެންނެވެ. ފިނިޝިން މަސައްކަތް ކުރުމަށް ތިން މަސް ދުވަހުގެ މުއްދަތެއް ދީފައިވާއިރު މި ތިން މަހަކީ އެއްވެސް އަގަކާނުލައި ފުލެޓުތަކުގެ މަސައްކަތް ނިންމުމަށް ދީފައިވާ މުއްދަތެކެވެ. މެއިންޓެނެންސް އަގާ އެކު ކޮންމެ މަހަކު ދައްކަން ޖެހޭނީ 8500 ރުފިޔާ އެވެ. އެކަމަކު އެއީވެސް ޑިސެމްބަރުން ފެށިގެންނެވެ.\nހިޔާ ފުލެޓެއް ކުއްޔަށް ދިނުމަށް އިޝްތިހާރު ކޮށްފައި-- ފޮޓޯ: ރެންޓް އެޕާޓްމެންޓްސް އިން މާލެ ސިޓީ ފޭސްބުކް ޕޭޖް\nދެން ފެނިގެން ދިޔައީ ކުލި ކުޑަކުރަން ގޮވާލައި އިހުތިޖާޖު ކުރާތަނެވެ. މި ފުލެޓުތަކަކީ ކުދި ކޮތަރު ކޮށިތަކެކޭ ބުނެ ގޮވަމުން ދާ އަޑުތަކެވެ.\nއެއްބަޔަކު ފިނިޝިންގެ މަސައްކަތް ނިންމުމަށް އަވަދިނެތިވެ ނޫނީ ނިމުނު ވަރަކަށް ނިންމާލުމަށްފަހު އެތަންތަނުގައި ދިރިއުޅެމުން އަންނަ އިރު އަނެއް ބަޔަކު އެތަންތަން ބޮޑު އަގުގައި ކުއްޔަށް ދިނުމުގެ ވިޔަފާރީގައި އަވަދިނެތި އުޅޭ މަންޒަރުތައް ގިނަވެ އެ އަޑުތައް ވެސް މިހާރު މި އޮތީ ގަދަ ވެފަ އެވެ.\nސޯޝަލް މީޑިއާގެ އެކި ޕްލެޓު ފޯމްތަކުގައި ފާޅުކަން ބޮޑު ގޮތަކަށް މިތަންތަން 10،000 ރުފިޔާ އާއި 12،000 ރުފިޔާ އަށް ދިގު މުއްދަތަކަށް ކުއްޔަށް ދިނުމަށް ޖަހާފައި ހުރިތަން ފެނިގެން އެބަދެ އެވެ. މިއާއެކު ފުލެޓު ބޭނުން ވެގެން ފުލެޓަށް އެދުނު މީހުންގެ ތެރެއިން ޝަރުތު ހަމަ ނުވާ މީހުންނާއި ދެންވެސް ތިބި ރައްޔިތުން ކެކި އަރަން ފަށައިފި އެވެ. ވާނީވެސް އެހެންނެވެ. މިއީ ނިކަމެތި ކަމުގެ ސަބަބުން ނުވަތަ ދިރިއުޅެވޭނެ ގޮތެއް ނެތުމުގެ ސަބަބުން ސަރުކާރުން ފޯރުކޮށްދީފައިވާ ބޯހިޔާވަހިކަމެވެ. އެކަމަކު މިތަނުގެ ވިޔަފާރި ކުރާނީ ހަމަގައިމުވެސް ދިރިއުޅެވޭނެ ތަނެއް ހުރި މީހެއްކަން ޔަގީނެވެ. ނުވަތަ މިއަށްވުރެ މަތީ ފެންވަރުގެ ދިރިއުޅުމަކަށް ބަދަލު ވެވޭނެ މީހެކެވެ.\n25 އޯގަސްޓް 2021: ހިޔާ ފްލެޓްގެ ފިނިޝިން މަސަތްކަތައް ބޭނުންވާ ތަކެތި ވައްދަނީ --- ވަން ފޮޓޯ: ޔޫސުފް ސޮފްވާން\nސަރުކާރުގެ ބޯހިޔާވަހިކަމުގެ ދަށުން ދީފައިވާ އެއްވެސް ތަނަކީ ކުއްޔަށް ދެވޭނެ ތަންތަނެއް ނޫނެވެ. އަދި އެތަންތަން ކުއްޔަށް ދިނުމަކީ ކަނޑައެޅިގެން މަނާކަމެކެވެ. މިއާ ގުޅިގެން އެކި ފިޔަވަޅުތައް އަޅައެވެ. އެގޮތުން މީގެ ކުރިން ހުޅުމާލޭ ފުރަތަމަ ފިޔަވަހިން ފުލެޓު ލިބުނު މީހުން އަތުން ފުލެޓު އަތުލާފައިވެސް އެބަހުއްޓެވެ.\nހިޔާ މަޝްރޫއުގެ ދަށުން ލިބުނު ފުލެޓުތައް ކުއްޔަށް ދޭން ޖަހާފައި ހުރި މައްސަލަ މިހާރު ބަލަމުން އަންނަ ކަމަށް ހައުސިން ޑިވެލޮޕްމަންޓު ކޯޕަރޭޝަން (އެޗްޑީސީ)ގެ މެނޭޖިން ޑިރެކްޓަރު ސުހައިލް އަހުމަދު ވަނީ "ވަން" ކަށަވަރު ކޮށްދެއްވައިފަ އެވެ.\nސުހައިލް ވިދާޅުވީ ފުލެޓުތައް ކުއްޔަށް ދިނުމަކީ މަނާކަމެއް ކަމުގައި އަންގާފައި ވާނޭ ކަމަށާއި މިއީ ހައުސިން ޕޮލިސީއާ ވެސް ހިލާފު ކަމެއް ކަމަށެވެ. އަދި އެކަން އެގްރިމަންޓުގައި ފާހަގަވެސް ކޮށްފައިވާނެ ކަމަށާއި ކުއްޔަށް ދީފި ނަމަ އަޅާނެ ފިޔަވަޅުތައް ވެސް އަންގާފައި ވާނެ ކަމަށް ވިދާޅުވި އެވެ.\nމި މައްސަލަ ހައުސިން މިނިސްޓްރީ އާ ގުޅިގެން ބަލަމުން އަންނަ ކަމަށްވެސް އޭނާ ވިދާޅުވި އެވެ. ނަމަވެސް މި ކަމާ ގުޅިގެން އަޅާނެ ފިޔަވަޅެއް ވިދާޅެއް ނުވެ އެވެ.\nކޮންމެއަކަސް ރޮއި އާދޭސްކޮށްގެން، އިހުތިޖާޖުކޮށްގެން ހޯދި ފުލެޓު ކުއްޔަށް ދިނުމަކީ މައްސަލަ އެކެވެ. އެހެން ކަމަށް ވާ ނަމަ އެންމެނަށް ވެސް އެ ފުރުސަތު ހުޅުވެން ވީ އެވެ. ބައެއް މީހުން ބުނެފައިވާ ގޮތުގައި ފުލެޓު ކުއްޔަށް ދޭން މަސައްކަތް ކުރާ ބައެއް މީހުންނަކީ ރާއްޖޭގައި ދިރި އުޅޭ މީހުންނެއް ނޫނެވެ. އެހެން މީހަކު ބުނީ އޭނާ ދަންނަ އާއިލާއަކަށް ފުލެޓު ލިބުނު ނަމަވެސް، އެ ފުލެޓު ލިބުނު މީހާއަކީ ވަރަށް ތަނަވަސް، އަދި މިހާރު ވެސް ހުޅުމާލޭގައި އެންމެ ރަނގަޅު ފެންވަރުގެ ތިން ކޮޓަރީގެ އެޕާޓްމެންޓެއް 20،000 އަށް ކުއްޔަށް ނަގައިގެން އުޅޭ މީހެއް ކަމަށެވެ.\n"އެއީ ވިޔަފާރިވެރިއެއް. އަބަދުވެސް ވަރަށް ފުދޭ ދިރިއުޅުމެއް އުޅޭ މީހެއް. މިހާރު ވެސް ހުޅުމާލޭގައި3ކޮޓަރީގެ ތަނެއްގަ އުޅޭނީ. ވަރަށް ބޮޑު ތަނެއް އެއީ. އޭނަ ތިނަ ކޮތަރު ކޮށްޓަށް ދާނެ ކަމަށް ގަބޫލެއް ނުކުރެވޭ." އާންމު މީހަކު "ވަން" އަށް ބުންޏެވެ.\n25 އޯގަސްޓް 2021: ހިޔާ ފްލެޓްގެ ފިނިޝިން މަސައްކަތަށް ބޭނުންވާ ތަކެތި ވައްދަނީ، މި ތަންތަނުގެ އެތެރޭގެ ޖާގަ ކުޑަ ކަމުން ރައްޔިތުން އަންނަނީ ޝަކުވާ ކުރަމުން --- ވަން ފޮޓޯ: ޔޫސުފް ސޮފްވާން\n19 އޯގަސްޓް 2021: ހިޔާފްލެޓްތަކުގައި ދިރިއުޅެން ފެށުމަށްޓަކައި ފްލެޓް ލިބުނު މީހުން އެތަނުގެ ފިނިޝިން މަސައްކަތް ކުރަން ފަށާފައިވާ އިރު، ފުލެޓެއްގެ ބޭރުގައި މީހަކު މަޑުކޮށްލައިގެން --- ވަން ފޮޓޯ: ޔޫސުފް ސޮފްވާން\nއެހެން މީހަކު ވަން އަށް ބުނީ އޭނާ ދަންނަ ބައެއް މީހުން ވެސް ލިބުނު ފުލެޓު ކުއްޔަށް ދޭން އުޅޭކަން އެނގިފައިވާ ކަމަށާއި އޭނާ ކައިރީވެސް އެވާހަކަ ދެއްކި ކަމަށެވެ. އެއީ ރާއްޖެއިން ބޭރުގައި އުޅޭ، މާލޭގައި ގެދޮރު ހުރި އާއިލާއެއްގެ މެންބަރެއް ކަމަށާއި އެމީހުން ބޭނުންވަނީ ކުއްޔަށް ދީގެން އިތުރު އާމްދަނީއެއް ހޯދަން ކަމަށް ވެސް ބުންޏެވެ.\n"އެމީހުން ބުނި ނޫހުގަ ޖަހާނެ ކަމެއް ނެތޭ. އެކަމަކު ރަނގަޅު ޕާޓީއެއް ބަލައިލަދޭށޭ. ބޮޑަށް ރަނގަޅީ ވެސް އެކަކު ނޫނީ ދެމަފިރީން ނޫނީ އޮފީހަށް ދާ މީހަކު ބަހައްޓަން ކަހަލަ ގޮތަކަށޭ. ތިއީ އަހަރެމެން ކޮންމެހެން ދިރިއުޅޭން ހޯދި ތަނެއް ނޫނޭ. ދެން ތިތަންވެސް ލިބުނީމަ ހުރެދާނެ ނޫންހޭ ބުނީ." މައުލޫމާތު ދިން ދެވަނަ މީހާ ބުންޏެވެ.\n25 އޯގަސްޓް 2021: ހިޔާ ފްލެޓްގެ ފިނިޝިން މަސައްކަތަށް ބޭނުންވާ ތަކެތި ވައްދަނީ --- ވަން ފޮޓޯ: ޔޫސުފް ސޮފްވާން\nހިޔާ މަޝްރޫއުން ފުލެޓު ހައްގުވި ވަރަށް ނިކަމެތި އާއިލާ ތަކުގެ ވާހަކަތައް ލިސްޓުތައް ނުކުތް ފަހުން މީޑިއާ ތަކުން ވަނީ ގެނެސްދީފަ އެވެ. އޭގެ ތެރެއިން ވަރަށް ގިނަ ގޭގެއަށް މީޑިއާތަކުން ވަނީ އަމިއްލައަށް ވެސް ގޮސްފަ އެވެ. އެފަދަ ވަރަށް ގިނަ އާއިލާ ތަކަކީ މި މަޝްރޫއުން ފުލެޓެއް ލިބުން ހައްގު މީހުން ކަމާ މެދު ޝައްކެއް ނުއުފެދެ އެވެ.\nމި ހާލަތުގައި ކަންކަން ހުއްޓައި އަތޮޅުތަކުގައްޔާއި މާލޭގައި އަދި ރާއްޖެއިން ބޭރުގައި "ލަގްޒަރީ ލައިފް" ގައި އުޅޭ މީހުން ފުލެޓުތައް ހޯދައި އެ މީހުންގެ ދިރިއުޅުން އިތުރަށް ލަގްޒަރީ ކޮށްދޭނެ ވިޔަފާރިގަނޑަކަށް މި ވަސީލަތް ބޭނުން ކުރުމަކީ ބަލައިގަނެވޭނެ ކަމެއް ނޫނެވެ. މިކަން ހަރުދަނާ ނިޒާމެއްގެ ތެރެއިން ބެލޭނެ ގޮތެއް ރޭވެން ޖެހެ އެވެ. މައްސަލަ ބަލާނަމޭ ބުނުމަކުން ނުފުދެ އެވެ.\nގުޅޭ ޓެގު އެޗްޑީސީ ހިޔާ މަޝްރޫއު މިނިސްޓްރީ އޮފް ނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗާ ގޯތިގެދޮރު


Hiyaa Flat Thakuge Kuli HDC Ah Kuda Nukurevunas Sarukaarah Kureveyne: Azim - Vaguthu\n3 މަސް ކުރިން ( އޮގަސްޓް 19, 2021 )\nއަލީ އާޒިމް، ރައީސް ސޯލިހުއާއެކު\nކުރީގެ ރައީސް އަބްދުﷲ ޔާމީންގެ ސަރުކާރުގައި ހުޅުމާލެ ދެ ވަނަ ފިޔަވަހި ހިއްކައިގެން އެ ބިމުގައި އަޅާފައިވާ ހިޔާ ފްލެޓްތަކުގެ މަހުގެ ކުލި ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އަށް ކުޑަކޮށް ނުދެވުނަސް، ސަރުކާރަކަށް އެކަން ކުރެވޭނެ ކަމަށް ރައްޔިތުންގެ މަޖިލިހުގެ މެދު ހެންވޭރު ދާއިރާގެ އެމްޑީޕީ މެންބަރު އަލީ އާޒިމް މިއަދު ވިދާޅުވެއްޖެއެވެ.\nމި ސަރުކާރުން ވިދާޅުވެފައިވާ ގޮތުގައި ހިޔާ ފްލެޓްތަކުގެ ކުއްޔަކީ މަހަކު 7,500 ރުފިޔާއެވެ. އަދި ފުލެޓުގެ މެނޭޖްމެންޓު ފީގެ ގޮތުގައި ކޮންމެ މަހަކު 1,000 ރުފިޔާ ނަގާނެއެވެ. އެކަމަކު ކުރީގެ ސަރުކާރުގައި އެ އަގު ކަނޑައަޅާފައިވަނީ ޖުމުލަ 6،600 ރުފިޔާއަށް ކަމަށް އެ ސަރުކާރުގެ ބޭފުޅުން ވިދާޅުވެއެވެ.\nކުލި ކުޑަކޮށްދޭން ހިޔާ ފްލެޓް ޔޫނިއަނުން ސަރުކާރުގައި އާއި އެޗްޑީސީގައި އެތައް ފަހަރެއްގެ މަތިން އެދުމުންވެސް ކުލި ކުޑަ ނުކުރެވޭނެ ކަމަށް ދަނީ، ތަކުރާރުކޮށް ބުނަމުންނެވެ. ފްލެޓްތައް ލިބުނު މީހުން މަގުމައްޗަށް ނިކުމު މުޒާހަރާ ކުރުމުންވެސް އެޗްޑީސީން ވިދާޅުވީ ކުއްޔަށް އެއްވެސް ބަދަލެއް ނުގެނެވޭނެ ކަމަށެވެ. އެކަމަކު އެކަންބޮޑުވުން އެތައް ބައެއްގެ އަދިވެސް އެބައޮތެވެ.\nފްލެޓް ލިބުނު މީހުންގެ ފަރާތުން ކުލި ކުޑަކޮށްދޭން އެދި މަޖިލީހަށް ހުށަހަޅާ ޕެޓިޝަން ސްޕޮންސާ ކުރައްވާ އާޒިމް "ވަގުތު" އަށް މިއަދު ވިދާޅުވީ މަޖިލީހުގެ ޕެޓިޝަން ކޮމިޓީއަށް، އާދިއްތަ ދުވަހު އެ ޕެޓިޝަން ހުށަހަޅުއްވާނެ ކަމަށެވެ.\nއެމްޑީޕީގެ ޕީޖީ ލީޑަރު ދެކިވަޑައިގަންނަވާ ގޮތުގައި 8،500ރ. އަކީ ޝޯޝަލް ހައުސިން ޔުނިޓަށް ބަލާއިރު ބޮޑު އަދަދެކެވެ. އެހެންވެ 5،600ރ. އަށް ކުލި ކުޑަކުރެވެން ޖެހޭ ކަމަށް މީގެ ކުރިންވެސް އާޒިމް ވަނީ ވިދާޅުވެފައެވެ. އޭނާ އެހެން ވިދާޅުވަނީ، ފްލެޓް ލިބުނު ގިނަ މީހުންނަކީ އުޅޭނެ ތަނެއް ނެތް މީހުންނަށްވެފައި އާއި، އެމީހުންގެ އާމްދަނީވެސް އުޅޭނީ 6000-5000 ރުފިޔާއާ ދެމެދު ކަމަށްވާތީއެވެ.\nކުލިކުޑަ ކޮށްދޭން އެދި މަޖިލީހަށް ހުށަހަޅާ ޕެޓިޝަންއާ އާޒިމް ހަވާލުވެވަޑައިގަންނަވަނީ\nއާޒިމް ވިދާޅުވީ އެޗްޑީސީއަށް ކުލި ކުޑަ ނުކުރެވުނަސް ސަރުކާރަށް އެކަން ކޮށްދެވޭނެ ކަމަށް ގަބޫލުކުރައްވާ ކަމަށެވެ. އެހެންވެ އެކަން ކޮށްދޭން އާޒިމް ވަނީ ސަރުކާރުގައި އެދިވަޑައިގެންފައެވެ.\n"އެތައް ބަޔަކަށް ބޮޑެތި އަދަދުން ބަދަލު ދެވޭއިރު ކުލި ކުޑަ ނުކުރެވެންވީ ސަބަބެއް އަޅުގަނޑަކަށް ނުވިސްނުން" އާޒިމް ސުވާލު އުފެއްދެވިއެވެ.\nމި ސަރުކާރުން ފޭސް އެކެއް އަދި ދޭއްގައި އަޅާ ފްލެޓްތަކުގެ އަގު އުޅެނީ މަހަކު 5000ރ. ގައެވެ. އެކަމަކު އެއްބަޔަކު ދައްކަން ޖެހޭ ކުލި ކުޑަވެފައި ދެން ތިބި ބަޔަކު ބޮޑު އަދަދެއް ދައްކަން ޖެހުމަކީ ހަމަޖެހޭ އުސޫލެއް ނޫން ކަމަށް އާޒިމް ވިދާޅުވިއެވެ.\nހިޔާ ފްލެޓްތަކުގެ ކުލިކުޑަކޮށްދޭން ގޮވާލާ ބޭއްވި އެއްވުމުގެ ތެރެއިން ފޮޓޯ: ހިޔާ ޔޫނިއަން\nހިޔާ ފްލެޓްތަކުގެ ކުއްޔާ ބެހޭ ގޮތުން ޖޫން މަހު ރައީސް ވިދާޅުވެފައިވަނީ އެ މަޝްރޫއު ކުރިއަށް ގެންގޮސްފައި އޮތީ ކޮމާޝަލް ލޯނެއް ނަގައިގެން އަށް ޕަސެންޓުގެ އިންޓްރެސްޓްގައި 20 އަހަރުން ދައްކާގޮތަށް ކަމަށެވެ.\n"އޭރު އެބޭފުޅުން އަގުކޮށްފައި އޮތްއިރުގައި، ފްލެޓެއްގެ އަގު އެބަޖެހޭ 1.2 މިލިއަން ރުފިޔާއަށް. އޭރު 20 އަހަރުން ދައްކާގޮތަށް މިއޮތީ. އެހެންވީމާ ފްލެޓެއްގެ އަގު، މަހުގެ ކުލި އެބައަރާ، ގާތްގަނޑަކަށް ދިހަހާސް ހަތަރުސަތޭކަ ނަވާރަ ރުފިޔާއަށް. އެއީ ކުރީގެ ހިސާބު ހަދާފައި އޮތްގޮތުން ޖެހޭ އަދަދު" ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ރައީސް ސޯލިހު ވިދާޅުވިއެވެ.\nއެމަނިކުފާނު ވިދާޅުވީ ބިމުގެ އަގު ކަނޑައި، އަދިވެސް އެހެން މެނޭޖްމަންޓް ފީތަކާ އެއްޗެހި ކަނޑާލީމާ ފްލެޓެއްގެ އަގަށް ޖެހެނީ އެއް މިލިއަން އަށްޑިހަ ތިންހާސް ބާވީސް ރުފިޔާ ކަމަށެވެ.\n"ދެން އަދި އިންޓްރެސްޓް ރޭޓް މިއޮތީ 6.78 ޕަސެންޓަށްވެސް ކުޑަކޮށްފައި. އަދި 25 އަހަރުން ޕޭމަންޓް ދައްކައި ނިންމާގޮތަށް ހެދީމާ، ހަތްހާސް ފައްސަތޭކަ ރުފިޔާއަށް މިޖެހެނީ" ރައީސް ސޯލިހް ވިދާޅުވިއެވެ.\nމިއަށްވުރެ ކުލި ކުޑަ ކުރާ ކަމަށްވާ ނާމަ ސަރުކާރަށް ބޮޑު ތަކުލީފެއް އުފުލަން ޖެހޭނެ ކަމަށް ވެސް ރައީސް ވިދާޅުވެފައިވެއެވެ. އެކަމަކު، ކުލި ދެއްކުމުގައި އޮތީ ކޮން ލުޔެއްތޯ ބެލުމަށް އަދިވެސް މަޝްވަރާ ކުރަމުން އަންނަ ކަމަށް އޭރު ރައީސް ސޯލިހް ވިދާޅުވިއެވެ.\nއެޗްޑީސީން މިހާރު ކަނޑާއަޅާފައިވާ ގޮތުގައި ހިޔާ ފްލެޓުތަކުގެ ކުލި ދައްކަން ފަށަން ޖެހޭނީ އަންނަ ޖެނުއަރީ މަހުން ފެށިގެންނެވެ.\nއޮގަސްޓް 19, 2021 12:31\nޙެއްހެއް ތިކިޔަނި ކައިގެންނޭ ފުރާނި ނުކައެއް ނުފުރާނަމޭދޯ؟މި ސަރުކަރުގަ މުޅިންވެސް ތިބީ މަކަރުވެރިން.\nއޮގަސްޓް 19, 2021 12:32\nމިއީ ނިކަމެތި ރައްޔިތުންގެ އަޑު އަހާނެ ސަރުކާރެއް ނޫން. އިރާދަ ކުރެއްވިއްޔާ 2023 ގައި އެމީހުންގެ އަޑެއް އަހަރުމެން 30 ހާސް މީހުންނެއްވެސް ނާހާނަން.\nއޮގަސްޓް 19, 2021 12:43\nވަރަށް ރަނގަޅު ޙަބަރެއް\nއޮގަސްޓް 19, 2021 13:31\nހިޔާފުލެޓް އަގު ކުޑަކޮށްދޭންޖެހޭނީ ރައްޔިތުންގެ މަޖުލީހުގެ މެންބަރުންނަށް ސަބަބަކީ ތިމެންބަރުން ރައްޔިތުން ހޮވާފައިވަނީ ލުއިފަސޭހަ ކޮށްދޭނެކަމަށް ރައްޔިތުންގާތު ވައުދުވެގެންކަމަށްވާތީ ނަމަވެސް އަބަދު މިއިވެނީ ރައްޔިތުންގެ ފައިސާއިން މުސާރަނަގައިގެންތިބެ ކަމެއްނުކޮށްދީތިބެ އޭނާމިނާކިޔާތަން\nއޮގަސްޓް 19, 2021 13:33\nމިރައީސަކީ ރައްޔަތުންގެ އަޑުނުއިވޭ ރައީސެއް ފުލެޓުވެރިންވީހަނާ ރައީސްގެ އަޒުވީވަރުގަދަ ދެން ދެހާސްތޭވީސް މިފުލެޓުވެރިން ވޯޓުން ވެރިކަން ބަދަލޮކުރެވޭނެ ފުލެޓުވެރިންގެ އާދޭސް ރައީސްޔާމީނު ހައްލުކޮއްދެއްވާ ހަދަދިޔަފައިސާ ދެއްވާނެ ކަންކަށަވަރު؟\nއޮގަސްޓް 19, 2021 13:37\nއަަޒިމު ބުންޏަސް ތީ ރަނގަޅުވާހަކައެއް. 100% ގެ ވާހަކައެއް. ސަރުކާރަށް އެކަން ވާނެ. އަދި ކޮންމެހެން އެތަނަށްދާ ޚަރަދު އެއީ ރައްޔިތުން އަތުން ނަގަންޖެހޭ އެއްޗެއްވެސް ނޫންދޯ، ތިހެން ނަގަންޏާ އާސަންދައިން ދޭ ޚިދުމަތުގެ ލާރިވެސް އަހަރެމެން އަތުންނަގާ. އެޗްޑީސީ އަކީ 100% ސަރުކާރުގެ ކުންފުންޏެއް ސަރުކާރުން އަންގާގޮތަކަށް އެކަން ކުރަންޖެހޭނެ.\nއޮގަސްޓް 19, 2021 13:40\nއޭރުން ޖެހެނީ 20 އަހަރަށް ބަހާލީމަ 6100 ރުފިޔާ\nއޮގަސްޓް 19, 2021 13:42\nޙިޔާ ފްލެޓް ތަކަކީ ސޯޝަލް ހައުސިން ކަމަށްވެފައި އެތަން އެހުރީ ބަޔަކަށް ވަދެވޭނެ ފަދަ ގޮތަކަށް ނޫން! ޢެތަންތަން ލިބިފައިވާ ގިނަމީހުންނަކީ އަތާ އަގަޔާ ދިމާވަރު ވެސް ނުވެޔޭ ބުނާފަދަ ނިކަމެތިން! ތަން ހަދަން ޖެހެނީ ވެސް ދަރަނި ވެރިވެގެން!\nއޮގަސްޓް 19, 2021 14:08\nހިޔާ ފްލެޓުން ކިތައް އެޕާރޓްމަންޓް ޙަވާލުނުކޮށް އެބަހުރުތޯ؟ ގައިމުއެއްވެސް ލިސްޓަކުން ނުފެނޭ 25 ވަނަ ފްލޯ އެއްވެސް މީހަކަށް ލިބިފަ އިންތަނެއް. ދެން 25ވަނަބުރީގަ ހިމެނޭ އެންމެ ސަޅިތަންތަން ލިބެނީ ކޮންބަޔަކަށްތޯ؟ އަޅުގަނޑަށް ހީވަނީ މިހާރު ކުލި ބޮޑުވެގެން މިއުޅެނީ 25ވަނަ ފްލޯރގަހުރިތަންތަނުގެ ކުލިވެސް މިހާރު ފްލެޓް ލިބިފަ ތިބިމީހުންގެ ކުއްޔަށް ވައްދާތީހެން.. މީހަމަ އިންސާފު ކޮދުލާ އަރާފަ އޮތްކަމެއް. ކުރިން ފްލެޓް ލިބުނުމީހުން 1ކޮޓަރި ކުއްޔަށްދިނީމަ އެޕަރޓްމަންޓްގެ ކުލި ހަމަވީ..ހިޔާފްލެޓް އޭގެ އިދިކޮޅު. ކިއްކުރާނީ\nއޮގަސްޓް 19, 2021 14:11\nކަލޯ އަންނި ކޮޅު ދޫކޮއްލީތަ މިހާރު\nއޮގަސްޓް 19, 2021 14:24\nރައީސަށް ތިކަހަލަ ކަލްކިއުލޭޝަންސްތައް ހަދާކަށްނޭގޭނެ. ކިޔާދިނަސް ގެޓެއްވެސްނުވާނެ.\nއޮގަސްޓް 19, 2021 14:26\nޢެޗު ޑީ ސީގެ ވެރިއަކަށް ހުންނަ އެބުނާ ސުހޭލަކީ އޭނާ ހިތުން މިގައުމުގެ ރައީސްއަށް ވުރެވެސް މަތީގައި ހުންނަ މީހެއް ރަތްޔިތުންގެ މަޖިލީ ހުން ގަރާރެއް ފާސްކޮށްގެން ނަމަވެސް މީނާ އެމަގާމުން ވަކިކޮށްގެން ނޫނީ ހުޅު މާލޭގެ ކަންތައްތައް ސަރުކާރުން ބޭނުންވާ ގޮތައްކުރިއަށް ގެންދެ ވޭކަށް ނެތް\nއޮގަސްޓް 19, 2021 14:39\nކުރީގެ އެމްޑީޕީސަރުކާރުން އެޅިޗައިނާފުލެޓްގެ ތިންކޮޓަރި ދެފާހާނައިގެ ތަނަކަށްއެބަޖެހޭ 2.1މިއަލިއަން މިހާރު 1.2 މިލިއަންމިވަނީކިހިނެއްބާ\nއޮގަސްޓް 19, 2021 14:43\nހިންގަން އެގޭ ބަޔަ ކަށް އެވަރު ފްލެޓެއް 5500 ރުފިޔާއަށް ކުލި ހަމަޖެއްސޭނެ ބޮޑެތި ވިޔަފާރި ވެރިއަ ކަށް އެވަރުބިމެއް ދެއްވާފަ އެ އަގަށް ފްލެޓް ވިއް ކަން ހަމަޖެއްސޭނެ\nހިންގަންނޭގި އަގަތެޅުމުން ވާނެ ކަމެއްނެތް.\nއޮގަސްޓް 19, 2021 15:55\nއެމް.ޑީ.ޕީ ސަރުކާރަށް ރައްޔިތުންގެ ބޯހިޔާވަހިކަން ކުޑަ ނުކުރެވެންންޏާ 2023 ގައި ރައްޔިތުން ވެސް އެމް.ޑީ.ޕީ އަށް ވޯޓް ދޭންޖެހޭ ސަބަބެއް ނެތް. އަދި ރައްޔިތުންގާތު 2023 ގައި ދައްކާނެ ވާހަކައެއްވެސް ނޯންނާނެ\nއޮގަސްޓް 19, 2021 16:13\nދެބޯގެރި ނުދުއްވާ އާޒިމޫ ފެއިލްވެފަ ތިތިބީ! 2023 ގައި އޮޔާދާނެ އިންޝާﷲ\nއޮގަސްޓް 19, 2021 16:16\nޖަނަވަރީން ފެށިގެނެއް ނޫން ޑިސެމްބަރުން ފެށިގެން ކުލި ދައްކަން ޖެހޭ. ސޯލިހު ދައްކާ ހޮޅި ވާހަކަ ވަގުތު ނޫހުންވެސް ލިޔަން ޖެހޭތަ!\nއޮގަސްޓް 19, 2021 16:25\n2023 ގާ ހޮވީމަތަ؟\nއޮގަސްޓް 20, 2021 13:56\nއެޗް ޱީސީ އެއީ ދިވެހި ސަރުކާރުގެ ކުންފުންޏެއްތޯ ނޫނީ ސުހެއިލްގެ ކުންފުންޏެއްތޯ ސަރުކާރާ އެޗް ޱީސީ އާ މިއީ ދެސަރުކާރެއްތޯ ؟އިއްޒަތްތެރި މެމްބަރ މިކަން ސާފުކޮއް ދެއްވަ ބައްލަވާ؟


Idhikolhu Leader akee kaaku? kobaa?\nއިދިކޮޅު ޕީޕީއެމްގެ ރައީސް، ކުރީގެ ރައީސް އަބްދުﷲ ޔާމީން އަދި ޖުމްހޫރީ ޕާޓީގެ ލީޑަރު ގާސިމް އިބްރާހީމް\n29 ޖޫން 20195ކޮމެންޓް\nއިދިކޮޅު ލީޑަރަކީ ކާކު؟ ކޮބާ؟\nސަރުކާރު ޒިންމާދާރު ކުރުމަށް އިދިކޮޅު ސިޔާސީ ލީޑަރުން ދައުރު ވަރަށް މުހިއްމެވެ. ވަކި ރާއްޖޭގައި އެކަންޏެއް ނޫނެވެ. ކޮންމެ ގައުމެއްގައި ވެސް ގައުމެއް ފާލުންނެއްޓޭއިރު، ގައުމު ފާލަށް އަޅުވަން ތިބޭ ބަޔަކީ ސިޔާސީ އިދިކޮޅު ލީޑަރުން ނެވެ.\nރައީސުލްޖުމްހޫރިއްޔާގެ މަގާމަށް އިބްރާހީމް މުހައްމަދު ސޯލިހު ވަޑައިގެންނެވުމާއެކު ސިޔާސީ އިދިކޮޅު ލީޑަރަކީ ކޮންބޭފުޅެއް ކަމެއް އަދި މިވީހާތަނަށް ސާފުކޮށް އެނގިފައިވޭތޯ އެވެ. ނަމަވެސް ދިވެހި ރައްޔިތުންނަށް އިނގޭ އެއްޗަކީ ސިޔާސީ އިދިކޮޅު ލީޑަރަކަށް ވާނީ އެވަގުތު ސަރުކާރު ކޯލިޝަނުގައި ނެތް، އެންމެ ބޮޑު ސިޔާސީ ޕާޓީގެ ލީޑަރު ކަމެވެ. އެގޮތަށް ބަލާކަމަށްވާނަމަ، މިވަގުތު އިދިކޮޅު އެންމެ ބޮޑު ސިޔާސީ ޕާޓީއަކީ ޕީޕީއެމް އެވެ. އެޕާޓީގެ ރައީސަކީ ނިމިދިއަ ރިޔާސީ އިންތިހާބުގައި ބޮޑު ތަނުން ފެއިލްވެވަޑައިގެންނެވި، ރައީސް އަބްދުﷲ ޔާމީން އަބްދުލްގައްޔޫމް އެވެ.\nރައީސް ސޯލިހުގެ ސަރުކާރަށް އަށް މަސްވެގެން ދިޔައިރު، އިދިކޮޅު ލީޑަރު ރައީސް ޔާމީން ލޮލަށް ފެންނަށް ވަރެއް ނުވެއެވެ. އިދިކޮޅު ހަރަކާތެއް ވެސް އަދިއެއް ނުފެނެ އެވެ. ނަމަވެސް މިހާރު އިދިކޮޅު ފަރާތްތަކުން ނިކުންނަނީއޭ ކިޔާ ސޯސަލް މީޑިއާ އިސްތިހާރު ކުރަމުން އެބަދެ އެވެ. އޭގައި ބުނާގޮތުން އިދިކޮޅު އެއްވުމުގައި އުޅެނީ އިދިކޮޅު ޕީޕީއެމާއެކު ކޯލިޝަނުގައި އޮތް ޕީއެންސީ އެވެ. ޕީއެންސީއާ ޕީޕީއެމަކީ ހަމަ އެކައްޗެކެވެ. ޕީއެންސީ އުފައްދާފައިވަނީ ވެސް ޕީޕީއެމްގައި އިސްމަގާމުގައި ތިބެގެން ޕީޕީއެމުގެ ކުރީގެ އިސްވެރިންނެވެ. ޕީއެންސީގެ ލީޑަރަކީ ޕީޕީއެމްގެ ކުރީގެ ނައިބު ރައީސް އަބްދުއްރަހީމް އަބްދުﷲ އެވެ.\nއިދިކޮޅު ލީޑަރު ރައީސް ޔާމީނަކީ އެއްވެސް އިރެއްގައި އެހާ އެކްޓިވްކޮށް ފެންނަން ހުންނަ ބޭފުޅެއް ނޫނެވެ. އެމަނިކުފާނަކީ މޭޒުކޮޅު ކައިރީ އިންނަވައިގެން ގިނަ ކަންކަން ހިންގަވައި، ނިންމަވާ ބޭފުޅެއްގެ ގޮތުގައި ފާހަގަ ކުރެވޭ ބޭފުޅެކެވެ. މުޒާހަރާ ކުރުމާއި ސަރުކާރުން ޒިންމާދާރު ކުރުމަށް މަގުމަތީ ހަރަކާތް ހިންގުމާ ދެކޮޅު ބޭފުޅެއްގެ ގޮތުގައި ފާހަގަކުރެވޭ ބޭފުޅެކެވެ.\nއެހެން ނަމަވެސް ރައީސް ސޯލިހުގެ ސަރުކާރާ ދެކޮޅު ބޭފުޅުންގެ ތެރޭގައި މުޒާހަރާ ކުރަން ވަރަން ބޭނުންވާ ފަރާތްތައް ވެސް އުޅެއެވެ. ރައީސް ޔާމީނަކީ މަގުމަތީ ހަރަކާތްތަކުގައި ބައިވެރިވެވަޑައިގަންނަވާ ބޭފުޅަކަށް ނުވާތީ، އިދިކޮޅު ފަރާތްތަކަށް ގޮންޖެހުންތަކެއް އެބަހުއްޓެވެ.\nމިވަގުތު އިދިކޮޅު ހަރަކާތެއް ހިންގޭވަރުގެ ލީޑަރޝިޕެއް އިދިކޮޅު ސިޔާސީ ޕާޓީތަކުގައި އޮތް ކަމަކަށް ނުފެނެ އެވެ. އެހެނެއް ނޫނެނެވެ. ރައީސް ޔާމީންގެ ސަރުކާރުގެ ދުވަސް ވަރުވެސް ގެންގުޅުނު ގްރޫޕުތައް އެކްޓިވްކޮށްލެވިދާނެ އެވެ. އަދި މަދުން ނަމަވެސް ޕީޕީއެމްގެ އިހުލާސްތެރި މެމްބަރުން ތިބޭނެތާއެވެ. އެހެންވެ، އެއްވުމަށް ގޮވާލާއިރު އެމީހުން ނިކުމެދާނެ އެވެ. ދެން ހުރީ އުމަރު ނަސީރާއި ނިހާނު މެންފަދަ ދެތިން ބޭފުޅެކެވެ. އެއީ ބަޔަކު މަގުމައްޗަށް ނެރުމުގެ ގާބިލުކަން ހުރި ބައެއް ބާއްވަ އެވެ. އުމަރަށްވެސް ވާނެވަރަކީ، އުމަރު ގާތުގައި ވަޒީފާއިގައި އުޅޭ ދެތިން މީހަކު އެއްވުމަށް ނެރުމެވެ.\nމަގުމަތީ ހަރަކާތަކުން ރައީސް ޔާމީން ފެނުމަކީ އެހާ ގާތްކަމެއް ނޫނެވެ. ރައީސް ޔާމީންގެ ވެރިކަމުގައި އެއްވެއުޅުމުގެ ގާނޫނަށް ވެސް ބަދަލުގެނެސް ކާނިވާ ސަރަހައްދަށް ނުވަތަ ފުލުހުން ބުނާ ތަނަކަށް ނޫން ތަނަކަށް އެއް ނުވެވޭހެން ވަނީ ހަދާފަ އެވެ. މީގެ އިތުރުން ރައީސް ޔާމީން ވަނީ އޭރުގެ އިދިކޮޅު ފަރާތްތަކަށް ބަހުގެ ހަލާތަކެއް ވެސް ދެއްވާ، މަލާތް ކުރައްވާފަ އެވެ.\n"އަބަދުވެސް މިދައްކަނީ ތަންތަނަށް އެއްނުވެވޭ ވާހަކަ، ބަލަ ތަންތަނަށް އެއްވަންޏާ ހައްޖަށް ދާންވީނު،" ރައީސް ޔާމީން ވިދާޅުވެފައި އެވެ.\nރައީސް ޔާމީނަކީ ފޮރުވިގެން ހުންނަވައި، "ޖަރީމާ" ހިންގާ ބޭފުޅެއްގެ ގޮތުގައި ބައެއް މީހުން ސިފަކުރެ އެވެ. އެއީ، އެމަނިކުފާނުގެ މައްޗަށް ކުރެވޭ ތުހުމަތުތަކުން ނެވެ. މީހުން މެރުމާއި މީހުން ވަގަށް ނެގުމުގެ ތުހުމަތުތަކެއް ރައީސް ޔާމީންގެ ސަރުކާރުގެ އިސްވެރިންނަށް ކުރެވެ އެވެ. މަނީ ލޯންޑާ ކުރުމުގެ ތުހުމަތު ކުރެވިފައި ވެއެވެ. ދައުލަތުގެ އެތައް ބިލިޔަން ރުފިޔާއަށް ހިޔާނާތްވެ، އަމިއްލަފުޅު އެކައުންޓަށް ދައުލަތުގެ ފައިސާ ޖަމާކޮށްފައިވާކަމުގެ ތުހުމަތު ކުރެވެއެވެ.\nރައީސް ޔާމީންގެ ފަރާތްޕުޅުން އިދިކޮޅު ލީޑަރެއްގެ ރޯލް ފެންނަމުންނުދާތީ، ސަރުކާރު ޒިންމާދާރު ކުރުމުގައި އިދިކޮޅު ފަރާތްތަކަށް ގޮންޖެހުންތައް ހުރިއިރު، އިދިކޮޅު ސިޔާސީ ބޭފުޅުން ގެންދަވަނީ ސަރުކާރު ކޯލިޝަނުގައި ހިމެނޭ ޖުމްހޫރީ ޕާޓީގެ ލީޑަރު ގާސިމްގެ އެހީ ހޯދައްވަމުން ނެެވެ. އޭގެ އެއް ހެއްކަކީ ނިމިދިޔަ މަޖިލިސް އިންތިހާބެވެ. އެ އިންތިހާބުގައި ސަރުކާރު ކޯލިޝަނުގައި އޮވެ، އިންތިހާބަށް ޖޫމްހޫރީ ޕާޓީން ނިކުތީ، އިދިކޮޅު ޕީޕީއެމް ކޯލިޝަނާއެކުގަ އެވެ.\nއެމަގަށް ކަން ހިނގަމުންދިޔަ އިރު، ނިމިދިޔަ 18 މަޖިލީހުން، ޖުމްހޫރީ ޕާޓީއާއި އެޕާޓީގެ ލީޑަރު ގާސިމްގެ ފަރާތުން ވަރަށް ރީއްޗަށް އިދިކޮޅު ލީޑަރުގެ ރޯލް ފެނިގެން ދިޔަ އެވެ. އެހެންކަމުން މިހާރު އުފެދޭ ސުވާލަކީ އިދިކޮޅު ލީޑަރެއްގެ ޒިންމާ އަދާކުރަން ރައީސް ޔާމީނަށް ނުކެރޭ ނަމަ ދެން އެ ޒިންމާ އަދާކުރާނީ ކޮން ބޭފުޅެއް ބާއްވައެވެ. ގާސިމްތޯ އެވެ. ނުވަތަ އުމަރު ނަސީރު ތޯ އެވެ.\nއިދިކޮޅު ޕާޓީއެއް މިވަގުތަކު ނެތް. ރައްޔިތުން ބޭނުންވީ އެގޮތަށް.\nއިދިކޮޅުވެސް އެއްކޮޅު ލީޑަރަކީވެސް ލުތުފީ\nތީ ބާވާހަކަ ތިކަންތައްތައް އިސްލާޚް ހުރަން ސޯލިހް ގެނައިީ! އަނެއްކާވެސް ކޮބާހޭ ލުތުފީ....\nކަލޭމެން ސީއެންއއމުން ހޯދަންވީ އިދިކޮޅު ލީޑަރުްން ނެއް ނޫން. ކަލޭމެން ކުރަންވީ ކަމަކީ ބޮޑެތި ބާޣީން ޓެރަރިސްޓުންގެ މޮޅެތި ވަހަކަ މި ނޫހުގަ ލިޔަންވީ


Majleehuge Dhauru Ithuru Hafthaa'akah Dhanmmaalaifi - Vaguthu\nމަޖިލީހުގެ ދައުރު އިތުރު ހަފުތާއަކަށް ދަންމާލައިފި\nރައްޔިތުންގެ މަޖިލީހުގެ ދެ ވަނަ ދައުރުގެ މުއްދަތު އަންނަ ޖުލައި މަހުގެ އަށްވަނަ ދުވަހާ ހަމައަށް ދިގު ކުރަން މަޖިލީހުން މިއަދު ފާސްކޮށްފިއެވެ.\nމަޖިލީހުގެ މިހާރު ހިނގާ ދައުރުގެ މުއްދަތު ހަމަވާނީ ޖޫން މަހުގެ 30 އަށެވެ. އެކަމަކު، މަޖިލީހުގެ ގަވާއިދު އޮންނަ ގޮތުން، މަޖިލީހުގެ މެންބަރުންގެ އަޣުލަބިއްޔަތުން ދައުރު ދިގު ކުރެވޭނެއެވެ.\nގަވާއިދުގައި ކަނޑައަޅާފައިވާ މުއްދަތަށް ވުރެ އިތުރު އެއް ހަފުތާއަށް މަޖިލީހުގެ ދައުރު ދިގު ކުރަން ފާސްކުރީ 38 މެންބަރުންގެ ވޯޓުންނެވެ. ދައުރު ދިގު ކުރަން ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވައެވެ.\nމަޖިލީހުގެ ދައުރު ދިގުކޮށްލިއިރު މަޖިލީހުގެ ޖަލްސާތަކާއި ކޮމިޓީ ބައްދަލުވުންތައް ކުރިއަށް ގެންދަނީ އޮންލައިންކޮށެވެ.\nނަވާރަ ވަނަ ރައްޔިތުންގެ މަޖިލީސް ފެށުނު ފަހުން މި އަހަރުގެ ފުރަތަމަ ދައުރު ފިޔަވައި އެހެން ކޮންމެ ދައުރެއްގެ މުއްދަތު ވެސް ދިގުކޮށްފައިވެއެވެ. ކުރީގެ މަޖިލިސްތަކާ ޚިލާފަށް މި މަޖިލީހުގައި އަންނަނީ ގިނަ މަސައްކަތްތަކެއް ކުރަމުންނެވެ.\nމަޖިލީހުގެ އިދާރާގައި މި ވަގުތު ކުރެވެމުންދާ އެއް މަސައްކަތަކީ މަޖިލީހުގެ ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) އިން ކުރިއަށް ގެންދާ އިންކުއަރީއެވެ. އެ އިންކުއަރީއަކީ މަޖިލީހުގެ ރައީސް މުހައްމަދު ނަޝީދުގެ ސެކުއިރިޓީ ފޫއަޅުވާލި ގޮތުގެ މައްޗަށް ހިންގާ އިންކުއަރީއެކެވެ.\nމަޖިލީހުގެ ދައުރު ދިގުކޮށްފައި މިވަނީ، މަޖިލީހުގައި މުހިއްމު މަސައްކަތްތަކެއް ވެސް ހިނގަމުން ދަނިކޮށެވެ.\nމީގެ ތެރޭގައި 241 ކޮމިޓީގެ އިންކުއަރީގެ އިތުރުން ނަފުރަތުގެ އަމަލުތައް ބަޔާން ކުރާ ގާނޫނުލް އުގޫބާތަށް އިސްލާހު ގެނައުމުގެ ބިލާއި، ދީނަށް ފުރައްސާ ކުރުމުގެ ކުށް ތަފްސީލްކޮށް ބަޔާން ކުރާ ގޮތަށް ގާނޫނުލް އުގޫބާތަށް އިސްލާހު ގެނައުމުގެ ބިލްގެ މަސައްކަތް ވެސް އޮތީ ފެށިއެވެ.\nސަރުކާރުގެ ފަރާތުން ތުޅާދޫ ދާއިރާގެ މެންބަރު ހިސާން ހުސައިން ހުށަހެޅުއްވި އެ ދެ ބިލުގެ ތެރެއިން ނަފުރަތުގެ އަމަލުތައް ބަޔާން ކުރާ ބިލު އޮތީ ޖުޑިޝަރީ ކޮމިޓީގައި ދިރާސާ ކުރުމުގެ މަރުހަލާގައެވެ. ދީނަށް ފުރައްސާރަ ކުރުމުގެ ކުށް ތަފްސީލް ކުރާ ބިލގެ އިބްތިދާއީ ބަހުސްގެ މަރުހަލާ ވެސް އަދި ނުފަށައެވެ.\nޖުޑިޝަލް ސާވިސް ކޮމިޝަންގެ ރައީސްގެ މަގާމު ވެސް ފުރުއްވާ ހިސާން ހުށަހެޅުއްވި ބިލާ ގުޅިގެން ފާޑުކިއުންތައް އިންތިހާއަށް އަމާޒުވިއެވެ. ދީނަށް ފުރައްސާރަ ކުރުމުގެ ކުށް ބަޔާން ކުރާ ބިލް ހުށަހެޅީ ވެސް ފުރަތަމަ ބިލަށް ފާޑުކިއުންތައް އަމާޒުވެފައި ވަނިކޮށެވެ.\nއެ ބިލަށް ފާޑުކިއުން އަމާޒުވެގެން ދިޔައީ އިސްލާމް ދީނާ ޚިލާފަށް މީހަކު އުޅޭ ކަމުގެ ތުހުމަތު ކުރުމަކީ ޖިނާއީ ކުށެއްގެ ގޮތުގައި ކަނޑައަޅާ ގޮތަށް އޮތުމުންނެވެ. އޭގެ ސަބަބުން ޚިޔާލު ފާޅު ކުރުމަށާއި ދީނީ ނަސޭހަތް ދިނުމަށާއި މުންކަރާތްތައް ނަހީކުރުމަށް ހުރަސް އެޅިގެންދާ ކަމަށް ގިނަ ބަޔަކު ދެކެއެވެ.


ސައި ބުއިމުން ލިބިދާނެ ބައެއް ފައިދާތައް | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ ސައި ބުއިމުން ލިބިދާނެ ބައެއް ފައިދާތައް\nހަމަމިވަރުގެ ސައި ތައްޓެއްގައި ކެފޭއިން ހުންނަނީ 30 ނުވަތަ 40މގ އެވެ. ކޮފީ ބުއިމުން ބޯއެބުރުން، ބޮލުގައި ރިހުން، ހަޖަމް ގޯސްވުން، ނިދިނައުން ކުރިމަތިވާ ނަމަ ކޮފީ ބުއިން ހުއްޓާލުމަށް ފަހު ސައިބޯން އާދަ ކުރެވިދާނެއެވެ.\n3- ހާރޓް އެޓޭކް އަދި ސްޓްރޯކް ޖެހުމުގެ ފުރުސަތު ސައިބުއިމުން ކުޑަކޮށް ދެއެވެ. ސައިބުއިމަކީ ލޭހޮޅި ތަކުގައި ލޭގަނޑުކޮޅު އުފެދުނަނުދީ ލޭހޮޅިތައް އޮމާންކަން މަތީ ދެމެހެއްޓުމަށް އެހީތެރިވެދޭ ކަމެކެވެ. ހޮލޭންޑް ގައި ކުރެވުނު ދިރާސާއަކުން ދައްކާގޮތުން ސައި ނުބޯމީހުންނާއި އަޅާކިޔާއިރު އާންމުކޮށް ދުވާލަކު2ނުވަތަ3ތަށި ސައިބޮއި ހަދާ އުޅޭ މީހުންނަށް ހާރޓް އެޓޭކް ޖެހުމުގެ ފުރުސަތު ކަމަށް ވެއެވެ. އެމެރިކާގެ ބޮސްޓަން ޔުނިވަސިޓީގެ ބާހިޘުން ތަކެއް ދާދި ފަހުން ހާމަކޮށްފައިވާ ގޮތުގައި ހިތާއި ގުޅިފައިވާ ލޭހޮޅިތައް ހަލާކު ވެގެން ދާ ބަލި ހުންނަ މީހުން ކަޅު ސައި ބުއިމުން އެލޭހޮޅިތައް ކުރިން ހުރި ހާލަތަށް އިއާދަވުމަށް އެހީތެރިވެދެ އެވެ. އެހެން ދިރާސާއަކުން ދައްކާފައިވާ ގޮތުގައި ކަޅުސައި ބުއިމަކީ ހަށިގަނޑުގައި ހިމެނޭ ރަގަޅު ކޮލެސްޓްރޯލް (އެލްޑީއެލް) މަދުކުރުމާއި ނުލައި ނުރަގަޅު ކޮލެސްޓްރޯލް(އެޗްޑީއެލް) އެކުލެވޭ މިންވަރު ދަށްކޮށްދޭ ކަމެކެވެ.\n4- ކަށިތައް ހިމާޔަތްކޮށް ދެމެހެއްޓުމުގައި ސައި އެހީތެރިވެދެއެވެ. އާންމުކޮށް ސައިބޮއި އުޅޭ މީހުންނާއި ނުބޮއި އުޅޭމީހުން ބައިވެރިކޮށްގެން ހެދި ދިރާސާއެއް ދައްކާގޮތުން ދިގުމުއްދަތަކަށް ސައިބޮއި އުޅޭމީހުންގެ ކަށިތައް ވަރުގަދަކަމަށް ވެއެވެ. އެއީ ސައިގައި ހިމެނޭ ފްލޮރައިޑް ކިޔާ މާއްދާއެއްގެ ސަބަބުން ކަމުގައި ބުނެވެއެވެ.\n5- ސައިބުއިމަކީ މޫނު މައްޗަށް ޗާލު ހިނިތުންވުމަކާއި ތާޒާކަން ގެނެސްދޭ ކަމެކެވެ. ސައިބުއިމަކީ ދަތަށް ރަގަޅު ނޫންކަމެކޭ ހީވެދާނެއެވެ. ނަމަވެސް ވިސްނަންވީ ދަތްތައް ހަލާކޮށްލުމުގެ ބޮޑު ދައުރެއް އަދާ ކުރަނީ ސަޔަށް އެއްކުރެވޭ ހަކުރު ކަމެވެ. އޭގެ ބަދަލުގައި އަގައިގެ ތެރޭގައި ބެކްޓީރިއާތައް އިތުރުވުން ކުޑަކޮށް އަދި ދަތްފަނި ކެއުން ކުޑަކުރުމުގައި ސައި އެހީތެރިވެދެއެވެ.\n6- ސައި ހަށިގަނޑުގެ ދިފާއީ ނިޒާމް ވަރުގަދަ ކުރުމުގައި އެހީތެރި ވެދެއެވެ. ހަށިގަނޑު އިންފެކްޝަނާއި ހަގުރާމަ ކުރުމުގެ އެހީތެރިއަކަށް ސައި ވަނީ ވެފައެވެ. ދިރާސާއެއް ހެދުމަށް 21 މީހުން4ހަފްތާ ވަންދެން ކޮންމެ ދުވަހަކު5ތަށި ސައި ބޭނުންކުރިއެވެ. އެއަށްފަހު އެމީހުންގެ ދިފާއީ ނިޒާމް މަސައްކަތް ކުރާ ގޮތް ބެލިބެލުމުން އެގުނީ އެމީހުންގެ ދިފާއީ ނިޒާމްގެ މަސައްކަތް އާދަޔާޚިލާފަށް ރަގަޅުވެފައިވާ ކަމެވެ.\n7- ތަފާތު ބާވަތްތަކުގެ ކެންސަރު ހަށިގަނޑު ހިމާޔަތްކުރުމަށް ވެސް ސައި އެހީތެރިވެދެއެވެ. އެއީ އޭގައިވާ އެންޓި އޮކްސިޑެންޓްތަކާއި އަދި ޕޮލީފީނޯލް ކިޔާ މާއްދާތަކެއްގެ ސަބަބުންނެވެ. ޚާއްޞަކޮށް މައިދާ އާއި ގޮހޮރު އަދި ހަޖަމުކުރާ ނިޒާމްގެ އެހެން ބައިތަކަށް ކެންސަރު ޖެހުމުގެ ފުރުސަތު ކުޑަކޮށްދެއެވެ.\n8- ހަށިގަނޑުގައި ހިގާ މެޓަބޮލިޒަމްގެ މަސައްކަތް ސައިގެ ސަބަބުން މަތިވެގެން ދެއެވެ. ޚާއްޞަ ކޮށް ފެހި ސައިފަތް ބޭނުންކޮށްގެން ތައްޔާރުކުރެވޭ ސައި ބޭނުންކުރުމަކީ މެޓަބޮލިޒަމް އިތުރުކުރާ ކަމެއްކަމަށް ވަނީ ފާހަގަ ވެފައެވެ.\n9- ސައިން އެއްވެސް މިންވަރަކަށް ހަށިގަނޑަށް ކެލޮރީއެއް ލިއްބައެއް ނުދެއެވެ. އެއީ ހަކުރު ނުވަތަ ކިރު ފަދަ އެއްޗެއް އެއްނުކުރާ ނަމައެވެ. ކެލޮރީ ނުހުންނަ ބުއިމެއް އިޚްތިޔާރު ކުރާނަމަ އެންމެ އެކަށީގެންވާ އެކައްޗަކީ ސައި އެވެ. ހަމަ މިހެން ފެޓް އަދި ލޮނު ވެސް ސައިގައި އެކުލެވިގެން ނުވެއެވެ.\n10- ހަންގަނޑު ރީތިކޮށް ބެހެއްޓުމަށް ކަޅުސައި އެހީތެރި ވެދެއެވެ. އަވިން ފިހުން އަދި ހަމުގެ ކެންސަރު މިންޖުވެ ހުރުމަށް ސައި އެހީތެރިވެދެއެވެ. އެމެރިކާގެ އެރިޒޯނާ ޔުނިވަސިޓީގެ ބާހިޘުން ތަކެއް ހާމަކޮށްފައިވާ ގޮތުގައި ހޫނުކޮށް ހުންނަ ކަޅުސައި ބުއިމަކީ ''ސްކްއޭމަސް ސެލް ކާސިނޯމާ''އޭ ކިޔޭ ކެންސަރުގެ ބާވަތެއް ޖެހުމުގެ ފުރުސަތު ކުޑަކޮށްދޭ ކަމެކެވެ. އެހެން ދިރާސާއަކުން ދައްކާފައިވާ ގޮތުގައި ފެހިސައިގައި އެކުލެވޭ މާއްދާތައް ހަންގަނޑުގައި އުގުޅާ ލޯޝަންތަކުގައި ބޭނުންކުރުމަކީ އިރުގެ އަވިން ހަންގަޑަށް ލިބޭ ގެއްލުމުން ސަލާމަތްކުރުމުގައި އެހީތެރިވެދޭ ކަމެކެވެ.


BREAKING: Dhidhoo Ga 12 Gadi Irah Curfew Hingan Ninmaifi - Vaguthu\nދިއްދޫގައި 12 ގަޑިއިރަށް ކާފިއު ހިންގަން ނިންމައިފި\nހއ. ދިއްދޫގައި 12 ގަޑިއިރަށް ކާފިއު ހިންގަން ނިންމައިފިއެވެ.\nދިއްދޫ މޮނިޓަރިންގެ ހާލަތުގައި އޮންނަތާ ގިނަ ދުވަސްތަކަކަށް ފަހު އެ ރަށުގެ މޮނިޓަރިން އުވާލި ފަހުން އަނެއްކާ މީހަކު ކޮވިޑަށް ފައްސިވީ ޖޫން މަހުގެ 24 ވަނަ ދުވަހުއެވެ. އެދުވަހުން ފެށިގެން މިހާތަނަށް 102 މީހަކު ކޮވިޑަށް ފައްސިވެ، ކޮވިޑް ޖެހިގެން އެކަކު ވަނީ ނިޔާވެފައެވެ. ދިއްދޫން އެންމެ ފަހުން ކޮވިޑަށް ފައްސިވި ބައެއް މީހުންނަކީ ގިނަ މީހުން ޒިޔާރަތް ކުރާ ތަންތަނުގައި މަސައްކަތް ކޮށްފައިވާ މީހުންނެވެ.\nއެގޮތުން ސެލޫނެއްގައި މަސައްކަތް ކުރާ ބިދޭސީ މީހަކާއި ގުރުއާން ކްލާހެއްގައި މަސައްކަތް ކުރާ މީހަކު ވެސް ވަނީ ކޮވިޑަށް ފައްސިވެފައެވެ. އެހެންކަމުން އެމީހުންގެ ފަރާތުން ގިނަ ބަޔަކަށް ކޮވިޑް ފެތުރިގެން ގޮސްފައިވާ ކަމަށް ބެލެވެއެވެ.\nދިއްދޫ ކައުންސިލް ރައީސް އަބްދުﷲ ރަޝީދު ސޮއިކޮށް ނެރުނު އިއުލާނެއްގައި ވަނީ، އެރަށުގައި ގިނަބަޔަކު ކޮވިޑަށް ފައްސިވުމުން، މިއަދުން ފެށިގެން މިމަހުގެ 18 ވަނަ ދުވަހާއި ހަމައަށް އެރަށުގައި 12 ގަޑިއިރު ވަންދެން ކާފިއު ހިންގައި، ރަށް ފުރަބަންދު ކުރުމަށް ނިންމާފައިވާ ކަމަށެވެ. އަދި ހެނދުނު 7:00 އިން ފެށިގެން 4:00 ޖަހަންދެން ފިހާރަތައް ހުޅުވައިގެން ހިދުމަތް ދެވޭނެ ކަމަށް އިއުލާންގައިވެއެވެ.\nނަމަވެސް އޭގެފަހުގެ ވަގުތުތަކުގައި ހިދުމަތްދެވޭނީ ޑެލިވަރީ ކޮށްގެންނެވެ. އެ އިިއުލާނުގައިވާ ގޮތުން ހޯޓާ ރެސްޓޯރެންޓްތަކަށް ވެސް ދެވެނީ ހަމައެކަނި ޑެލިވަރީގެ ހިދުމަތެވެ. މި ދަނޑިވަޅުގައި އެރަށު ސެލޫންތަކާއި، ޖިމްތަކުގެ އިތުރުން ބޯކޮށާ ތަންތަން ބަންދުކުރުމަށް އަންގާފައިވެއެވެ. އަދި ޑެލިވަރީގެ ހިދުމަތް ދޭ ފަރާތްތަަކުން ޕޮލިސް ޕޯޓަލްގެ ތެރެއިިން ދީފައިވާ ފާސް ބޭނުންކުރުމަށް އިލްތިމާސްކޮށްފައިވެއެވެ.\nއަދި މިއީ ރަށުގައި ބަލިފެތުރިފައި އޮތް މިންވަރު ކުޑަކޮށް، އަޅަން ނިންމާފައިވާ މުހިންމު ފިޔަވަޅެއް ކަމަށް ކައުންސިލުން ބުނެފައިވެއެވެ. ދިއްދޫއިން މިއަދުވެސް ވަނީ އިތުރު ހަތަރު މީހަކު ކޮވިޑަށް ފައްސިވެފައެވެ. މިވަގުތު ބައްޔަށް ފައްސި 101 މީހަކު އެރަށުގައި އެބަތިއްބެވެ.


Helmet gatheetha? gathee rangalhah balaafatha?\nހެލްމެޓް ގަތީތަ؟ ގަތީ ރަނގަޅަށް ބަލާފަތަ؟\nރައްކާތެރިކަމަށްޓަކައި ސައިކަލު ދުއްވާ މީހުން ހެލްމެޓު އެޅުމަކީ ކާރުގައި ސީޓް ބެލްޓު އަޅައިގެން އިނުން ފަދަ ކަމެކެވެ. ރާއްޖޭގައި މިއީ އާ ކަމަކަށް ވިޔަސް ބޭރު ގައުމުތަކުގައި ސައިކަލެއް ގަންނަ މީހަކު ދެން އެންމެ އިސްކަން ދޭނީ ހެލްމެޓެއް ގަތުމަށެވެ. އަދި އެ ސައިކަލުގެ ފަހަތުގައި އިށީންނާނެ މީހާއަށް ވެސް ހެލްމެޓް ހޯދަ އެވެ. ސައިކަލު މަޑި ދަށުގައި އިތުރު ހެލްމެޓެއް ބާއްވައިގެން ވިޔަސް އެ ސައިކަލު ދުއްވާނީ އެއަށް އަރާ މީހުންގެ ބޮލުގައި ހެލްމެޓެއް އަޅައިގެނެވެ.\nދަތުރު ދިގު ވިޔަސް އަދި ކުރަސް ހެލްމެޓް މުހިއްމެވެ. ނުރައްކާތެރި ހާދިސާ އެއް ހިނގައިފި ނަމަ ގިނަ ފަހަރަށް އެންމެ ފުރަތަމަ އަދި އެންމެ ބޮޑު އަނިޔާ އެއް ލިބޭނީ މީހާގެ ސިކުނޑި އަށެވެ. ކިތަންމެ ކުޑަ ނަމަވެސް މީހާގެ ހުރިހާ ގުނަވަނަކަށް ބާރު ފޯރުވާ ސިކުނޑި ވަށައިގެން އަޅާލެވޭ މި ފަށަލަ އަކީ ސައިކަލުގައި އިންނަ މީހާގެ ފުރާނަ ސަލާމަތް ކުރުމަށް އެންމެ އެހީވެދޭ އެހީތެރިޔާ އެވެ.\nދިރާސާ ތަކުންވެސް ދައްކާ ގޮތުގައި މަގުމަތީގެ ގިނަ ހާދިސާ ތަކުގައި މީހާ ސަލާމަތް ވުމުގެ އެންމެ އިސް ދައުރެއް އަދާ ކޮށްފައި ވަނީ ބޮލުގައި އަޅާފައި އޮންނަ މި ހެލްމެޓެވެ. އެހާ މުހިއްމު އެއްޗެއް ގަތުމުގެ ކުރިން ކުޑަ ދިރާސާއެއް ކޮށްލުން ވެސް މުހިއްމެވެ. ހެލްމެޓު ގަންނަން ގޮސްފައި ނަގާނެ ނުނަގާނެ އެއްޗެއް ނޭނގިގެން އުޅޭކަށް އޭރުން ނުޖެހޭނެ އެވެ. އަދި ގަންނައިރު އިސްކަން ދޭންވީ ކޮންކޮން ކަންކަމަކަށް ކަންވެސް އޭރަށް އެނގޭނެ އެވެ.\nގަންނަ ހެލްމެޓްގެ ޑިޒައިން\nހެލްމެޓެއް ގަންނަ އިރު ކޮންމެ މީހަކަށްވެސް އެންމެ ފުރަތަމަ އިސްކަން ދެވޭނީ އެއީ ރީތި ހެލްމެޓެއްތޯ ބަލާށެވެ. އެއީ ވެސް މުހިއްމު ކަމެކެވެ. ނަމަވެސް ރީތި ހެލްމެޓެއް ހޯދަން ސަމާލުކަން ދީގެން އެންމެ ފަހުން ގަނެވޭ ހެލްމެޓުގައި މާ ބޮޑު ރައްކާތެރި ކަމެއް ނެތިދާނެ އެވެ. ކުލަ އާއި ބައްޓަމާ އެއްވަރަށް ހެލްމެޓްގެ އެތެރޭގައި އަޅުވާފައި ހުރީ ކިހާ ބޯ މިނެއްގެ ސްޕޮންޖު ގަނޑެއްތޯ ބަލައި ބޭރު ފަށަލައިގެ ބޯމިން ދެނެގަނެ ހާދިސާ އެއް ހިނގައިފި ކަމުގައި ވާނަމަ އެއިން އެމީހަކަށް ރައްކާތެރިކަން ދެވޭނެތޯ އަމިއްލަ އަށް ސުވާލު ކުރާށެވެ.\nއަދި ހެލްމެޓު ބޮލުގައި އަޅާ ބާރުކޮށްލުމަށް ބޭނުން ކުރާ ވާގަނޑަކީ ވެސް މުހިއްމު އެއްޗެކެވެ. ރައްކާތެރި ކަމާއެކު އެ ވާގަނޑުގެ އެހީގައި ބޮލުގައި ހެލްމެޓް ހިފެހެއްޓިފައި ހުންނާނެތޯ ރަނގަޅަށް ބެލުން ވަރަށް މުހިއްމެވެ.\nހެލްމެޓުގެ ވައްތަރުތައް ދެނެގަތުން މުހިއްމު\nކޮންމެ ހެލްމެޓަކީ އެއްވައްތަރަކަށް އެއް ޑިޒައިނަކަށް ހުންނަ ހެލްމެޓެއް ނޫނެވެ. ހެލްމެޓުގެ ޑިޒައިނާ އެއްވަރަށް އެ ޑިޒައިންގެ ހެލްމެޓު ގިނައިން ބޭނުން ކުރަނީ ކޮން ސަރަހައްދު ތަކެއްގައިތޯ ބެލުން ވެސް މުހިއްމު ވެއެވެ.\nމުޅި ބޯ ނިވާވާ ކަހަލަ ހެލްމެޓުތަކަކީ އެންމެ ރައްކާތެރި ހެލްމެޓަށް ވިޔަސް ހޫނު ގައުމުތަކުގައި މިކަހަލަ ހެލްމެޓުތައް ބޭނުން ކުރާ މިންވަރު މަދެވެ. ވައިބޭރުވެ ރަނގަޅު "ވެންޓިލޭޝަން" އެއް ލިބޭތޯ ބަލަންވެސް ޖެހެ އެވެ. ދަތުރަކަށް ފަހު ހެލްމެޓު ނެގުމުން މުޅި ބޮލާއި މޫނުން ދާހިތްލާ ނޭވާ ހާސްވެފައި ހުރުމުން އެއީ އެ ސަރަހައްދަކަށް އެންމެ އެކަށޭނަ ހެލްމެޓަށް ނުވެދާނެ އެވެ.\nހާފް ހެލްމެޓާއި މޫނު ފެންނަ ގޮތަށް ހުންނަ "އޯޕަން ފޭސް" ހެލްމެޓަކީ އެންމެ އަގު ހެޔޮ ބޮލަށް ލުއި ހެލްމެޓަށް ވިޔަސް މި ހެލްމެޓުތަކުން މާ ބޮޑު ރައްކާތެރި ކަމެއް ނުދެވޭ ކަމަށް މިކަން ދިރާސާ ކޮށްފައިވާ ފަރާތްތައް ބުނެ އެވެ.\nމީގެ އިތުރުން، ގިނަ ބައެއްގެ ތެރޭގައި އެންމެ މަގުބޫލު ހެލްމެޓް "ފްލިޕް ފޭސް" ނުވަތަ "މޮޑިއުލާ ހެލްމެޓް" އެއީ ލޮލާ ދިމާލުން ލޯގަނޑު ލާފައި ހުންނަ ހެލްމެޓެވެ. މިއީ އޯޕަން ފޭސް ހެލްމެޓަކަށް ބޯ ޕްލާސްޓިކް ލޯގަނޑެއް ލުމުން ނިވާވާނެ ގޮތަށް ފަރުމާ ކޮށްފައި ހުންނަ ހެލްމެޓެވެ. ލޯގަނޑު ހިއްލާލުމުން ވައި ދައުރުވެ އެވެ. މި ހެލްމެޓު ހޫނު ގައުމުތަކަށް ވެސް ގުޅޭ ކަމަށް ބުނެ އެވެ. މި ތިން ވައްތަރުގެ އިތުރުން ސްޕޯޓްސް ހެލްމެޓުތައް ވެސް ހުރެ އެވެ. ނަމަވެސް ރޭސް ޖަހާ މީހުންނަށް ހާއްސަ އެ ހެލްމެޓް އަޅައިގެން ކޮންމެ މީހަކު މަގުމަތީގައި ރޭސް ޖެހުމުން ގެއްލުމެއް ވުން އެކަށީގެންވެ އެވެ.\nސިނަމާލެ ބްރިޖުގައި މާޗް 10 އާ ހަމައަށް ހެލްމެޓު އެޅުމަށް ވަނީ މަޖުބޫރުކޮށްފައި -- އަވަސް ފޮޓޯ: އަހްމަދު ޝުރާއު\nގަތުމުގެ ކުރިން ބޮލަށް ހެޔޮވަރު ކުރޭ\nހެލްމެޓެއް ގަތުމުގެ ކުރިން ހެޔޮވަރު ކުރުމަކީ މުހިއްމު ކަމެކެވެ. ބޮލަށް އެންމެ ހެޔޮވަރީ ކޮން ސައިޒެއްތޯ ބަލައި އަޅައިގެން އިންނަން ފަސޭހައީ ކޮން ހެލްމެޓެއްތޯ ބަލަންޖެހެ އެވެ. ގަތުމުގެ ކުރިން ހެލްމެޓް އަޅާ ބޯ އަރިއަރިއަށް އަނބުރާލުމުން އެމީހެއްގެ ބޮލަށް އެންމެ ރަނގަޅު ފިޓަކީ ކޮބައިކަން ފަސޭހައިން ދެނެގަނެވޭނެ އެވެ. މިކަން އެންމެ މުހިއްމު ވާނީ އޮންލައިންކޮށް ހެލްމެޓު ގަތުމުގަ އެވެ. ފަސޭހައިން އޮންލައިންކޮށް ގަންނަ ހެލްމެޓް މަހެއް ކޮށްފައި އަންނައިރު ސައިޒް ދިމާވުމަކީ ވެސް އެކަށީގެންވާ ކަމެކެވެ.\nރަނގަޅު ހެލްމެޓެއް ބޭނުންނަމަ ހަރަދެއް ވެސް ކުރަން ޖެހޭނެ އެވެ. ހެލްމެޓްގެ އަސްލު ބޭނުން ހިފަން ބޭނުންވާނަމަ ރަނގަޅު ހެލްމެޓަކަށް އިންވެސްޓް ކުރާށެވެ. މިއީ އެއްދުވަހު އަޅާފައި އަނެއް ދުވަހު ބާކޮށް އެއްލާލާ އެއްޗެއް ނޫނެވެ. ގިނަ ދުވަހަށް ފައިދާ ވާނެ ގޮތަށް ރަނގަޅު އަގެއްގައި ހެލްމެޓް ހޯދަން ވިސްނުން ވަރަށް މުހިއްމެވެ. އެންމެ ބޮޑު އަގުގައި ހެލްމެޓެއް ނުގަތަސް ބާޒާރުގައި ހެލްމެޓު ވިއްކާ އަގުތައް ބަލައި ރަނގަޅަށް ދިރާސާ ކުރުމަށް ފަހު ހެލްމެޓް ގަތުން މުހިއްމެވެ. ކިތަންމެ އަގު ހެޔޮ ވިޔަސް އެ ހެލްމެޓުގެ ފެންވަރު ދެނެގަންނަން ޖެހޭނެ އެވެ.\nކިތަންމެ ރީތި ހެލްމެޓެއް ހޯދަން އިސްކަން ދިނަސް، ހެލްމެޓުގެ ބޭނުން ހިފަން ޖެހޭ ވަގުތު ހިފޭނެ ކަމުގެ ޔަގީންކަން އޮންނާނެ ކަހަލަ ހެލްމެޓެއް ހޯދަން ޖެހޭނެ އެވެ.


ޗައިނާއިން މާސްކުއެޅުމާބެހޭ އާ އުސޫލުތަކެއް އާންމުކޮށްފި | Sandhaanu\nޗައިނާއިން މާސްކުއެޅުމާބެހޭ އާ އުސޫލުތަކެއް އާންމުކޮށްފި\nޗައިނާއިން މާސްކުއެޅުމާބެހޭ އައު އުސޫލުތަކެއް އާންމުކޮށްފިއެވެ.\nޗައިނާގެ ސިއްހީ އިދާރާތަކުން މި އުސޫލުތައް އާންމުކޮށްފައި ވަނީ މިހާރު ފެތުރެމުންދާ ކޮވިޑް ވައިރަހުގެ ޑެލްޓާ ވެރިއަންޓުން ރައްކާތެރިވުމަށް އަޅާ ފިޔަވަޅެއްގެ ގޮތުންނެވެ.\nމިހާރު ފެތުރެމުންދާ ޑެލްޓާ ވޭރިއަންޓުގެ ބިރު ޗައިނާ ޕްރޮވިންސުގެ ދެބައިކުޅަ އެއްބަޔަށް ވުރެ އިތުރަށް ފޯރާފައިވާއިރު އެއިން ރައްކާތެރިވުމަށް ގިނަ ފިޔަވަޅުތަކެއްވެސް ދަނީ އަޅަމުންނެވެ. އޭގެ ތެރޭގައި ފުރަބަންދު ކުރުމާއި ކޮވިޑް-19 އަށް ޓެސްޓުކުރާ މިންވަރު އިތުރު ކުރުމުގެ އިތުރަށް ދަތުރުފަތުރު ކުރުމާ ބެހޭ ގަވާއިދުތައް ހަރުކަށިކުރުން ހިމެނެއެވެ.\nޑެލްޓާ ވެރިއަންޓުގެ ރާޅު އަރާފައިވަނީ، މަދުމަދުން ކޮރޯނާ ވައިރަހުގެ ކޭސްތައް ފެނުނު ނަމަވެސް އާންމު ހާލަތަށް ޤައުމު ރުޖޫއަ ވެފައި ވަނިކޮށެވެ. އަދި ހަމައެއާއެކު ގިނަ ސިޓީ ތަކުގައި މަސައްކަތް ކުރާ މީހުން މާސްކު ނާޅައި އުޅުމާއި، ފަތުރުވެރިން ޒިޔާރާތްކުރާ ތަންތަނުގައިވެސް މާސްކު ނާޅައި އުޅުމާއި އަދި މިޔުޒިކު ޝޯތައް ބޭއްވުން ފަދަ ކަންކަން އިތުރު ވެފައި ވަނިކޮށެވެ.\nކޮރޯނާ ވައިރަހުގެ ވެކްސިން ފުރިހަމަ ކުރުމަށްފަހު މާސްކު ނާޅާ އުޅޭ މީހުންގެ އަދަދު ދުވަހެއް ދުވަހަކަށް ދަނީ އިތުރު ވަމުންނެވެ.\nޗައިނާގެ ސިއްހަތާބެހޭ ޤައުމީ އިދާރާއިން މިދިޔަ ހުކުރު ދުވަހު ނެރުނު އާ އުސޫލުތަކުގައި ވާގޮތުން ފިހާރަ، ސުޕަމާރކެޓް، ސިނަމާ، އެއާޕޯޓް އަދި ޕާކު ފަދަ އެކަކަށް ވުރެ ގިނަމީހުން ތިބޭ ތަންތަނުގައި މާސްކުއަޅަން ޖެހޭނެއެވެ.\nމި ގަވާއިދުތަކުގައި އިސް ސަފުގައި ހަރަކާތްތެރިވާ، ފަސޭހައިން ބައްޔަށް ހުށަހެޅުމުގެ ފުރުސަތު ބޮޑު މީހުންނަށް އިސްކަންދީފައިވެއެވެ. އޭގެ ތެރޭގައި ސިއްހީ އެހީތެރިންނާއި ސެކިއުރިޓީ ގާޑުން، ޑުރައިވަރުން އަދި އެއާރޕޯޓުތަކުގައި މަސައްކަތް ކުރާ މީހުން ހިމެނެއެވެ.\nޗައިނާގެ ސިއްހަތާ ބެހޭ އިދާރާއިން ހުކުރު ދުވަހު ނެރުނު ބަޔާނުގައި ވާގޮތުން އެ ގައުމުން މިހާތަނަށް 770 މިލިޔަން މީހުން ވަނީ ވެކްސިން ފުރިހަމަ ކޮށްފައެވެ. އެއީ އެޤައުމުގެ 1.4 ބިލިޔަން އާބާދީގެ 55 އިންސައްތައެވެ.


Afghanistan sarukaaraai Taliban aa dhemedhu kuriah dhaa...\nއަފްޣާން-ޠާލިބާން ސުލްހައިގެ ވާހަކަތައް\nއަފްޣާނިސްތާނު ސަރުކާރާއި ޠާލިބާނާ ދެމެދު ކުރިޔަށްދާ ތާރީޚީ ވާހަކަތައް، ނަތީޖާ ހާސިލްވާނެބާ؟\nވާހަކަތައް ފެށުމުގެ ގޮތުން ބޭއްވި ރަސްމިއްޔާތުގައި ގިނަ ގައުމުތަކެއްގެ އިސް އޮފިޝަލުން ވަނީ ބައިވެރިވެފައި\nގިނަ މަންދޫބުން މިރަސްމިއްޔާތުގައި ބައިވެރިވެވަޑައިގެންނެވީ ވަރޗުއަލް ކޮށް\nކ. މާލެ | 12 ސެޕްޓެންބަރ 2020 | ހޮނިހިރު 19:40 | 1,800\nއަފްޣާނިސްތާނާއި ޠާލިބާނާ ދެމެދު ކުރިޔަށްދާ ސުލްހައިގެ ވާހަކަތަކުގެ ތެރެއިން - އަލްޖަޒީރާ\n19 އަހަރުވީ ދިގު ހަނގުރާމަ ނިމުމަކަށް ގެނައުމަށްޓަކައި އަފްޣާނިސްތާން ސަރުކާރާއި ޠާލިބާނުން މިވަނީ ގަތަރުގެ ވެރިރަށް ދޯހާގައި ސުލްހައިގެ ވާހަކަތައް ފަށާފައެވެ. ހޮނިހިރު ދުވަހު މިވާހަކަތައް ފަށާފައިވާއިރު މިއީ މިހަނގުރާމައިގައި ޝާމިލްވާ ފަރާތްތަކުން އެއް މޭޒެއްގެ ދޮށަށް ފާއިތުވި 19 އަހަރު ތެރޭގައި އައި ފުރަތަމަ ފަހަރުވެސް މެއެވެ. އޮފިޝަލުންނާއި، ޑިޕްލޮމެޓުން އަދި މަޝްރަހު ދިރާސާ ކުރާ ފަރާތްތަކުން ދެކޭ ގޮތުގައި އަފްޣާނިސްތާން ސަރުކާރާއި ޠާލިބާނުން އެއް މޭޒެއްގެ ދޮށަށް ގެނެވުމަކީ ލިބުނު ވަރަށް ބޮޑު ކާމިޔާބީއެކެވެ. އެހެންނަމަވެސް އޭގެ މާނައަކީ ސުލްހައިގެ ވާހަކަތައް ފަސޭހައިން ނިންމާލެވި ނަތީޖާއަކާ ހިސާބަށް ދެވުން ނޫންކަމަށް އެފަރާތްތަކުން ދެކެއެވެ.\nސުލްހައިގެ ވާހަކަތައް ފެށުމުގެ ގޮތުން ބޭއްވި ރަސްމިއްޔާތުގައި ގިނަ ގައުމުތަކެއްގެ އިސް އޮފިޝަލުން ވަނީ ބައިވެރިވެފައެވެ. އޭގެތެރޭގައި އެމެރިކާ އާއި ބައިނަލްއަގްވާމީ އެކިއެކި ޖަމިއްޔާތައްކަމަށްވާ އދ ފަދަ ތަންތަނުން ވަނީ މަންދޫބުން ބައިވެރިވެފައެވެ. ކޮވިޑް-19 ގެ ސަބަބުން ގިނަ މަންދޫބުން މިރަސްމިއްޔާތުގައި ބައިވެރިވެވަޑައިގެންނެވީ ވަރޗުއަލް ކޮށެވެ.\nމިވާހަކަތަކުގައި އަފްޣާނިސްތާނުން އެންމެ ބޮޑަށް އަލިއަޅުވާލާނެ ކަމަށް ބެލެވިފައިވާ އެއް ކަމަކީ ދާއިމީ ގޮތަކަށް ހަމަލާ ބަދަލުކުރުން ހުއްޓާލުމާއި ގުޅޭގޮތުންނެވެ. މީގެއިތުރުން އަންހެނުންނާއި މައިނޯރިޓީގެ ހައްގުތަކާއި ތާލިބާންގެ އެތައް ހާސް ހަނގުރާމަވެރިންނެއް ހަތިޔާރު ބަހައްޓާ ސަރުކާރާ އެއްބާރުލުންދީގެން މަސައްކަތް ކުރުމާއި ގުޅޭގޮތުންވެސް އަފްޣާނިސްތާނުން ވާހަކަތައް ދައްކާނެ ކަމަށް ވަނީ ބެލެވިފައެވެ.\nމީގެއިތުރުން ޤާނޫނު އަސާސީއަށް ގެންނާނެ ބަދަލުތަކާއި ބާރުތައް ބެހުމާއި ގުޅޭގޮތުންވެސް ވާހަކަތައް ދައްކާނެ ކަމަށް ވަނީ ބެލެވިފައެވެ. ވާހަކަތައް ފެށިގެން މިދަނީ އެމެރިކާއަށް 2001 ވަނަ އަހަރުގެ ސެޕްޓެމްބަރ މަހުގެ 11 ވަނަ ދުވަހު ދިން ވަރުގަދަ ހަމަލާއަށް 19 އަހަރު ފުރުނުތާ އެއް ދުވަސް ފަހުންނެވެ. ސެޕްޓެމްބަރ 11ގެ މި ހަމަލާއަކީ އެމެރިކާ ސިފައިން އަފްޣާނިސްތާނަށް އެރުމުގެ މައިގަނޑު ސަބަބުވެސް މެއެވެ.\nސުލްހައިގެ ވާހަކަތައް ފެށިގެން މިދަނީ މިހަނގުރާމަ ނިމުމަކަށް ގެނައުމަށް ޠާލިބާނުންނާއި އެމެރިކާ އާ ދެމެދު މިއަހަރުގެ ފެބްރުއަރީ މަހު އެއްބަސްވުމަކާ ހަމައަށް އައުމަށްފަހު އެވެ. އެއެއްބަސްވުމުގެ ދަށުން އަފްޣާނިސްތާނުގައި ތިބި އެމެރިކާ ސިފައިން އެގައުމުން ފައިބަން ޖެހެއެވެ. އަދި ޠާލިބާނުން ދޭ ހަމަލާތައް ހުއްޓާލަން ޖެހެއެވެ. އަދި ޠާލިބާނުންނާއި އަފްޣާނިސްތާން ސަރުކާރާ ދެމެދު ވާހަކަތައް ކުރިޔަށް ގެންދިޔުމަށް އަފްޣާނިސްތާންގެ ޖަލުތަކުގައި ތިބި 5000 ޠާލިބާނުން ދޫކޮށްލަންޖެހެއެވެ.\nއެގޮތުގެ މަތިން އަފްޣާނިސްތާން ޖަލުތަކުގެ ތިބި ޠާލިބާނުން އެއްކޮށް މިނިވަންކޮށްފައިވަނީ ނިމިގެން ދިޔަ ހަފްތާގަ އެވެ.\nސުލްހައިގެ ވާހަކަތައް ފެށުމުގެ ގޮތުން ބޭއްވި ރަސްމިއްޔާތުގައި ވާހަކަތައް ބާއްވާ ގައުމުކަމަށްވާ ގަތަރުގެ ފޮރިން މިނިސްޓަރ ޝެއިޚް މުހައްމަދު ބިން އަބްދުލްރަހްމާން އަލް ޘާނީ ވަނީ ދެ ފަރާތުންވެސް ވާހަކަތައް ކުރިޔަށް ގެންދާއިރު ފުޅާ ދާއިރާއެއްގައި މަޝްވަރާތައް ކުރިޔަށް ގެންދިޔުމަށް އެދިވަޑައިގެންފައެވެ. ފާއިތުވި ދުވަސްތަކުގައި ލިބުނު ފިލާވަޅުތަކުން އިބްރަތް ހާސިލްކޮށް ކުރިމަގު އުޖާލާކުރުމަށް މިބައްދަލުވުމުގެ ތެރެއިން ނިންމުންތަކެއް ނިންމާނެ ކަމަށް އުންމީދުކުރައްވާ ކަމަށް ގަތަރުގެ ފޮރިން މިނިސްޓަރ ވިދާޅުވިއެވެ.\nއަދި މިހާރުގެ ހާލަތަށް ބަލާ ނިންމާ ނިންމުންތަކަކީ އޭގެ ސަބަބުން ރައްޔިތުންނަށް ފައިދާ ކުރަނިވި ނިންމުމަކަށް ވާންޖެހޭނެ ކަމަށްވެސް އޭނާ ވިދާޅުވިއެވެ.\nއެމެރިކާގެ ސެކެޓްރީ އޮފް ސްޓޭޓް މައިކް ޕޮމްޕެ ވިދާޅުވީ މިވާހަކަތަކުން ނިކުންނަ ނަތީޖާ ވެގެންދާންވާނީ އަފްޣާނިސްތާން ބޭނުންވާ ގޮތަށްކަމަށާއި އެމެރިކާ ބޭނުންވާ ގޮތަށް ނޫންކަމަށެވެ. ވާހަކަތަކުގައި ބައިވެރިވާ ދެ ފަރާތުގެ އަމިއްލަ ޒިންމާތަތަކެއް އެބަހުރިކަމަށާއި ދެ ފަރާތުގެ މެދުގައި ހުރި ތަފާތު ކުރުންތައް ނައްތާލުމަށް މިއީ ލިބިގެންދާ ފުރުސަތެއް ކަމަށް ޕޮމްޕެ ވިދާޅުވިއެވެ.\nމިވާހަކަތައް ކުރިޔަށްދާއިރު ކުރިޔަށް އޮތް ހަފްތާތަކާއި މަސްތަކުގައިވެސް ގިނަ ގޮންޖެހުންތަކެއް ހުންނާނެކަމީ ޝައްކެތްވެސް ހުރި ކަމެއް ނޫންކަމަށާއި އެހެންނަމަވެސް މި ބައްދަލުވުމުން ނިންމާ ނިންމުމަކީ އަފްޣާނިސްތާނުގެ މިހާރުގެ ޖީލަށް އެކަނި އޭގެން އަސަރުކުރާނެ ނިންމުމެއް ނޫންކަމަށް ޕޮމްޕެ ވިދާޅުވިއެވެ. އޭގެ އަސަރު އަފްޣާނިސްތާނުގެ ކުރިއަށް އޮތް ޖީލުތަކަށާއި ދަރިންނާއި ދަރިންގެ ދަރިންނަށްވެސް ކުރާނެ ކަމަށް ޕޮމްޕެ ވިދާޅުވިއެވެ.\nވާހަކަތައް ފެށުމުގެ ރަސްމިއްޔާތުގައި އަފްޣާނިސްތާނާއި އިންވެގެން އޮންނަ ޕާކިސްތާނުގެ ފޮރިން މިނިސްޓަރ ވަނީ ގޮތެއް ނިންމުމުގައި ބޭރުގެ ފަރާތްތަކުގެ ބައިވެރިވުން ނުހޯދުމަށް އެދި އަފްޣާނިސްތާނަށް އިންޒާރު ދެއްވާފައެވެ. ޝާހް މުހައްމަދު ގުރައިޝް ވީޑިއޯ މެދުވެރިކުރައްވާ ވާހަކަ ދައްކަވަމުން ވިދާޅުވީ މިއީ އަފްޣާނިސްތާނުގެ ކުރިމަގާ މެދު ގޮތެއް ނިންމުމަށް ބާއްވާ ވާހަކަތަކެއް ކަމަށެވެ. އެހެންކަމުން އެވާހަކަތަކާއި ނިންމުންތައް ނިންމާނީ އަފްޣާނިސްތާނުން އަމިއްލައަށް ކަމަށާއި އެކަމުގައި އެހެން ފަރާތަކަށް ބާރުފޯރުވުމުގެ ފުރުސަތު ދެވިގެންނުވާނެ ކަމަށް ގުރައިޝް ވިދާޅުވިއެވެ.\nއަވަށްޓެރި އިންޑިޔާގެ ފޮރިން މިނިސްޓަރ ސުބްރަމާނިޔަމް ޖެއިޝަންކަރުވެސް ވަނީ މިމޭރުމުން ވާހަކަދައްކަވާފައެވެ. އެގޮތުން ސުލްހައިގެ ވާހަކަތައް ކުރިޔަށްދާންވާނީ އަފްޣާނިސްތާނުން ބޭނުންވާ ގޮތަށް އަފްޣާނިސްތާނުން ކޮންޓްރޯލް ކޮށްގެން ކުރިޔަށް ގެންދާ ވާހަކަތަކެއްގެ ގޮތުގައި ކަމަށް ސުބްރަމާނިޔަމް ވިދާޅުވިއެވެ.


SunOnline: Ego Timber in emme quality molhu Turkey dhagan'du vikkan fashaifi\nއީގޯ ޓިމްބާއިން އެންމެ ކޮލެޓީ މޮޅު ތުރުކީ ދަގަނޑު ވިއްކަން ފަށައިފި\nއަހުމަދު މިޒްޔާލް 16 Sep 2020, 09:45\nއީގޯ ޓިމްބާ-- ސަން ފޮޓޯ/ ފަޔާޒު މޫސާ\nލަކުޑީގެ ވިޔަފާރީގައި ފުންނާބު އުސް އީގޯ ޓިމްބާއިން ތުރުކީގެ ކޮލެޓީ ރަނގަޅު ދަގަނޑު ރާއްޖެއަށް އެތެރެކޮށް ވިއްކަން ފަށައިފި އެވެ.\nއީގޯ ޓިމްބާއިން ދަގަނޑު ވިއްކަނީ ރާއްޖޭގެ މާކެޓުން މިވަގުތު ލިބޭނެ އެންމެ ރަނގަޅު އަގުތަކުގަ އެވެ.\nއީގޯއިން ވިއްކާ ޑީފޯމް ބާ އެކި ބޯމިންތަކުން ލިބޭނެ އެވެ. އެއީ؛\nއީގޯ ޓިމްބާގެ ނަންބަރު 3008787 އަދި 7905050 އަށް ގުޅައިގެން މުދާ އޯޑަރު ކުރެވޭނެ އެވެ. އަދި ގަންނަ މުދަލަށް ނަގުދު ފައިސާގެ އިތުރުން އޮންލައިންކޮށް ފައިސާ ދައްކާލެވޭނެ އެވެ. އެގޮތުން ރަށުގައި ހުރެގެން މުދަލަށް ފައިސާ ޓްރާންސްފާ ކޮށްލުމުން ބޯޓަށް ޑެލިވަރީ ކޮށްދެ އެވެ.\nމީގެ ނުވަ ވަރަކަށް އަހަރު ކުރިން ލަކުޑީގެ ވިޔަފާރި ފެށި އީގޯއިން ވަނީ ރާއްޖޭގައި މި ވިޔަފާރީގެ އެންމެ ކުރީ ސަފުގައި ފައިހަމަކޮށްފަ އެވެ.\nއީގޯ ޓިމްބާއިން ވިއްކާ ލަކުޑީގެ ބާވަތްތަކުގެ ތެރޭގައި؛\nއޮރިމަސް ވަކަރު (ޓްރީޓެޑް އަދި އަންޓްރީޓެޑް)\nހައިވަކަރު ހިމެނެ އެވެ.\nހަމައެހެންމެ އެކި މަސައްކަތް ކުރަން ބޭނުންކުރާ އެކި ވައްތަރުގެ އެންމެ ރަނގަޅު ކޮލެޓީގެ ޕްލައިވުޑް ވެސް އެކި ބޯމިންތަކުން ލިބެން ހުރުމަކީ ކަސްޓަމަރުންނަށް ލިބޭ އިތުރު ފަސޭހައެކެވެ. އީގޯއިން ވިއްކާ ޕްލައިވުޑްގެ ބާވަތްތަކަކީ؛\nމެލޭޝިއަން ޕްލައިވުޑް: 3mm, 4mm, 6mm, 9mm, 12mm 18mm, 25mm\nމެރިން ޕްލައިވުޑް: 6mm,9mm, 12mm, 18mm, 25mm\nޗައިނާ ޕްލައިވުޑް: 4mm, 6mm,9mm, 12mm, 18mm, 25mm\nޝަޓަރިންގް ޕްލައިވުޑް (ތަތްގަނޑު ޖަހާ ފިލާ) 12mm, 18mm\nމީގެ އިތުރުން އެކި ޑިޒައިންތަކުގެ ކަބަޑު ޖަހާ ފިލާ އަދި އޭގެ އަރިމަތީގައި އަޅާ ޓީކު ވެސް އީގޯއިން ލިބެއެވެ.\nލަކުޑިއާއި ދަގަނޑުގެ ވިޔަފާރީގެ އިތުރުން އިންޖިނިއަރިން ހިދުމަތްތައް ފޯރުކޮށްދިނުމުގައި ވެސް އީގޯއަކީ ފާހަގަކޮށްލެވޭ ކުންފުންޏެވެ. އީގޯ އިންޖިނިއަރިންއިން ފޯރުކޮށްދޭ ހިދުމަތްތަކުގެ ތެރޭގައި ވެލްޑިން، ޕްރީ ފެބްރިކޭޓިން، ސްޓީލް ވޯކް، އިންޖިނިއަރިން ވޯކް، ބިނާ އިމާރާތްކުރުން އަދި ލޭތު މަސައްކަތް ހިމެނެ އެވެ.\nއީގޯ ޓިމްބާއިން ދަގަނޑުގެ ވިޔަފާރިއަށް ވަނުމާ އެކު އިމާރާތްކުރުމުގެ މަސައްކަތަށް ބޭނުންވާ ހުރިހާ ސާމާނެއް އެކި ތަންތަނުން ހޯދަން ޖެހުމުގެ ބުރައަށް ލުޔެއް ލިބި، ހުރިހާ ސާމާނެއް އެތަނުން ލިބޭނެ އެވެ.


Gina faharah False positive Natheejaa annany Cross-contamination ge sababun | ThePress\nގިނަ ފަހަރަށް ފޯލްސް ޕޮޒިޓިވް ނަތީޖާ އަންނަނީ ކްރޮސް ކޮންޓަމިނޭޝަންގެ ސަބަބުން\nޑރ. މޫސާ މުރާދު / ފޮޓޯ: ރައީސް އޮފީސް\nގިނަ ފަހަރަށް ފޯލްސް ޕޮޒިޓިވް ނަތީޖާ އަންނަނީ ކްރޮސް ކޮންޓަމިނޭޝަންގެ ސަބަބުން ކަމަށް ޑރ. މޫސާ މުރާދު ވިދާޅުވެއްޖެއެވެ.\nމިހާރު ކުރިއަށްދާ ނޫސްވެރިގެ ބައްދަލުވުމުގައި ޑރ. މުރާދު މިހެން ވިދާޅުވީ ކޮވިޑް-19އަށް މީހުން ޕޮޒިޓިވްވެ، ނެގެޓިވްވެ، އަސްލު ނޫން ނަތީޖާ އަންނަނީ ކީއްވެތޯ އަހާ ނޫސްވެރިޔަކު ކުރި ސުވާލަކަށް ޖަވާބު ދެއްވަމުންނެވެ. އެގޮތުން، ޑރ. މުރާދު ވަނީ މިފަދަ ނަތީޖާ އައިސްދާނެ ހާލަތްތައް ވިދާޅުވެ ދެއްވާފައެވެ.\nޑރ. މުރާދު ވިދާޅުވީ އެއްވެސް ޓެސްޓަކީ 100 ޕަސެންޓް ސައްހަ ނަތީޖާ ލިބޭ ޓެސްޓެއް ނޫން ކަމަށެވެ. އަދި ކޮންމެ ޓެސްޓެއްގައި ވެސް ނުރަނގަޅު ނަތީޖާ އަންނާނެ ކަމަށާއި ހުންނަން ޖެހޭ ނިސްބަތަށް ވުރެ ގިނައިން މިފަދަ ނަތީޖާ ނާންނަ ނަމަ އެކަމުގައި ޓެސްޓުގެ މައްސަލައެއް ނެތް ކަމަށް ޑރ. މުރާދު ވިދާޅުވިއެވެ.\nނުރަނގަޅު ނަތީޖާ ލިބިދާނެ އެންމެ މުހިންމު އެއް ކަމެއްގެ ގޮތުގައި ޑރ. މުރާދު ފާހަގަ ކުރެއްވީ ޓެސްޓު ހެދުމުގެ ތެރޭގައި ދިމާވާ ޓެކްނިކަލް މައްސަލަތަކެއްގެ ސަބަބުން ކަމަށެވެ. އެގޮތުން ސާމްޕަލް ތަކުގެ ތެރެއަށް ލާން އެއް ޕްރޯބްތަކެއް ގެންގުޅޭ ކަމަށާއި، އެއީ ނުރަނގަޅު ނަތީޖާ އައިސްދާނެ ސަބަބެއް ކަމަށް ޑރ. މުރާދު ވިދާޅުވިއެވެ.\nއޭނާ ވިދާޅުވީ، ފުރަތަމަ ހެދޭ ޓެސްޓުގައި ވައިރަސްގެ އަސަރު ވަރަށް ގަދައަށް ހުރެފައި، ދެން އަންނަ ޓެސްޓް ރަން ކުރާއިރު ޕްރޯބްސްތަކުގެ ތެރޭގައި ކޮންމެވެސް ވަރަކަށް ވައިރަސްގެ އަސަރު ހުރެދާނެ ކަމަށެވެ. މިއީ ކްރޮސް ކޮންޓަމިނޭޝަން ކަމަށް ޑރ. މުރާދު ވިދާޅުވިއެވެ.\nމީގެ އިތުރުން ޓެސްޓުތަކުގެ ސެންސިޓިވިޓީގައި ހުންނަ ތަފާތުތަކެއްގެ ސަބަބުން ވެސް ނުރަނގަޅު ނަތީޖާ އައިސްދާނެ ކަމަށް ޑރ. މުރާދު ވިދާޅުވިއެވެ. އޭނާ ވިދާޅުވީ، މެޝިނުން ވަކި ވަރަކަށް ޕެރިމީޓާސްތަކެއް ސެޓުކޮށްފަ ހުއްޓާ، ޓެސްޓް ކިޓްތަކުގެ ސެންސިޓިވިޓީއަށް އައިސްފަ ހުންނަ ބަދަލު ތަކުގެ ސަބަބުން ނުރަނގަޅު ނަތީޖާއެއް ލިބިދާނެ ކަމަށެވެ.\nޑރ. މުރާދު ވިދާޅުވީ ޓެސްޓް ހެދުމުގައި ހަރަކާތްތެރިވާ މީހަކަށް ކުރެވޭ ކަމެއްގެ ސަބަބުން ވެސް ނުރަނގަޅު ނަތީޖާއެއް އައުން އެކަށީގެންވާ ކަމަށެވެ. އަދި ޓެކްނިކަލް މައްސަލަތައް ލެބޯޓްރީއަށް ފަހުން ފާހަގަ ކުރެވޭނެ ކަމަށާއި ނުރަނގަޅު ނަތީޖާ އިތުރަށް ރަނަގޅު ކުރުމަށް އިތުރު ސާމްޕަލްތައް ނަގަނީ ވެސް އެހެންވެ ކަމަށް ޑރ. މުރާދު ވިދާޅުވިއެވެ. ނަމަވެސް މިއީ ޓެސްޓު ހެދުމުގެ ތެރޭގައި ނުވަތަ ޓެސްޓް ހަދާ މީހާގެ ނާގާބިލުކަމުން ދިމާވާ ކަމެއް ނޫން ކަމަށް ޑރ. މުރާދު ވިދާޅުވިއެވެ.\nހަބަރު ކޮވިޑް-19 އެންއީއޯސީ\nދެން ބުނެއްދެއްވި. ވާހަކަ އެއް ތަފްސީލު ކޮށްލި ނަމަ ވަރަްއް ސަޅި ވީސް


SunOnline: Thahugeegu nunimenees Sonakshi hayyareh nukureveyne!\nތަހުގީގު ނުނިމެނީސް ސޮނާކްޝީ ހައްޔަރެއް ނުކުރެވޭނެ!\nބޮލީވުޑް ބަތަލާ ސޮނާކްޝީ އާ ދެކޮޅަށް ހުށަހަޅައިފައިވާ މަކަރުހެދުމާއި އޮޅުވާލުމުގެ މައްސަލައިގެ ތަހުގީގު މުޅީން ނުނިމެނީސް އޭނާ ހައްޔަރު ކުރަން އަމުރު ނުކުރެވޭނެ ކަމަށް އިންޑިއާގެ އައްލާހުއާބާދު ހައި ކޯޓަކުން ނިންމައިފި އެވެ.\nސޮނާކްޝީ އަދި އިތުރު ހަތަރު މީހެއްގެ މައްޗަށް މަކަރު ހެދުމާ އޮޅުވާލުމުގެ މައްސަލައެއް ހުށަހެޅީ ސިންހާ ކިޔާ އިވެންޓު އޮގަނައިޒަރެކެވެ. ސިންހާ ފުލުހުންނަށް ހުށަހެޅި މައްސަލައިގެ ތަފްސީލުގައި ބުނެފައި ވަނީ މިދިޔަ އަހަރު އިންޑިއާގެ ނިއު ދިއްލީގައި ކުރިއަށް ގެންދިޔަ ހަފްލާއެއްގައި ހުށަހަޅައިދިނުމަށް އެއްބަސްވެ، ފައިސާ ނެގުމަށް ފަހު އެންމެ ފަހު ވަގުތު އެ އިވެންޓުގައި ބައިވެރިވެފައި ނުވާ ކަމަށެވެ. އެގޮތުން މިދިޔަ އަހަރުގެ ސެޕްޓެމްބަރު 30ގައި އޮތް އެ އިވެންޓުގައި ހުށަހަޅައިދިނުމަށް އެއްބަސްވެ ސޮނާކްޝީ 32 ލައްކަ ރުޕީޒް ނަގައިފައިވާ ކަމަށާއި، ނަމަވެސް އެންމެ ފަހު ވަގުތު ހަފްލާގައި ބައިވެރިވެން ނެތް ކަމަށް ބުނެފައިވާ ކަމަށެވެ. ސޮނާކްޝީއަށް ވިސްނައިދެވޭތޯ ވަރަށް މަސައްކަތް ކުރި ކަމަށާއި، ނަމަވެސް ސޮނާކްޝީ ފަހުން އެ ހަފްލާގައި ބައިވެރިވާން ދެކޮޅު ހެދުމުން ވަރަށް ބޮޑު ގެއްލުމެއް ލިބިފައިވާ ކަމަށް ސިންހާ ވަނީ ބުނެފަ އެވެ.\nފުލުހުން މިހާރު އެ މައްސަލަ ބަލަމުން އަންނަ އިރު މައްސަލައިގެ ތަހުގީގަށް ސޮނާކްޝީ ހައްޔަރު ކުރުމަށް އެދި ސިންހާ ވަނީ މައްސަލައެއް ހުށަހަޅައިފަ އެވެ. އެ މައްސަލަ ބެލުމަށް ފަހު ހައި ކޯޓުން ބުނެފައި ވަނީ ފުލުހުންގެ ތަހުގީގު މުޅިން ނިމި ކަން ހިނގައިފައިވާ ގޮތް މުޅީން ސާފު ނުވަނީސް އަދި ފުލުހުން ހައްޔަރު ކުރުމުގެ އަމުރަކަށް ނޭދެނީސް ސޮނާކްޝީ ހައްޔަރު ނުކުރެވޭނެ ކަމަށެވެ. އެހެން ނަމަވެސް، ތަހުގީގަށް ސޮނާކްޝީގެ ފަރާތުން ފުރިހަމަ އެއްބާރުލުން ދޭން ޖެހޭނެ ކަމަށް ވެސް ކޯޓުގެ ނިންމުމުގައިވެ އެވެ. އަދި މައްސަލައިގެ ތަހުގީގަށް ފުލުހުން އެދުނު ކޮންމެ ގަޑިއެއްގައި ވެސް ސޮނާކްޝީ ހާޒިރުވާން ޖެހޭނެ ކަމަށް ކޯޓުގެ ނިންމުމުގައިވެ އެވެ. މައްސަލަ އާ ގުޅިގެން ސޮނާކްޝީގެ ފަރާތުން ބުނެފައި ވަނީ އެއީ ހަގީގަތެއް ނެތް ވާހަކަތަކެއް ކަމަށާއި، ދޮގު ވާހަކަ ފެތުރުން ހުއްޓާ ނުލައިފި ނަމަ ފިޔަވަޅު އަޅާނެ ކަމަށެވެ.


galehiri: ދިވެހިބަހުގެ ރަދީފުގެ މައްސަލަ ފަނޑިޔާރުގެއަށް\nދިވެހިބަހުގެ ރަދީފުގެ މައްސަލަ ފަނޑިޔާރުގެއަށް\nދިވެހިބަހުގެ ރަދީފުގެ މައްސަލައެއް ފަނޑިޔާރުގެއަށް ހުށަހެޅުނު ވާހަކައެއް މީހަކު ބުނާތީވެސް މިހާތަނަށް އަޑުނީވި ވަނިކޮށް އެފަދަ މައްސަލައެއް ފަނޑިޔާރުގެއާއި ހަމައަށް ދާނަމަ އެމައްސަލައިގެ ގޮތްބާވަތް ނޭނގޭ ބަޔަކަށް އެއީ ކުޑަކަމަކަށް ނުވާނެއެވެ. އެކަންވާނީ ބޮޑު ކަމަކަށެވެ.\nފަނޑިޔާރުގެއަށް ހުށަހެޅޭ ދިވެހިބަހުގެ ރަދީފުގެ މައްސަލައަކީ، ގައުމީ އޮޅުވާލުމުގެ ރެކްޓަރ މިންގަނޑުން ބަލައިގެންނޫނީ އޭގެ ކުޑަބޮޑުމިން އަންދާޒާ ނުކުރެވޭނޭ ގައުމީ އޮޅުވާލުމެއްގެ މައްސަލައެކެވެ. މިއޮޅުން އުފެދެން ޖެހެނީ، ދިވެހިރާއްޖޭގެ ވެރިކަންކުރާ ރަށުގެ ސަރަހައްދު ފިޔަވައި ރާއްޖޭގެ އެހެން ސަރަހައްދުތަކަކީ "ރާއްޖެތެރެ" ކަމަށް ދިވެހިބަހުގެ ރަދީފުގައި ނުހަނު ސާފުކޮށް ކަޅާއި ހުދުން ލިޔެފައި އޮތީމައެވެ.\nމިކަމުގެ ސަބަބުން ދިވެހިރާއްޖޭގެ ވެރިކަންކުރާ ރަށުގެ ސަރަހައްދަކީ ރާއްޖެއިން ބޭރުގެ ސަރަޙައްދެއް ކަމަށް ބެލެވުމުގެ ފުރުޞަތު ލިބިދެއެވެ. މިކަން މިހެން އޮތުމުން ދިވެހިރާއްޖޭގެ ވެރިކަންކުރާ ރަށް އޮތީ ތިމާމެންގެ ގައުމުގެ ސަރަހައްދުގެ ތެރޭ ކަމަށް ރާއްޖެއިން ބޭރުގެ ކޮންމެވެސް ބަޔަކު ނުބުނާނެކަން އެނގެނީ ކާކަށްހެއްޔެވެ. އަދި މިހެން ބުނެ އެބުނުމަށް ޢަމަލީ ސިފައެއް ގެންނަން އުޅެފިނަމަ އެއީ ގައުމީ ބިރަކަށް ނުވާނެކަން އެނގެނީވެސް ކާކަށްހެއްޔެވެ.\nރާއްޖޭގެ އެތެރެއާއި ރާއްޖޭގެ ބޭރާއި މިއީ ތަފާތު ދެ ތަނެކެވެ. "ރާއްޖޭގެ އެތެރެ" އަކީ "ރާއްޖެތެރެ" އެވެ. "ރާއްޖެތެރެ" އަކީ "ރާއްޖޭގެ އެތެރެ" އެވެ. އޭގެ ހެއްކަކީ، "އަތޮޅުގެ އެތެރެ" އަކީ، "އަތޮޅުތެރެ" އަށް ވުމެވެ. ނޫނީ "އަތޮޅުތެރެ" އަކީ، "އަތޮޅުގެ އެތެރެ" އަށް ވުމެވެ. އެއީ، "ކޮޓަރީގެ އެތެރެ" އަކީ "ކޮޓަރިތެރެ"އަށް އެވާ ގޮތަށެވެ. ކޮޓަރީގެ އެތެރެއަކީ ކޮޓަރީގެ ބޭރުކަމަށް ނުވާ ގޮތަށެވެ. މިއީ ދެބަސްވެވޭނޭ ކަމެއްނޫނެވެ. މިހެންވީމާ ދިވެހިރާއްޖޭގެ ވެރިކަންކުރާ ރަށުގެ ސަރަހައްދު ފިޔަވައި ރާއްޖޭގެ އެހެން ސަރަހައްދުތަކަކީ "ރާއްޖެތެރެ" ކަމަށް ދިވެހި ބަހުގެ ރަދީފުގައި ލިޔެފައިވުމުން ދިވެހިރާއްޖޭގެ ވެރިކަންކުރާ ރަށުގެ ސަރަހައްދު އެވަނީ ރާއްޖެއިން ބޭރުގައި ކަމަށް ބެލެވި އަދި މިސަރަހައްދު ހިމެނެނީ ތިމާމެންގެ ގައުމުގެ ސަރަހައްދުގެ ތެރޭ ކަމަށް ރާއްޖެއިން ބޭރުގެ ކޮންމެވެސް ބަޔަކު ނުބުނާނެކަމުގެ ޔަގީންކަމެއް ނޯންނާނެއެވެ.\n"ރާއްޖެތެރެ" އަކީ، ދިވެހިރާއްޖޭގެ ވެރިކަންކުރާ ރަށުގެ ސަރަހައްދު ފިޔަވައި ރާއްޖޭގެ އެހެން ސަރަހައްދުތައް ކަމަށް ދިވެހިބަހުގެ ރަދީފުގައި ލިޔުނީ އެ ސަރަޙައްދުތައް ރަށްފުށަށް ބަދަލުކޮށް އެ ތާނގައި އުޅޭ މީހުން ދެރަކޮށް ނިކަމެތިކުރަންހެއްޔެވެ. މި ސަރަޙައްދުގައި އުޅެންޖެހެނީ ބީރައްޓެހި ފަސްކުޅަނދު މަދު މީހުންހެއްޔެވެ. އަދި އެ މީހުންގެ ވެރިންނަށް ތިބެންޖެހެނީވެސް ގަބުޅި ކަތީބުންހެއްޔެވެ.\nދިވެހި ބަހުގެ ރަދީފުގައި "ރާއްޖެތެރެ" އަކީ، ދިވެހިރާއްޖޭގެ ވެރިކަންކުރާ ރަށުގެ ސަރަހައްދު ފިޔަވައި ރާއްޖޭގެ އެހެން ސަރަހައްދުތައް ކަމަށް ލިޔެފައިވަނީ ދިވެހިންގެ ބަޔަކުތޯއާއި މިހެންމެ އެގޮތަށް ލިޔުމުގެ ބޭނުމަކީ ކޮބައިތޯ ސުވާލު އުފެދެއެވެ. މިހެނީ، ދިވެހިރާއްޖޭގެ ވެރިކަންކުރާ ރަށުގެ ސަރަހައްދަކީ، ދިވެހިރާއްޖޭގެ ސަރަޙައްދުގައި ނުހިމެނޭ ބޭރުގެ ސަރަޙައްދަކަށްވާނަމަ އާދަނުގެ ހަށިގަނޑުގައިވާ އަތްފައި ފިޔަވައި އޭނާގެ ހަށިގަނޑުގެ އެހެން ހުރިހާ ތަނަކީ އައިމިނަގެ ހަށިގަނޑުގެ ތަންތަނަށްވުމަކީ ވެސް ދުރުކަމަކަށް ނުވާނެއެވެ. މިހެންވެއްޖެނަމަ މިތަންތަން ހޯދުމަށް އައިމިނަ ފަނޑިޔާރުގެއަށް ނުދާންވީ ވަކި ސަބަބެއް ވެސް ނެތެވެ. ހަމަ ދާންވީއެވެ.


"Wolverine" role aaeku record fothah\n"ވުލްވެރިން" ރޯލާއެކު ރެކޯޑު ފޮތަށް\n"ވުލްވެރިން"ގެ ގޮތުގައި ފެންނަތާ މިހާރު 16 އަހަރު ވެއްޖެ --\nސޯޅަ އަހަރާއި 228 ދުވަހު ވުލްވެރިންގެ ރޯލުގައި ހުރެ އެކްޓާރ ހިޔު ޖެކްމަން ވަނީ ދުނިޔޭގެ ރިކޯޑު ފޮތަށް އަރާފަ އެވެ. މާރވެލް ފިލްމުތަކުގައި ލައިވް އެކްޝަން ސުޕާހީރޯ އެއްގެ ގޮތުގައި އެންމެ ދިގު ކެރިއަރެއް އުފައްދާފައިވުމުން ހިޔު ޖެކްމަން ވަނީ ދުނިޔޭގެ ރެކޯޑެއް ގާއިމްކޮށް، އޭނާ އަބަދުވެސް ދެކެމުން އައި ހުވަފެނެއް ހަގީގަތަށް ހަދާ ގިނިސް ރެކޯޑް ފޮތުން ޖާގަ ހޯދި އެވެ.\n16 އަހަރު ވަންދެން ވުލްވެރިންގެ ރޯލު އެހެން އެކްޓަރަކަށް ނުދީ ހިޔު ޖެކްމަން ހިފަހަށްޓާލާފައިވާ އިރު، އޭނާއާއި އެކު "އެކްސްމެން" ފިލްމުތަކުން ފެންނަ "ޕްރޮފެސާރ އެކްސް"ގެ ގޮތުގައިި ފެންނަ ދައްކުވައިދޭ ޕެޓްރިކް ސްޓުވާޓްއަށްވެސް ވަނީ މި މަގާމުގައި ހިއު އާއެކު ހިއްސާ ކޮށްފަ އެވެ.\nހޮލީވުޑްގެ ހަބަރުތަކުން ބުނާ ގޮތުގައި ގިނިސް ރެކޯޑު ފޮތަށް އެރުމަކީ އޭނާ ކުޑައިރުވެސް ދެކެމުން އަންނަ ހުވަފެނެއް ކަމަށެވެ. އަދި ރެކޯޑު ފޮތަށް އެރުމުން ދިރިއުޅުން ކާމިޔަބުވީކަމަށް ގަބޫލު ކުރާ ކަމަށެވެ. އަދި އެކްޓިންގެ ތެރެއަށް ވަދެވުނީވެސް މި މިސަބަބަށް ކަމަށް ބުންޏެވެ.\n"ވުލްވެރިން" އަކީ ސުޕަހީރޯ ފިލްމުތަކަށް ލޯބި ކުރާ މީހުންގެ މެދުގައި އެންމެ މަގުބޫލު އެއް ސުޕަހީރޯ އެވެ. މާވެލް ފިލްމުތަކުގައި 2000 ވަނަ އަހަރުތަކުން ފެށިގެން ފެންނަ ހިއު މިހާރު "ވުލްވެރިން"ގެ ގޮތުގައިވެސް ބައެއް މީހުން ދެކެ އެވެ. އަދި އޭނާ ނޫން އެހެން މީހަކަށް އެ ކެރެކްޓާގެ ޖާގަ ދިނުމަކީ ގަބޫލު ކުރެވޭނެ ކަމެއް ނޫން ކަމަށް "ވުލްވެރިން"ގެ ފޭނުން ބުނެ އެވެ. އޭނާ އެންމެ ފަހުން "ވުލްވެރީން" ގެ ރޯލުން ފެނުނީ 2017 ވަނަ އަހަރު ރިލީޒްކުރި ފިލްމް "ލޯގަން" އިންނެވެ.\nމިޔުޒިކުގެ ދާއިރާއިން އޭނާ ފެށި ހިއު އަށް މި އަހަރު ވަނީ ގްރެމީ އެވޯޑެއްވެސް ލިބިފަ އެވެ. "ދަ ގްރޭޓަސްޓް ޝޯމެން" ފިލްމުގެ ސައުންޑްޓްރެކަށް އޭނާއަށް އެވޯޑު ލިބުނެވެ. އަދި މީގެ އިތުރުންވެސް އޭނާގެ ކެރިއަރުގައި ޖެކްމަން އަށް ވަނީ އެމީ އެވޯޑަކާއި ޓޯނީ އެވޯޑެއްވެސް ލިބިފަ އެވެ.


B. Atholhu ge6rashakah sports Counsellor in hoadhanee\nސްޕޯތްސް ކައުންސިލަރުން ޓްރޭނިން ކުރުމަށް ހިިންގި ޕްރޮގްރާމެއްގެ ތެރެއިން\nބ. އަތޮޅުގެ ހަ ރަށަކަށް ސްޕޯޓްސް ކައުންސިލަރުން ހޯދަން ޔޫތް މިނިސްޓްރީން އިއުލާންކޮށްފި އެވެ.\nމިއަތޮޅުން ސްޕޯޓްސް ކައުންސިލަރުން ހޯދަން އިއުލާން ކުރި ރަށްތަކަކީ ކިހާދޫ، ދަރަވަންދޫ، ދޮންފަނު، ކަމަދޫ އަދި ތުޅާދޫގެ އިތުރުން އޭދަފުއްޓެވެ.\nސްޕޯޓްސް ކައުންސިލަރުންގެ މަސްއޫލިއްޔަތުތަކުގެ ތެރޭގައި ދުޅަހެޔޮ ސިއްޙަތެއްގައި ތިބުމަށްޓަކައި ކުޅިވަރާއި ކަސްރަތަށް އަހުލުވެރިކުރުމުގެ ގޮތުން މުޖުތަމުގައި ހިމެނޭ ހުރިހާ އުމުރުފުރާ އަކަށް ބައިވެރިވެވޭ ގޮތަށް (އިންކްލޫސިވް) އެކްޝަން ޕްލޭނެއް ރާއްވައި ކުރިއަށް ގެންދިއުމާއިއެކު، އެ މަސައްކަތް ބެލެހެއްޓުން ހިމެނެއެވެ.\nމި މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ3މާޗު ވާ އަންގާރަ ދުވަހު 13:00 ގެ ކުރިން، މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް (ވެލާނާގެ3ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަންނާނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ،4މާޗު 2020 އާއި5އޭޕްރިލް 2020 އާ ދެމެދު، މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް (ވެލާނާގެ3ވަނަ ފަންގިފިލާ) ގައެވެ.


Tourism ah mifaharu maruge ethifaha reh\nޓޫރިޒަމަށް މިފަހަރު މަރުގެ އެތިފަހަރެއް\nއޮކިއުޕަންސީ 6.4 ޕަސެންޓް ދަށަށް ގޮސްފައި\nމައިގަނޑު މައްސަލައަކީ ސިޔާސީ ހަލަބޮލިކަން\nމުޅި ދުނިޔޭގެ ޓޫރިޒަމަށް ވެސް އަސަރު ކޮށްފައިވޭ\nޓޫރިސްޓުންތަކެއް އެއާޕޯޓްގައި. -- އަވަސް ފޮޓޯ\nކޮންމެ އަހަރަކު ވެސް ޑިސެމްބަރާއި އާ އަހަރުގެ ޗުއްޓީއާ އެކު ރާއްޖޭގެ ރިސޯޓްތައް އެކީ ފުރި ބާރުވެ އެވެ. އަހަރުގެ މި ދުވަސްކޮޅާ ދިމާކޮށް ޖާގައެއްގެ އިންތިޒާރުގައި ތިބޭ ޓޫރިސްޓުންގެ ވެއިޓިން ލިސްޓް ވެސް ވަރަށް ދިގުވާނެ އެވެ. އެކަމަކު މިއަހަރު މަންޒަރު މުޅިން ބަދަލު ކޮށްލައިފި އެވެ. ރާއްޖޭގެ ރިސޯޓްތަކުގެ އޮކިއުޕަންސީ 100 ޕަސެންޓާ ގާތަށް ވެސް ނުގޮސް، 70 ޕަސެންޓްގައި ހުރީ ހިފެހެއްޓިފަ އެވެ. އެހެން އަހަރުތަކުގައި ރިސޯޓްތައް ފުރިބާރުވެ، އަގު ދެ ގުނައަށް މައްޗަށް ދާއިރު، މިފަހަރު އުޅެން ޖެހިފައި މި އޮތީ ސޭލް އަޅުއްވައިގެންނެވެ. ހަމަ ގައިމު ވެސް ރިސޯޓްތަކަށް އެނގުން ވެއްޖެ އެވެ. މިނިސްޓްރީގެ ހިސާބުތައް ދައްކާ ގޮތުން މިދިޔަ އަހަރުގެ މި މުއްދަތަށް ވުރެ މިއަހަރު ރިސޯޓްތަކުގެ އޮކިއުޕެންސީ ރޭޓް ވަނީ 6.4 ޕަސެންޓް ދަށްވެފަ އެވެ. މި ހަގީގަތާ މި އޮތީ ކުރިމަތިލާން ޖެހިފަ އެވެ. ސަބަބުތަކަކީ ކޮބައި ހެއްޔެވެ؟\nއޮކިއުޕެންސީ ރޭޓްގެ މައްޗަށް ހަދާފައިވާ ގްރެފިކްސް އެއް. -- އަވަސް\nދުނިޔެ ވެސް ބިރުވެރިކަމެއްގެ ތެރޭގައި\nމުޅި ދުނިޔެވެސް މިއަހަރުގެ ތެރޭގައި މި ފެންނަނީ ބިރުވެރިކަމާއި ޝޮކެއްގެ ތެރޭގައި އޮއްވަ އެވެ. ފުލުފުލުން ޓެރަރިސްޓުންގެ ހަމަލާތައް އައިސް ދަތުރު ކުރަން ބިރު ގަންނަ ވަރަށް ކަންކަން މި ވަނީ ގޮސްފަ އެވެ. ހައި ސީޒަން ބޯމަތިވެފައި ވަނިކޮށް، ފްރާންސްގައި ދިން ވަރުގަދަ ބަޑީގެ ހަމަލާތަކާއި މިސްރުގެ ރިސޯޓް ރަށް، ޝަރުމުޝައިހް އިން ފުރައިގެން ރަޝިޔާއަށް ދިމަ ބޯޓުގައި ބޮމެއް ގޮއްވާލާ ވައްޓާލުމާ އެކު، ދަތުރު ކުރަން ނުކުރެވޭ ވަރަށް ބިރު ވަނީ ބޮޑުވެފަ އެވެ.\nރާއްޖޭގައި ޓްރެވަލް އެޖެންސީއަކުން ވާހަކަ ދެއްކި އޮފިޝަލަކު ވިދާޅުވި ގޮތުގައި މުޅި ދުނިޔޭގެ ޓޫރިޒަމަށް ވެސް ވަނީ އަސަރުތަކެއް ކޮށްފަ އެވެ. މައިގަނޑު ގޮތެއްގައި ޔޫރަޕަށް އަމާޒުކޮށް ދެމުން އަންނަ ހަމަލާތަކުގެ ސަބަބުން ޔޫރަޕްގެ ބޮޑު ޗުއްޓީއާ ދިމާކޮށް ދަތުރު ކުރަން މީހުން ވަނީ ފަސްޖެހިފައި ކަމަށް އޭނާ ވިދާޅުވި އެވެ. ނަތީޖާއެއްގެ ގޮތުން މުޅި ދުނިޔޭގެ ޓޫރިޒަމް ވެސް އޮތީ އަސަރުތަކެއްގެ ތެރޭގަ އެވެ. ރާއްޖެއަށް ކުރިމަތިވެގެން މި އުޅޭ މައްސަލައިގައި ވެސް އެ ހުރިހާ ސަބަބެއް ވެސް ހިއްސާ ކުރާ ކަމަށް އޭނާ ދެކެވަޑައިގަންނަވަ އެވެ. އަދި އެ ސަބަބުތައް އެއް ފަރާތްކޮށް ބަލާ އިރު އެހެން ސަބަބުތަކެއް ވެސް ރާއްޖެއަށް އެބަ ކުރިމަތިވެ އެވެ.\n"މުޅި ޓޫރިޒަމްގެ އެރައިވަލް ދުނިޔޭގައި ވެސް 10 ޕަސެންޓް ވަރު މި ވަނީ ދަށްވެފައި. ވަރަށް ބޮޑަށް މި ހުރީ ދަށަށް ގޮސްފައި. އެ ސަބަބުތައް ވެސް ރާއްޖެއަށް ދިމާވެފައިވާ މައްސަލައިގައި ހިމެނޭނެ، މީގެ އިތުރަށް ރާއްޖޭގެ ސިޔާސީ ހަލަބޮލިކަމުން ކުރިފަޅައިގެން އަންނަ މައްސަލަތައް ވެސް މި ކަން ވަރަށް ބޮޑަށް ގޯސް ކުރާނެ. މިސާލަކަށް ސްޓޭޓް އޮފް އެމަޖަންސީ އާއި އެކި ކަހަލަ ބޮއިކޮޓް ކެމްޕޭންތަކުގެ އަސަރު ވެސް މީގެ ތެރޭގައި އެބަ އުޅޭ،" އޮފިޝަލް ވިދާޅުވި އެވެ.\nތަފާސް ހިސާބުތަކަށް ބަލާއިރު ރާއްޖެއަށް އެންމެ ގިނައިން ޓޫރިސްޓުން އަންނަ ޒަމާންވީ މާކެޓްތައް ކަމަށްވާ، ޗައިނާ ރަޝިޔާ އަދި ފްރާންސްހިމެނެ އެވެ. ރާއްޖެއަށް އެންމެ ގިނައިން ޓޫރިސްޓުން އަންނަ ޗައިނާ އިން އައި ޓޫރިސްޓުންގެ އަދަދު ވަނީ 19 ޕަސެންޓް ދަށްވެފަ އެވެ. އަދި ރަޝިޔާ އިން އައި އަދަދު ވަނީ 29.8 ޕަސެންޓް ވެއްޓިފަ އެވެ. މީގެ އިތުރަށް ފްރާސުން އައި ޓޫރިސްޓުންގެ އަދަދު ވެސް 19.1 ޕަސެންޓް ދަށަށް ގޮސްފައިވެ އެވެ.\nޖަވާބު ހޯދަން ޖެހިފައި އޮތް ބޮޑު ސުވާލަކީ ރާއްޖެއަށް ކުރިމަތިވެފައިވާ ހަގީގީ މައްސަލައަކީ ކޮބައިހެއްޔެވެ؟\nރާއްޖެއަށް އަދި ތަފާތު މައްސަލައެއް\nހަގީގަތުގައި ރާއްޖޭގެ ޓޫރިޒަމަށް ކުރިމަތިވެފައިވާ އެންމެ ބޮޑު އެއް މައްސަލައަކީ މިފަހުން މިއައި ހިލުންގަނޑު ކަމަށް ބެލުމުގެ ޖާގަ މި ވަނީ ވަރަށް ބޮޑަށް ހުޅުވިފަ އެވެ. އަދި އެ މައްސަލަ އިތުރަށް ގޯސް ކުރުމަށް ސިޔާސީ ވާދަވެރިކަމުގެ ތެރެއިން ހިންގޭ ކަންތައްތައް ވެސް ވަކި މަނދެއް ނޫނެވެ. އެ ހުރިހާ ކަމެއް އެއް ފަހަރާ އައިސް ޓޫރިޒަމަށް މި އޮތީ ރަނގަޅަށް ވެސް ލައިގަނެފަ އެވެ. ސިިޔާސީ ގޮތުން ތޫނު ކުރި ހުރިހާ ލޮންސިތަކެއް އަމާޒުވުވެ ކުދިކުދި މި ވަނީ ޓޫރިޒަމެވެ. ރާއްޖޭގެ ރިހޭ މައްޗަށް ހަގީގަތުގައި ވެސް މި އޮތީ ފޮއި ވެއްޓިފަ އެވެ.\nއެމްއެމްޕީއާރުސީގެ އޮފިޝަލަކު ވިދާޅުވި ގޮތުގައި މައިގަނޑު ގޮތެއްގައި ތިން ކަމަކުން ރާއްޖޭގެ ޓޫރިޒަމަށް އަސަރުކޮސްފައިވެ އެވެ. ރައީސްގެ ލޯންޗްކޮޅުގައި އެއްޗެއް ގޮއްވާލުމުގެ ބިރުވެރިކަމާއި، ކުރީގެ ރައީސް މުހައްމަދު ނަޝީދުގެ މައްސަލައިގައި ސިޔާސީ ގޮތުން ހިންގާ އެކި ބޮއިކޮޓް ކެމްޕޭންތައް އަދި ސްޓޭޓް އޮފް އެމަޖެންސީ އިއުލާން ކުރަން ޖެހުން އޭގެ ތެރޭގައި ހިމެނެ އެވެ. އަދި ރާއްޖެއަކީ، "ޓެރަރިސްޓުންގެ ސުވަރުގެއެއް" ކަމަށް ބުނާ ޑޮކިއިމަންޓްރީ ޖަރުމަނުގެ ޓީވީގެ ޒަރިއްޔާ އިން އަސަރު ކުރުމުގެ ބިރު ވެސް އޮތީ ބޮޑުވެފައި ކަމަށް އޭނާ ވިދާޅުވި އެވެ.\n"ބޮއިކޮޓް ކެމްޕޭންތަކާ ދެކޮޅަށް ކުރެވުނު މަސައްކަތް ވެސް އެކި ކަންކަމާ ހުރެ އޮތީ މަޑުޖެހިލާފައި. އަދި ރައީސްގެ ލޯންޗްކޮޅުގެ ހާދިސާއަށް ފަހު ފުލުފުލުން މި އައި ކަންކަމުން ވަރަށް ބޮޑަށް ޓޫރިޒަމަށް އޮތީ އަސަރުކޮށްފައި. އޭގެ ސަބަބުން ތަފާތު ނެގެޓިވް މެސެޖްތައް ބޭރަށް ދިޔައީ. އެ އެއްޗިހި މަރާލެވޭ ވަރުގެ ކެމްޕޭނެއް ޖެއްސުމަކަށް އޭރު ހާލަތު ވެސް ތަންދެވިފައެއް ނެތް. އެކަމުގެ ސަބަބުން ރާއްޖެއާ މެދު ގޯސް ތަސައްވުރެ މި ވަނީ އުފެދުމުގެ ދޮރުތައް ހުޅުވިފައި. އެކަމުގެ އަސަރު ރާއްޖެއަށް އަސްލު މި ކުރަނީ،" އޮފިޝަލް ވިދާޅުވި އެވެ.\nޓޫރިޒަމް މިނިސްޓަރު މޫސާ ޒަމީރު ވެސް ވިދާޅުވާ ގޮތުގައި މިހާރު ޓްރެއިލާ އާންމުވެފައިވާ ޓޫރިޒަމާ ޓެރަރިޒަމާ ގުޅުވާފައިވާ ޑޮކިއުމަންޓްރީ އާއި ބޮއިކޮޓް ކެމްޕޭންތަކުގެ ސަބަބުން ރާއްޖޭގެ ޓޫރިޒަމަށް ނޭދެވޭ އަސަރުތަކެއް ކުރާނެ އެވެ. އަދި ބައެއް ފަރާތްތަކުން ބޭރުގައި ރާއްޖޭގެ ތަސައްވަރު ކިލަނބު ކުރަން ކުރާ ކަންތައްތަކުގެ ނޭދެވޭ އަސަރުކޮށް އޭގެ ގެއްލުން ޓޫރިޒަމަށް ފޯރާފައިވާކަން މިނިސްޓަރު ވެސް ފާހަގަ ކުރައްވަ އެވެ. ހާއްސަކޮށްމި ފަހުން ތައްޔާރު ކުރި ޑޮކިއުމަންޓްރީ އަކީ ހަމަ ސީދާ ރާއްޖޭގެ ޓޫރިޒަމް މަރާލުމަށް ކުޅުނު ބޮޑު ކަންތައްގަނޑެއް ކަމަށް މިނިސްޓަރު ސިފަކުރެއްވި އެވެ.\n"މެދު އިރުމައްޗާއި ރަޝިޔާގެ މައްސަލަ އާއި ރާއްޖޭގައި އިއުލާންކުރި ކުއްލި ހާލަތާ ގުޅިގެން، ޓޫރިސްޓުންގެ އަދަދު ކޮންމެވެސް ވަރަކަށް މަދު ވުމަށް ފަހު އަދި ކިރިޔާ މި ރަނގަޅުވާން ފެށީ. އެކަމަށް ބަލާފައި، ޓޫރިޒަމަށް ގެއްލުންދޭން އަނެއްކާވެސް މި ފަދަ ކަމެއް މި ކުރީ، މީގެ އަސަރު ޖެނުއަރީ އާއި ފެބުރުއަރީގެ ބުކިންއަށް ކުރާނެ." މިނިސްޓަރު ކަންބޮޑުވުން ފާޅު ކުރެއްވި އެވެ.\nއެ ޑޮކިއުމަންޓްރީގައި ރާއްޖެ ސިފަ ކުރަނީ ޓެރަރިސްޓުން އުފައްދާ މެޝިނެއްގެ ގޮތުގަ އެވެ. އެ ޑޮކިއުމަންޓްރީގެ ނިޔަތަކީ ކޮބައިކަން ނޭނގުނަސް އެއާ އެކު ވެގެން ނިކުންނަ ދޮގު މައުލޫމާތުތަކުން ކުރިއަށް ދެތިން މަސްވެސް އެ ގެއްލުމުން އަރައި ނުގަނެވި ރާއްޖެ ތިބެން ޖެހިދާނެ އެވެ. މިފަހުން އީޔޫ އިން ފާސްކުރި ގަރާރުގެ ސަބަބުން ވެސްކުރާނެ އަސަރުތައް ހުންނާނެ އެވެ. ޓޫރިޒަމްގެ ރިހޭ ފައި މައްޗަށް އަނެއްކާ ވެސް އިތުރު ފޮލެއް މި ވެއްޓުނީ އެވެ.\nބޭނުމީ ވަރުގަދަ ޕީއާރެއް\nކުރީގެ ރައީސް މުހައްމަދު ނަޝީދުގެ ވެރިކަން ވެއްޓުމާ އެކު އުފެދުނު އުދާސްތަކާއި މަގުތައް ހަލަބޮލިވެ، ބޭރުންނާއި އެތެރެއިން ރާއްޖެއަށް އައި ފިއްތުންތަކުން އޭރު އަރައިގަންނަން ވެސް މުއްދަތެއް ނެގި އެވެ. އެކަމަށް ގިނަ މަސައްކަތް ވެސް ކުރި އެވެ. އޭރު ވެސް އޮތީ ވަރުގަދަ ޓޫރިޒަމް ބޮއިކޮޓް ކެމްޕޭނެއްގެ އަޑު ވެސް ގަދަވެފަ އެވެ. ބަޣާވާތެއް ކަމަށް ބުނެ ހިންގަމުން އައި ހަރަކާތްތަކުން ޓޫރިޒަމް އޮތީ އެކީ އެކަށް ހަފުސްވެފަ އެވެ. އެކަމަކު އެ ހާލަތުން އޭރު އަރައިގަތީ ވަރުގަދަ ޕީއާރު ކެމްޕޭންތަކެއް ޓޫރިޒަމް ކުރިއަރުވަން ބޭރުގައި ބާއްވައިގެންނެވެ. އޭރު ވެސް ލައްކަ ގިނަ މަސައްކަތް ކުރި އެވެ. އެންމެ ފަހުން އެ ހާލަތުން ވެސް އަރައިގަނެވުނެވެ.\nއެމްއެމްޕީއާރުސީގެ އޮފިޝަލް ވިދާޅުވީ، ރާއްޖެ ޕްރޮމޯޓް ކުރަން މިއަހަރު ގިނަ އަހަރަކާތްތަކެއް ވިޒިޓް މޯލްޑިވްސް އަހަރުގެ ތެރޭގައި ގެންދާނެ އެވެ. އެ ހަރަކާތްތަކުގެ ތެރޭގައި އައިޓީބީ ހޮސްޓް ކަންޓްރީއަށް ރާއްޖެވުމުން، ލިބޭ ސަމާލުކަން ބޮޑުވާނެ ކަމަށް އޭނާ ވިދާޅުވި އެވެ. އަދި ބޮއިކޮޓް ކެމްޕޭންތައް މަރާލުމަށް ރާއްޖޭގެ ޕްރޮމޯޝަން ވަރަށް ވަރުގަދަ ކުރާނެ ކަމަށް ވެސް އޮފިޝަލް ވިދާޅުވި އެވެ. އޭނާ ދެކެވަޑައިގަންނަވާ ގޮތުުގައި މި ހާލަތުން ރާއްޖެއަށް އަރައިގަނެވޭނީ ވަރުގަދަ ޕްރޮމޯޝަން ހަރަކާތްތަކެއް ހިންގިގެންނެވެ.\n"ހުރިހާ ޕްރޮމޯޝަން ހަރަކާތެއް ހަމަ އެ ހުރި ގޮތަށް ކުރިއަށް ދާނެ. ޕްރޮމޯޓް ކުރަން ކުރަން ޖެހޭ އެއްވެސް ކަމެއް ނުކޮށެއް ނުބާއްވާނެ. އަންނަ އަހަރު އިތުރަށް ރާއްޖެ ޕްރޮމޯޓް ކުރަން ޖެހޭތީ އިތުރު މުޅިން އާ ހަރަކާތްތަކާއި ޕްރޮމޯޝަނަލް ކަންކަން އިތުރު ވެސް ކުރާނަން. މުޅި ކުންފުނީގެ ފޯކަސްއަކަށް މި އޮތީ ރާއްޖެ ޕްރޮމޯޓް ކުރަން. އިތުރު ޓޫރިސްޓުން ގެނެވޭނެ ގޮތްތައް ހޯދުމަށް،" އެމްއެމްޕީއާރުސީގެ އެމްޑީ، ހާރިސް މުހައްމަދު ވިދާޅުވި އެވެ."މި ފުރުސަތުތަކުގެ ބޭނުން އަޅުގަނޑުމެން ކުރާނަން. ކުންފުންޏަށް މިހާރު ފޯކަސް ކުރަން ޖެހޭ އެހެން ކަމެއް. ބާރު ދުވެލީގައި ޕްރޮމޯޝަން ކަންކަން ކުރިއަށް ގެންދެވޭނެ."\nރާއްޖޭގެ ޓޫރިޒަމަށް އަނެއްކާ ވެސް މި އައީ ދަތިދުވަސްކޮޅެކެވެ. މި ދުވަސްތަކުން އަރައިގަންނަން ކުރަން ޖެހޭ މަސައްކަތް ލައްކަ ގިނަ އެވެ. ހުޅުވަން ޖެހޭ ލައްކަ ދޮރު އެބަ ހުއްޓެވެ. ވާން ޖެހޭ އެތައް ގުރުބާނީއެއް އެބަ ހުއްޓެވެ. މިހެން ބަލަން ތިބެވޭކަށް ނެތެވެ. ޓޫރިޒަމަށް ކުރިމަތިވެފައި ހުރި މަރުގެ އެތިފަހަރުތައް އެއް ފަރާތް ކުރުން ނޫނީ އެ ހުރިހާ ކަމަކާ ދެކޮޅަށް ރާއްޖެއިން ވަރުގަދަ މަސައްކަތެއް މި ވަނީ އަލުން ފަށަން ޖެހިފަ އެވެ.


ކުޓީނިއޯ ކުޅުމާމެދު ވަކި ގޮތެއް ނުނިންމަން: ކްލޮޕް\nމެޗުގެ ވަކި ހިސާބަކުން ކުޓީނިއޯ ނުފެންނާނެއޭ ނުބުނާނަން. ކްލޮޕް\nކުޓީނިއޯ ކުޅުމާ މެދު ގޮތެއް ނުނިމޭ. ކްލޮޕް\n11 ޖެނުއަރީ 2017 | ބުދަ 21:49\nލިވަޕޫލްގެ ކޯޗު ޔާގަން ކްލޮޕް އަދި ފިލިޕޭ ކުޓީނިއޯ\nއިނގިރޭސި ލީގު ކަޕްގެ ސެމީ ފައިނަލްގެ ފުރަތަމަ ލެގްގައި ސައުތެމްޓަންއާ ދެކޮޅަށް ކުޅޭ މެޗަށް ފިލިޕޭ ކުޓީނިއޯ ބޭނުންކުރުމާ މެދު އަދި ވަކި ގޮތެއް ނިންމާފައި ނުވާ ކަމަށް ލިވަޕޫލްގެ ކޯޗު ޔާގަން ކްލޮޕް ބުނެފި އެވެ.\nކުޓީނިއޯ ކުޑަ ހުޅަށް އަނިޔާވީ މިދިޔަ އަހަރުގެ ނޮވެމްބަރު މަހުގެ 26 ވަނަ ދުވަހު ސަންޑަލޭންޑާއި ދެކޮޅަށް ކުޅުނު މެޗުގަ އެވެ. މި އަނިޔާއިން ސަލާމަތްވެ ކުޓީނިއޯ ވަނީ މީގެ ހަތަރު ވަރަކަށް ދުވަސް ކުރިން ފަރިތަކުރުންތަކުގައި ބައިވެރިވާން ފަށައިފަ އެވެ.\nކްލޮޕް ބުނީ ކުޓީނިއޯ އަށް ލިބުނު އަނިޔާއިން މިހާރު އޭނާ ހުރީ ފިޓުވެފައި ކަމަށާ އެހެން ނަމަވެސް ދިގު މުއްދަތަކަށް ކުޅުމާއި ދުރުގައި ހުރި ކުޅުންތެރިޔަކު އަވަސް އަރުވާލައިގެން ކުޅުމުގެ ތެރެއަށް ނުކުތުމަކީ އެހާ ރަނގަޅު ކަމެއް ނޫން ކަމަށެވެ.\nކްލޮޕް ބުނީ ބުދަ ދުވަހުގެ ރޭގެ މެޗުގެ ވަކި ހިސާބަކުން ކުޓީނިއޯ ނުފެންނާނެއޭ ބުނަން ނޭނގޭ ކަމަށާއި ނަމަވެސް އޭނާ ބޭނުންކުރުމާ ދޭތެރޭ ވަކި ގޮތެއް އަދި ނިންމާފައި ނުވާ ކަމަށެވެ. އޭނާ ބުނީ ކުޓީނިއޯ އެނބުރި ކުޅުމުގެ ތެރެއަށް އައުމަކީ ޓީމަށް ލިބުނު ވަރަށް ބޮޑު ހިތްހަމަޖެހުމެއް ކަމަށެވެ.\nކުޓީނިއޯ އަކީ މި ސީޒަނުގައި ލިވަޕޫލަށް އެންމެ ރަނގަޅު ކުޅުމެއް ދައްކަމުން އައި ކުޅުންތެރިޔާ އެވެ. ލިބުނު އަނިޔާއާއެކު ކުޓީނިއޯ ނުލައި ލިވަޕޫލް ކުޅުނު ބައެއް މެޗުތަކުން އެޓީމަށް ވަނީ މުހިންމު ޕޮއިންޓުތަކެއް ގެއްލިފަ އެވެ.\nލިވަޕޫލް އެންމެ ފަހުން ލީގު ކަޕް ކާމިޔާބުކުރީ 2012 ވަނަ އަހަރު އެވެ. އޭގެ ފަހުން މިދިޔަ އަހަރުގެ ފައިނަލުގައި އެޓީމު ވަނީ މެންޗެސްޓާ ސިޓީ އަތުން ޕެނަލްޓީ ޖަހައިގެން ބަލިވެފަ އެވެ.\nމިރޭގެ މެޗުގައި އަނިޔާގެ ސަބަބުން ޓީމުގެ ކެޕްޓަން ޖޯޑަން ހެންޑަސަން އާއި ޖޭމްސް މިލްނާ އަދި ޖޮއެލް މަޓިޕް ފެނިގެން ހިނގައިދާނެ ކަމާމެދު ވަނީ ސުވާލު އުފެދިފަ އެވެ.


Tourism ah hulhuvaali rahthakah beelan hushahelhumuge muhdhathu ithurukohfi | MBS NEWS\nސޮނޭވާ ޖާނީގައި އަލަށް ހެދި އޯވާ ވޯޓާ ވިލާތަކެއް. މިއީ ރާއްޖޭގެ އެންމެ ހިތްގައިމު އެއް ރިސޯޓު. ފޮޓޯ: ސޮނޭވާ\nޓޫރިޒަމަށް ހުޅުވާލި ރަށްތަކަށް ބީލަން ހުށަހެޅުމުގެ ފުރުސަތު އިތުރުކޮށްފި\n01 June 2021, 11:38\nޓޫރިސްޓު ރިސޯޓު ތަރައްގީކުރުމަށް ކުއްޔަށް ދޫކުރަން ހުޅުވައިލައި، އަގުހެޔޮކޮށްފައިވާ ރަށްތަކަށް ބީލަން ހުށަހެޅުމުގެ މުއްދަތު ޓޫރިޒަމް މިނިސްޓްރީން އިތުރުކޮށްފި އެވެ.\nޓޫރިޒަމް މިނިސްޓްރީން ބުނެފައި ވަނީ ކޮވިޑް-19ގެ ހާލަތަށް ރިޔާއަތް ކުރުމަށް ފަހު އިންވެސްޓަރުންނަށް ދަތުރުފަތުރުކުރުމަށް ދިމާވެފައިވާ ދަތިތަކާއި ގުޅިގެން އެންމެ ފަހުން އިޢުލާންކޮށްފައިވާ ރަށްތަކަށް ބީލަށް ހުށަހެޅުމުގެ ސުންގަޑި އިތުރުކޮށްފައިވާ ކަމަށެވެ. ކުރިން މިމަހުގެ 10 ވަނަ ދުވަހަށް ހަމަވާ ސުންގަޑި މިހާރު މިމަހުގެ 24 ވަނަ ދުވަހުގެ ހެނދުނު 10:00 ގެ ނިޔަލަށް އިތުރުކޮށްފައިވާ ކަމަށް އެމިނިސްޓްރީއިން ބުނެ އެވެ. އަދި ބީލަން ފޮތް މިމަހުގެ 20 ވަނަ ދުވަހުގެ ނިޔަލަށް ލިބޭނެކަމަށްވެސް ޓޫރިޒަމް މިނިސްޓްރީން ހާމަކުރެ އެވެ.\nރިސޯޓް ތަރައްގީކުރުމަށް މިދިޔަ އޭފްރީލް މަހުގެ 8 ވަނަ ދުވަހު ހުޅުވާލީ 23 ރަށެއް 16 ފަރާތަކަށް ދިނުމަށެވެ.\nޓޫޫރިޒަމް މިނިސްޓްރީން ދުނިޔޭގެ އިންވެސްޓްކުރުމުގެ މާހައުލަށް ރިއާޔަތްކޮށް މި ރަށްތަކުގެ ލީޒް އެކުއިޒިޝަން ކޮސްޓްވެސް ވަނީ ކުޑަކޮށްދީފައެވެ. އެގޮތުން ފަތުރުވެރިކަން މިރަށްތަކުގެ އެކިއުޒިޝަން ކޮސްޓް 30 ޕަސެންޓް ކުޑަކޮށްދީފައިވާ ކަމަށް އެ މިނިސްޓްރީން މީގެ ކުރިން ވަނީ ބުނެފަ އެވެ.\nމިރަށްތަކާއި ގުޅޭ މައުލޫމާތުދިނުމުގެ ބައްދަލުވުން މިދިޔަ އޭޕްރީލްމަހުގެ ފަހު ހަފްތާތެރޭ ބާއްވާފައިވާއިރު، އިންވެސްޓަރުންގެ ބޮޑު ތަރުޙީބެއް މި ބައްދަލުވުމަށް ލިބިގެންދިޔަ ކަމަށް ޓޫރިޒަމް މިނިސްޓްރީން ބުންޏެވެ. އެގޮތުން މި ބައްދަލުވުމަށް 97 ފަރާތަކުން ބައިވެރިވެފައިވާކަމަށްވެސް އެ މިނިސްޓްރީން ބުންޏެވެ.\nރިސޯޓު ހަދަން ހުޅުވާލި ރަށްތަކާއި އަގުތައް:\nހއ. ވެލިފިނޮޅު – 420،000 ޑޮލަރު\nހއ. އަލިދުއްފަރު ފިނޮޅު - 350،000 ޑޮލަރު\nހދ. ކުޑަފަރު ފަސްގަނޑު – 210،000 ޑޮލަރު\nމ. ސީދީ ހުރާ / މ. ސީދީ ހުރާ ވެލިގަނޑު، ސީދީހުރާ އާއެކު – 875،000 ޑޮލަރު\nމ. މާއުސްފުށި – 1،575،000 ޑޮލަރު\nތ. ކާއްޑޫ – 70،000 ޑޮލަރު\nތ. ކަނިމީދޫ (އުތުރުން 10 ހެކްޓަރު) 1،050،000 ޑޮލަރު\nތ. އޮޅުފުށި / އޮޅުފުށި ފިނޮޅު (އޮޅުފުއްޓާއެކު) – 700،000 ޑޮލަރު\nލ. ކަށިދޫ – 700،000 ޑޮލަރު\nލ. ބޮޑުމުންޏަފުށި – 700،000 ޑޮލަރު\nލ. ދޮންބެރެހާ / ހޮޅުރަހާ (ދޮންބެރެހާ އާއެކު) – 525،000 ޑޮލަރު\nގއ. މާރެހާ – 1،400،000 ޑޮލަރު\nގއ. ފުނަދޫވިލިގިއްލާ – 700،000 ޑޮލަރު\nގދ. ކަނޑަހަލަގަލާ – 875،000 ޑޮލަރު\nގދ. ކަޑެވާރެހާ (ދިގުރެހާ އާއެކު) / ދިގުރެހާ – 700،000 ޑޮލަރު\nގދ. ފެރޭތަވިލިގެއްލާ (ގިނަ ރަށްތަކެއް ހިމެނޭހެން) / ދެކާންބާ (ފެރޭތަވިލިގެއްލާ އާއެކު) / ކޮޑެރެޓާ (ފެރޭތަވިލިގެއްލާ އާއެކު) / ފެރޭތަ ވިލިގެއްލާ ކައިރީ އޮންނަ 2.9 ހެކްޓަރުގެ ކުޑަ ރަށެއް ފެރޭތަ ވިލިގެެއްލާ އާއެކު – 700،000 ޑޮލަރު\nމި ރަށްތަކަށް ބީލަން ހުށަހެޅުމުގެ ފުރުސަތު ވަނީ ބޭރުގެ އިންވެސްޓަރުންނާއި ދިވެހި އިންވެސްޓަރުންނަށް ވެސް ހުޅުވާލާފަ އެވެ. އަދި ޓޫރިޒަމް މިނިސްޓްރީން ބުނަނީ މި އަހަރަކީ ގިނަ އަދަދަކަށް ޓޫރިޒަމްގެ އިންވެސްޓްމެންޓް ލިބޭނެ އަހަރެއް ކަމަށެވެ.


In Picture: Male' city council ge4vana dhaurah6mas\nމާލެސިޓީ ކައުންސިލްގެ ހަތަރުވަނަ ދައުރަށް ހަ މަސް\nމާލެސިޓީ ކައުންސިލްގެ ހަތަރު ވަނަ ދައުރަށް ހަ މަސް ފުރުމާއި ގުޅިގެން ރޭ ވަނީ ހާއްސަ ރަސްމިއްޔާތެއް ބާއްވާފައެވެ. މި ރަސްމިއްޔާތުއި ކައުންސިލްގެ އާ ލޯގޯ، ދިދަ އަދި އާ ޔުނިފޯމެއް ވަނީ ތައާރަފު ކޮށްފަ އެވެ. ސިޓީ ކައުންސިލްގެ އާ ލޯގޯ އިން ރަމްޒު ކޮށްދެނީ މާލެ ސިޓީގައި ހިމެނޭ ހަ އަވަށެވެ. މީގެ އިތުރުން މާލެ ސިޓީ ކައުންސިލްގެ މި ދައުރުގެ ސްޓްރެޓެޖިކް އެކްޝަން ޕްލޭންގެ ފޮތް ވަނީ ނެރެފައެވެ.\nމާލެސިޓީ ކައުންސިލްގެ ހަތަރު ވަނަ ދައުރަށް ހަ މަސް ފުރުމާއި ގުޅިގެން ރޭ ވަނީ ހާއްސަ ރަސްމިއްޔާތެއް ބާއްވާފައެވެ. މި ރަސްމިއްޔާތުއި ކައުންސިލްގެ އާ ލޯގޯ، ދިދަ އަދި އާ ޔުނިފޯމެއް ވަނީ ތައާރަފު ކޮށްފަ އެވެ. ސިޓީ ކައުންސިލްގެ އާ ލޯގޯ އިން ރަމްޒު ކޮށްދެނީ މާލެ ސިޓީގައި ހިމެނޭ ހަ އަވަށެވެ. މީގެ އިތުރުން މާލެ ސިޓީ ކައުންސިލްގެ މި ދައުރުގެ ސްޓްރެޓެޖިކް އެކްޝަން ޕްލޭންގެ ފޮތް ވަނީ ނެރެފައެވެ. ފޮޓޯ: ސިޓީ ކައުންސިލް


SunOnline: Dheenee ehbaivanthakah gehleyfadha workshop thakeh hingaa massala islamic ministry in balanee\nދީނީ އެއްބައިވަންތަކަން ގެއްލޭ ފަދަ ވޯކްޝޮޕްތަކެއް ހިންގާ މައްސަލަ އިސްލާމިކް މިނިސްޓްރީން ބަލަނީ\nމުހައްމަދު އައުޒަމް 26 Feb 2020, 15:59\nކުއަލިމްއިން ރާއްޖޭގެ ރަށެއްގައި ކުރިއަށް ގެންދިޔަ ވޯކްޝޮޕްއެއްގެ ތެރެއިން---\nދީނީ އެއްބައިވަންތަކަން ގެއްލޭ ފަދަ ވޯކްޝޮޕްތަކެއް ހިންގާ މައްސަލަ އިސްލާމިކް މިނިސްޓްރީން ބަލަން ނިންމައިފި އެވެ.\nއިސްލާމިކް މިނިސްޓްރީން މިއަދު ބުނީ ދީނީ އެއްބައިވަންތަކަން ހިމާޔަތް ކުރުމުގެ ޤާނޫނާއި ހިލާފު ވޯކްޝޮޕްތަކެއް ރާއްޖޭގެ އެކި ރަށްރަށުގައި ހިންގަމުންދާކަމުގެ ޝަކުވާ މިނިސްޓްރީއަށް މިހާރު ލިބެމުންދާ ކަމަށެވެ.\nއެ ވޯކްޝަޮޕްތައް ރާއްޖޭގެ އުތުރާއި ދެކުނުގައި ވެސް ދަނީ ހިންގަމުންނެވެ.\n"ސަން" އަށް އެނގިފައިވާ ގޮތުގައި އެކިއެކި ވޯކްޝަޮޕްތައް ރާއްޖޭގައި ބާއްވަމުންދަނީ ދީނީ ހައްދު ފަހަނައަޅާދިއުމާ ދެކޮޅަށް އިނގިޜޭސިވިލާތުގައި މަސައްކަތްކުރާ ޖަމިއްޔާއެއް ކަަމަށްވާ ކުއިލިއަމް ފައުންޑޭޝަންގެ ފަރާތުންނެވެ.\nއެ ޖަމިއްޔާއަކީ ކުރިން ހައްދު ފަހަނަ އަޅާދިއުމުގެ ވިސްނުން ގެންގުޅުނު އިނގިރޭސިވިލާތުގެ މުސްލިމެއް ކަަމަށްވާ މާޖިދު ނަވާޒް އުފެއްދި ޖަމިއްޔާއެކެވެ. ނަމަވެސް އެ ޖަމިއްޔާއަކީ ސެކިއުލާ ވިސްނުން ގެންގުޅޭ މުސްލިމުންނާ ދެކޮޅު ޖަމިއްޔާއެއް ކަަމަށް ބުނެ އިނގިރޭސިވިލާތުގެ ގިނަ މުސްލިމުން ވެސް ވަރަށް ބޮޑަށް އެ ޖަމިއްޔާއަށް ނަފްރަތުކުރެ އެވެ.\nއެ ޖަމިއްޔާއިން ގެންދިޔަ ވޯކްޝޮޕްއެއްގައި މަޖިލިސް މެމްބަރަކު ހިމެނޭ ފޮޓޯއެއްވެސް ސޯޝަލް މީޑިއާގައި ވަނީ އާންމުވެފަ އެވެ.